Twitter ge password badhalukuran angaiifi\nޓުވިޓާގެ ޕާސްވޯޑް ބަދަލުކުރަން އަންގައިިފި\nމަޝްހޫރު ޝޯޝަލް މީޑިއާ ނެޓްވޯކް "ޓުވިޓާ" ބޭނުންކުރާ ހުރިހާ މީހުން، އެމީހެއްގެ އެކައުންޓުގެ ޕާސްވޯޑް ބަދަލު ކުރުމަށް އެ ކުންފުނިން އަންގައިފި އެވެ. އެ ކުންފުނިން މިހެން އެންގީ ޓްވިޓާ ބޭނުންކުރާ ބައެއް މީހުންގެ ޕާސްވޯޑުތައް ޓުވިޓާގެ އެތެރޭގެ ނެޓްވޯކެއްގެ ހާމައަށް ފެންނަ ގޮތަށް ހުރިކަން އެނގުމުންނެވެ.\nޓުވިޓާ ބޭނުންކުރާ މީހުން އަދަދު މިހާރު އުޅެނީ 330 މިލިއަނަށްވުރެ މަތީގަ އެެވެ.\n"އަހަރެމެންގެ އެތެރޭގެ ނެޓްވޯކެއްގައި ޕާސްވޯޑުތައް ހާމައަށް ފެންނަ ގޮތަށް ހުރީ. މި މައްސަލަ މިހާރު ވާނީ ހައްލުކޮށްފައި" އެ ކުންފުނިން ޝާއިއުކުރި ބްލޮގް ޕޯސްޓެއްގައި ބުނެފައި ވެ އެވެ.\n"އަހަރެމެން 'ހޭޝިން' ކިޔާ ޕްރޮސެސްއެއްގެ ދަށުން ޕާސްވޯޑުތައް އަބަދުވެސް ފޮރުވަން. އެ ޕްރޮސެސްގެ ދަށުން އަސްލު ޕާސްވޯޑް ބަދަލުވާނީ ނަމްބަރާއި އަކުރުތަކަކަށް. އޭރަށް އަހަރެމެންނަށް ވެސް ޓުވިޓާ ބޭނުންކުރާ މީހުންގެ ޕާސްވޯޑެއް ނުފެންނާނެ." ޓުވިޓާއިން ބުނީ މައްސަލަޖެހުނީ މި ޕްރޮސެސްގެ ތެރޭގައި ކަމަށެވެ.\nޓުވިޓާގެ ބާނީ، ޖެކް ކޮށްފައިވާ ޓުވީޓެއް.\nމިކަމާއި ގުޅިގެން އެ ކުންފުނިން ހިންގި ތަހުގީގަށްފަހު ބުނީ، މިކަމަކީ އެއްވެސް ފަރާތަކުން ގަސްތުގައި ކޮށްފައިވާ ކަމެއްކަން ނޫންކަމަށާއި މިއީ ދިމާވި ޓެކްނިކަލް މައްސަލައެއް ކަމަށެވެ. ޓުވިޓާ ބޭނުންކުރާ މީހުންގެ ޕްރައިވެސީގެ ރައްކާތެރިކަމާއި މެދު އެކުންފުނިން އަބަދުވެސް ވިސްނާކަމަށާއި ކުރިއަށް އޮތް ތަނުގައި މިފަދަ ކަމެއް ވިޔަނުދިނުމަށްޓަކައި ޕްރައިވެސީ ވަރުގަދަކުރަމުން އަންނާނެ ކަމަށެވެ.\nމައްސަލަ ހައްލުވިނަމަވެސް ރައްކާތެރިކަމަށްޓަކައި ހުރިހާ ފަރާތްތަކަކުންވެސް ޕާސްވޯޑު ބަދަލުކުރުމަށް ޓުވިޓާއިން ވަނީ އެދިފަ އެވެ.


Faivaan Kiba | Dhiislam\nއައްޝައިޚް އަބްދުއްރަހީމް ބިން މުޙައްމަދު ޑިސެމްބަރ 25, 2010\nސްކިތުން ނުކުމެ ދެކޮޅު ހޯދާލީމެވެ. އަރަން ގެންގުޅުނު ފައިވާނުގެ ހިލަމެއް ނުވެގެންނެވެ. އަޖައިބެކެވެ. މިހާރު ޖެހުނު ތާނގައި ލަކުނުވެސް ނެތެވެ. ވައްކަން ކުރާކުދީންވެސް ހާދަހައިވާ މޮޅީއެވެ. ހަމަ އެތިބެނީ އެކުދީން ހާސިލުކުރަން ބޭނުންވާ އެއްޗެއް އަތުލައި ގަންނާނެ މޮޅު ގޮތެއް ރާވާލަ ރާވާލައެވެ. އެއްފަހަރު ދަށުން ދަމާލިއްޔާ އަނެއްފަހަރު މަތިން ދަމައިގަންނާނެއެވެ. މިއީއަކީ ގައިމު ނުއުމާން ވަ މަރިޔަމުގައި ދިވެހިރާއްޖެ އަހަރުތަކެއް ފަހުން އޮންނާނެ ގޮތް ކަމަށް އުސްތާޒު ފަތިހުގެ ތަރި ސަލާހުއްދީން ލިޔުއްވާފައިވާ ސިފަތަކެއްނޫނެވެ. އެކަމަކު ކުރާނީ ކީއްހެއްޔެވެ؟\nހިތުން ސަކުވާ ކުރީމެވެ. އެހެނެއްކަމަކު ކުރެވޭނެ ކަމެއްނެތެވެ. ވޭތުވެގެން ދިޔަ ދުވަސްތަކުގައި ވައްކަންކުރާ ކުދީންވެސް ވަނީ އާއުސްމިންތަކަކަށް އެކުދިންގެ “ހުނަރު”ތަށް ފުޅާ ކޮށް އުސްކޮށްފައެވެ. މިސްކިތުގެ ދޮރުމަތީގައި ހުރެފައި ހުސް ދެފައިތިލައަށް ބަލާލީމެވެ. ފައިވާނާ ނުލައި އެއީ އަހަރެންގެ ދެފައިތިލަ ކަމަށް ގަބޫލުކުރާ ހިތެއްނުވެއެވެ. އެހެން ނޫނަސް ފައިވާން ނެތުމުން ފަޔަށް އެލިބޭ ފަޅުކަން ބަޔާން ކުރާނީވެސް ކޮންފަދައަކުންތޯއެވެ. އެއީ ފައިތިލައިގެ ފޭރާމެވެ. ފައިތިލައަށް ރައްކާތެރިކަންދީ ހިމާޔަތްކޮށްދޭ މަދަދުގާރެވެ.\nކޮންމެ ދުވަހަކުވެސް އިންސާނާގެ ހަޔާތުގައި ފައިވާން ފައިތިލައާއިއެކު ހޭދަކުރާ ވަގުތުކޮޅަކީ އަޖައިބެއްކަހަލަ ވަގުތުކޮޅެކެވެ. ބައެއް ފަހަރަށް ފައިތިލައިން ވަކިނުވާންވެގެން އަޒުމު ކަނޑައަޅައިގެން އިންނަ ކަހަލައެވެ. އަނެއްބައި ފަހަރަށް ދެފައިތިލަ ދޫކޮށްލާފައި މާދުރަށްވެސް ގޮސްފާނެއެވެ. ބަޔާންކުރެވުނު ދެ އިހުސާސް ދެބަވެފައި ހުރެވުނީ ކިހާއިރަކު ކަމެއްނޭންގެއެވެ. އެހެންވީއަކީ އަރަން ގެންގުޅުނު ފައިވާނަކީ ބަޣުދާދު މޮޅު ފައިވާނަކަށް ވީމައެއް ނޫނެވެ، ނުވަތަ އިހުގެ ރަސްކަލަކު އަޅުއްވާން ގެންގުޅުނު މަރުވަޅިއަކަށް ވީމައެއްވެސް ނޫނެވެ، އަރާން ގެންގުޅުނު އާދައިގެ ކަންފަތިވެފައިވާ ފައިވާނަށް ޖެހިފައި އޮތް ލޯތްބެއްގެ ސަބަބުންނެވެ.\nލޯތްބަކީވެސް އާދަޔާ ޚިލާފު އެއްޗެކެވެ. ލޯބި އެކިފަހަރު ވެވެނީ އެކިގޮތަށެވެ. ތިމާއެއްޗެއް ހޯދާން އުޅޭ އުޅުމަށްވެސް ލޯތްބޭ ކިޔައެވެ. ނުވަތަ އެއްޗެއްގެ މައްޗަށް ލެނބޭ ލެނބުމަށްވެސް ލޯތްބޭ ކިޔައެވެ. ދެން ހިތުހުރި ކަމެއް ހިތުހުރި ގޮތަކަށް ކުރުމަށްވެސް ބައެއްމީހުން ލޯތްބޭ ކިޔާއުޅެއެވެ. މިބާވަތުގެ ލޯތްބަށް ކިޔާންވީ ގެރި ލޯބި ކަމަށް ފެނެއެވެ. އެހެނެއްކަމަކު މިފަހަރު ތަފާތެވެ. ފައިވާނާމެދުގައި އަޅުގަނޑުގެ ހިތްވަނީ ހަމަ ހަލާސްވެފައެވެ. ހިތްއޮތީ ސާފު ލެނބުމަކުން ސާފު ލޯތްބަކުން ލެނބި ހުސްވެފައެވެ. ހަމަ ފައިވާނާ މެދުގައި ވެވޭ ހަމްދަރުދީއެވެ.\nމެންދުރު އަނބުރަނީއެވެ. ބަނޑުގައި ޖަހާލާ ހައި ކަމުގެ ޓަކި ފަހަރަކަށްވުރެ ފަހަރެއް ގަދަ ވަމުން ބާރުވަމުން ދިޔައެވެ. ސިކުނޑި ބުނާ ކަހަލައެވެ. ” ބަލަ. ތިޔަހެން ތިތާ އެއްޗެއް ނުކައި ކޮޅަށް ހުރީމާ ފައިވާނެއް ލިބޭނެ ހެއްޔެވެ؟” ފައިވާނުގެ އިހުސާސުގެ މައްޗަށް ބަނޑުގެ ނުފޫޒު ގަދަކޮށްލައިފިއެވެ. ދެފަޔަށް ބުނާ ކަހަލައެވެ. ބަނޑަށް އެއްޗެއްނުލާ ހުރުމުން ހަމަ ގެއްލުން ލިބޭނީ ހަމަ ތިޔަ ދެފަޔަށެވެ. ސިކުނޑިއާއި ހިސާބުން އުފެދުނު ހަމަ ނުޖެހުން ނިމުނީ ދެފައިތިލައާއި ހިސާބުންނެވެ.\nދެފައިތިލައިން ކުރިޔަށް ފިޔަވަޅު އަޅަން ފަށައިފީމެވެ. މެންދުރުގެ ގަދަ ހޫނުކަން ލިބިފައިވާ މުށިތަޅަން މަތީގައި ހުރި ދެފައިތިލައިން ދުވެލި ބާރު ކޮށްލައިފީމެވެ. ފައިވާން ނެތުމުން ލިބުނު ފަޅުކަން އަނެއްކާވެސް އިހުސާސް ކުރެވޭން ފަށައިފިއެވެ. މަތީގައި ހުރި އިރު ފާޑަކަށް ލޯއަޅާފައި އިންސާނުންނަކީ ހާދަ ޝުކުރު ނުކުރާ ބަޔެކޭ ބުނާކަހަލައެވެ. ހަމަ ހޫނުވާން ފެށުމުން ފައިވާނުގެ މަތީން ކުއްލިއަކަށް ހަނދާންވީމައެވެ. ކޮންމެއަކަސް ޖަވާހިރެއްގެ އަގު އެނގޭނީ އެއެއްޗެއް ގެއްލުމުންނޭ ބުނަނީ ހަމަ ހެޔޮކޮށެވެ. ނަމަވެސް ދެން ކުރާނެ ކަމެއްނެތެވެ.\nފިޔަވަޅަކަށް ފަހު ފިޔަވަޅެއް އަޅަމުންގޮސް ދާންބޭނުންވާ ގެޔަށް ދެވިއްޖެއެވެ. ދެފައިތިލަ ހުރީ ހަޑިވެފައެވެ. އަވަހަށް ދެފައިތިލަ ދޮވެލައިފީމެވެ. ކައިގެން އަނެއްކާވެސް ގެންގުޅުނު އަނެއް ފައިވާން ފެނޭތޯ ބަލަން ފަށައިފީމެވެ. ފައިވާން ހަރު ބަލާ ނިމުނުއިރު އަތުގައި އޮތީ އެންމެ ކިބަޔެކެވެ. އަނެއްކިބަ ވަނީ ކޮންތާކަށް ބާވައެވެ.\nހޯދާން އުޅުން ފައިވާން ދޫކޮށްލައިފީމެވެ. ދެން އެހެންފައިވާނެއް ހޯދާނީ ބޭރަށް ދާންވީމައޭ ހިތަށް އަރާފައެވެ. އެހެން ނޫނަސް ބޫޓު ހަރުގަނޑާ ދިމާލުން އެތައްބޫޓެއް އެތިބެނީ “މަށަށް މަށަށް” ގޮވާލަ ގޮވާލައެވެ. ހާސްވާނެ ކަމެއްނެތްތާއެވެ. ނަމަވެސް ކުއްލިއަކަށް ދުނިޔޭގެ ދިރުއުޅުމާއި އާޚިރަތުގެ ދިރުމުގެ ވާހަކަތަކާ ބެހޭ ގޮތުން ޓީވީއާއި ދިމާލުން އަންނަ ވާހަކަތަކެއް ކަންފަތުގައި ޖެހި ސިހުންގެނުވައިފިއެވެ. އިވެމުން އެދަނީ ހާދަހާ ބޮޑު ހަގީގަތެކޭ އަޅުގަނޑުގެ ހިތަށް އަރަމުން ދިޔައެވެ.\nއިވެމުން ދިޔައީ މި އަޑުތަކެވެ.\nއިންސާނާއާއި އެންމެގާތުގައި ވަނީ ފައިވާނުގެ ވަދު ނޫން ކަމެވެ. ފައިވާން ގެއްލިގެން އާ ކަމަޅި މަތީ ފައިވާނެއް ގަތްކަމުގައިވިޔަސް އާދިރިއުޅުމެއް އަލުން ދުނިޔެމަތިން ނުލިބޭނެކަމެވެ. ގެއްލިއްޖެ ވަގުތަކީ އަނބުރާ ލިބޭނެ އެއްޗެއްނޫންކަމާއި ހެއްދެވި ފަރާތަށް ދައްކާން ހުށައެޅޭން އޮންނާނީ ކުރި ހެޔޮ އަމަލެއްކަމެވެ. ދުނިޔޭގެ މިގިނަ ނިއުމަތްތަކަށް ސުކުރުނުކުރާ ކަމުގައިވާނަމަ ނަރަކައިގެ އަލިފާނުގެ ހޫނު އަޒާބު ލިބިދާނެކަމެވެ.\nއެވަގުތު ގެއްލުނު ފައިވާނާމެދުގައި ހިތުގައި އުފެދުނު ސުއޫރުތަށް ފަނޑުވެއްޖެއެވެ. ހެއްދެވި މަތިވެރި އިލާހުގެ ފަރާތުން ލިބިދާނެ އަޒާބަކަށް ބިރުވެތިވެ ހެޔޮހިތުން ތައުބާ ވެއްޖައީމެވެ. ދެއަތް މައްޗަށް އުފުލާ ނަރަކައިން ލިބިދާނެ އަޒާބަކުން ސަލާމަތް ކުރެއްވުން އެދި ކަރުނައަޅައި ހޭރިޔާ ކުރަން ފަށައިފީމެވެ. ދެންމެ އެއިވުނު ފަދައިން ނަރަކައިގެ ބައެއް މީހުންނަށް ދެއްވޭ އެންމެ ކުޑަ އަޒާބުންވެސް ސަލާމަތް ކޮށްދެއްވާތޯ ދުއާކުރީމެވެ.\nއެއީ ނަރަކައިގެ އަލިފާނުން ހެއްދެވިފައިވާ އަލިފާނުގެ ދެފައިވާން ކިބައެވެ. (ނިމުނީ)\n26 ޑިސެމްބަރ, 2010 | 12:51


Avas avahah roagaajehumakee hashigandugai hakuruge bai ginavaakan angaidhey nishaanakah vedhaane – Iru\nއަވަސް އަވަހަށް ރޯގާޖެހުމަކީ ހަށިގަނޑުގައި ހަކުރުގެ ބައި ގިނަވާކަން އަންގައިދޭ ނިޝާނަކަށް ވެދާނެ\nހަކުރަކީ ނުވަތަ ފޮނި ކާތަކެއްޗަކީ ގިނަ ބަޔަކަށް މީރު އެހެން ނަމަވެސް މާގިނައިން ބޭނުންކުރެވޭނަމަ އޭގެ ނުރަނގަޅު އަސަރު ހަށިގަނޑަށް ކުރާ އެއްޗެކެވެ. ހަކުރުބަލީގެ ޝިކާރައަކަށްވުމާއި ހަށިގަނޑު ފަލަ ވުމަކީ އެކަންކަމުން އަރައިގަންނަށް އުދަނގޫ ބޮޑެތި މައްސަލަތަކެވެ. މިފަދަ ބައްޔަކަށް ތިމާ ހުށައެޅުމުގެ ކުރިން ގިނައިން ހަކުރު ބޭނުންކުރެވޭތޯ ނޫންތޯ ޔަޤީން ކޮއްލެއްވުމަށްޓަކައި ތިރީގައި އެވާ ނުކުތާތަށް ކިޔާލާށެވެ.\nހަކުރު ހުންނަ ބާވަތްތަށް މާގިނައިން ކެވޭނަމަ ވައިގެ އުދަނގޫވުން ވަރަށް ގާތެވެ. އެއީ ހަކުރުގެ ސަބަބުން ހަޖަމުކުރުމުގެ ނިޒާމަށް އަންނަ ލަސްކަމެއްގެ ސަބަބުން ބަނޑުގައި ވައި އުފެދުމަކީ ވަރަށް ގިނައިން ދިމާވާ މައްސަލައެކެވެ.\nއަވަސް އަވަހަށް ރޯގާޖެހުމާއި އާއްމު ބަލިތަކަށް ހުށައެޅުމަކީ ހަށިގަނޑުގައި ހަކުރުގެ ބައި ގިނަވާކަން އަންގައިދޭ ނިޝާނަކަށް ވެދާނެއެވެ. އެއީ ހަށިގަނޑުގައި ހަކުރު ގިނަވާނަމަ ދިފާއީ ނިޒާމުގެ މަސައްކަތް ދައްކޮއްލައެވެ. މިކަމުގެ ސަބަބުން އަވަސް އަވަހަށް ރޯގާޖެހުން ވަރަށް ގިނަ ފަހަރަށް ދިމާވެއެވެ.\nކާއެއްޗެސް އިތުރަށް ފޮނިކުރަން ބޭނުންވުން ނޫނީ ފޮނިއެއްޗެހި އިތުރަށް ކާން ބޭނުންވުން އެއީ ދިމާވާނެ މައްސަލައެކެވެ. މާގިނައިން ފޮނިތަކެތި ކެއުމުން ހަށިގަނޑު އެގޮތަށް ހޭނެއެވެ. ހޭނުމުން އެވަރަށް ހަށިގަނޑަށް ހަކުރު ބޭނުންވާނެއެވެ. ނޫނީ އިތުރަށް ބޭނުންވެއެވެ.\nހަށިގަނޑު ވަރުބަލިވެ މަސްގަނޑު އަދި ހުޅު ހުޅުގައި ރިއްސާކަން ފާހަގަވާނަމަ ހަކުރު ހުރިތޯ ޓެސްޓް ކޮއްލުން ވަރަށް މުހިއްމެވެ. އެއީ ހަށިގަނޑުގައި ހަކުރުގެ ބައި ގިނަވާނަމަ ހަށިގަނޑުގައި އުފެދޭ ގުލްކޯޒްގެ ސަބަބުން މީހާ ވަރުބަލިކޮއްލާ ތަންތަނުގައި ރިއްސުންފަދަ އުދަނގޫތަށް ކުރިމަތިވެއެވެ.\nބަރުދަން ބަރުވާން ފެށުމަކީ ގިނަ ބަޔަކަށް ހަކުރުގެ ބައި ގިނަވާކަން ފާހަގަވެ އެބައި ދައްކުރުމަށް މަސައްކަތްކުރާ ހިސާބެކެވެ. ލާން ގެންގުޅޭ ހެދުން ނުވަތަ ޖިންސުފަދަ އެއްޗެހި ބާރުވާކަން ފާހަގަކުރެވުމަކީ ހަށިގަނޑު ފަލަވާކަން ފާހަގަކުރެވޭ ކަމެކެވެ. އެއީ ހަކުރުގެ ސަބަބުން ދިމާވާ ކަމަކަށް ވުން ވަރަށް ގާތެވެ.\nފޮނިކާތަކެތި ކެއުމުން ދަތުގައި ހަރުލާފައި ހުންނަ ހަކުރުގެ ސަބަބުން ދަތް ފަނިކެއުމާއި ކެވިޓީސް ފަދަ ދަތުގެ ބަލިތަކަށް މަގުފަހިވެއެވެ. މިކަން އާއްމުކޮށް ފެންނަނީ ކުޑަކުދިންގެ ފަރާތުންނެވެ. ކައިގެން ރަގަނޅަށް ދަތް ނުއުގުޅޭނަމަ މި މައްސަލަކުރިމަތިވެއެވެ. ދަތްތަކުގައި މިކަހަ މައްސަލަތަށް އުޅޭނަމަ ގިނައިން ފޮނިކާތަކެތި ކެވެނީ ކަމަށްވެދާނެއެވެ.\nމިއިން ކޮންމެ ކަމަކީވެސް ބޮޑެތި މައްސަލަތަކެކެވެ. ވިސްނަންވީ ކަމަކީ މިފަދަ ކަނތަށްތަކުން ދުރުވުމަށްޓަކައި ހަށިގަނޑަށް ބޭނުންވާ ވަރަށްވުރެ އިތުރަށް ފޮނިތަކެތި ބޭނުންކުރުމާއި ދުރުވުމަށެވެ.


މިސްކޫލްގެ ސެކިއުރިޓީ ބަލަހައްޓައިދޭނެ ފަރާތެއް ހޯދުމަށް\nރ. އިނގުރައިދޫ، ދިވެހިރާއްޖެ\nނަންބަރ: GS124/ IUL/2020/06\nސްކޫލުގެ ސެކިއުރިޓީ ބަލަހައްޓައިދޭނެ ފަރާތެއް ހޯދުމާގުޅޭ.\nމިސްކޫލްގެ ސެކިއުރިޓީ ބަލަހައްޓައިދޭނެ ފަރާތެއް ހޯދަން ބޭނުންވެއްޖެއެވެ.\nވީމާ، 01 ޖަނަވަރީ 2021 އިން 31 ޑިސެންބަރު 2021 އަށް މި ސްކޫލުގެ ސެކިއުރިޓީ ބަލަހައްޓައިދިނުމަށް ޝައުޤުވެރިވެލައްވާ ފަރާތްތަކުން 02 ޑިސެންބަރު 2020 ވާ ބުދަ ދުވަހުގެ 11:00 ގައި މިސްކޫލަށް ވަޑައިގެން މަޢުލޫމާތު ސާފުކުރެއްވުމަށްފަހު 08 ޑިސެންބަރު 2020 ވާ އަންގާރަ ދުވަހުގެ 11:00 ގައި މިސްކޫލަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ.\nމަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކުންނާއި ގަޑިޖެހުމަށްފަހުން ހުށަހެޅޭ އަންދާސީ ހިސާބުތައް ބަލައިނުގަނެވޭނެއެވެ. އަދި ދަންނަވަމެވެ. މިކަމަކީ ވިޔަފާރި ރަޖިސްޓްރީ ކޮށްގެން ކުރަންޖެހޭ މަސައްކަތަކަށްވާތީ އަންދާސީ ހިސާބު ހުށަހެޅުއްވޭނީ ވިޔަފާރި ރަޖިސްޓްރީ ކޮށްފައިވާ ފަރާތްތަކަށެވެ.\nއިތުރު މަޢުލޫމާތު ސާފުކުރެއްވުމަށް ބޭނުންފުޅުވާ ފަރާތްތަކުން މިސްކޫލްގެ ފޯނު ނަންބަރު 6580002 އާއި ގުޅުއްވުން އެދެމެވެ.\n07 ރަބީޢުލްއާޚިރު 1442ހ\n22 ނޮވެމްބަރ 2020މ\nސުންގަޑި: 02 ޑިސެންބަރު 2020 1100


China touristun varah bodah madhuve, february mahu tourism ah heenarukan | Mihaaru\nއިރުފުށި ރިސޯޓަށް ދިޔަ ބަޔަކު އެ ރަށު ޖެޓީ މަތިން ހިނގާފައި ދަނީ: ފެބްރުއަރީ މަހު ޓޫރިސްޓުން އައި މިންވަރު އިތުރެއްނުވި. -- ފޮޓޯ: އިރުފުށި\nޗައިނާ ޓޫރިސްޓުން ވަރަށް ބޮޑަށް މަދުވެ، ފެބްރުއަރީ މަހު ޓޫރިޒަމަށް ހީނަރުކަން\n02 އެޕްރީލް 2017 - 13:326comments\nއެ މިނިސްޓްރީން އާއްމުކުރި ތަފާސްހިސާބުތައް ދައްކާ ގޮތުން މިދިޔަ ފެބްރުއަރީ މަހު ޗައިނާއިން އައި ޓޫރިސްޓުންގެ އަދަދު ވަނީ 24،263 އަށް ދަށްވެފަ އެވެ. އެއީ މިދިޔަ އަހަރުގެ އެ މުއްދަތާ އަޅާބަލާއިރު 29 ޕަސެންޓްގެ ދަށްވުމެކެވެ. ޗައިނާއަކީ ރާއްޖެއަށް އެންމެ ގިނަ އަދަދަކަށް ޓޫރިސްޓުން އަންނަ ގައުމެވެ.\nމިދިޔަ މަހު ޗައިނާއިން އައި ޓޫރިސްޓުންގެ އަދަދު މަދުވިއިރު، ޔޫރަޕްގެ އެންމެ މުހިންމު މާކެޓްތައް ކަމަށްވާ އިނގިރޭސިވިލާތާއި ޖަރުމަނުން އައި ޓޫރިސްޓުންގެ އަދަދު ދަށަށް ގޮސްފައިވާ ކަމަށް ވެސް އެ ތަފާސްހިސާބުތަކުން ދައްކަ އެވެ. އެގޮތުން އިނގިރޭސިވިލާތުން އައި މީހުންގެ އަދަދު ދެ ޕަސެންޓް ދަށްވިއިރު ޖަރުމަނުން އައި އަދަދު ވަނީ ހަތަރު ޕަސެންޓް ދަށްވެފަ އެވެ. އެކަމަކު އިޓަލީން އައި ޓޫރިސްޓުންގެ އަދަދު 21 ޕަސެންޓް އިތުރުވެފަ އެވެ.\nޓޫރިޒަމް މިނިސްޓްރީގެ ތަފާސްހިސާބުތައް ދައްކާ ގޮތުން ފެބްރުއަރީ މަހު ރާއްޖެ އައިސްފައި ވަނީ 121،052 ޓޫރިސްޓުންނެވެ. މިއީ މިދިޔަ އަހަރުގެ އެ މުއްދަތާ އަޅާބަލާއިރު 0.3 ޕަސެންޓްގެ އިތުރުވުމެކެވެ.\nމިދިޔަ ފެބްރުއަރީ މަސް ނިމުނުއިރު 126 ރިސޯޓާއި 416 ގެސްޓްހައުސް ހިންގަ އެވެ. އަދި ސަފާރީތަކާއި ހޮޓާތަކާއެކު ޖުމްލަ 37،000 ޓޫރިސްޓު އެނދު އެބަހުއްޓެވެ. މިއީ މިދިޔަ އަހަރުގެ އެ މުއްދަތާ އަޅާބަލާއިރު 12 ޕަސެންޓްގެ އިތުރުވުމެކެވެ. ނަމަވެސް ރިސޯޓްތަކުގެ އޮކިއުޕަންސީ ދިހަ ޕަަސެންޓް ދަށްވިއިރު ގެސްޓް ހައުސްތަކުގެ އޮކިއުޕަންސީ ދެ ޕަސެންޓް ދަށްވި ކަމަށް އެ ތަފާސްހިސާބުތަކުން ދައްކަ އެވެ.\nއިތުރު ލިޔުންތައް ޗައިނާ ޓޫރިސްޓުން ޓޫރިޒަމް ޓޫރިޒަމް މިނިސްޓްރީ ރިސޯޓްތައް


Task Force Aai Raees Online Koh Baddhalu Kurahvaifi - Vaguthu\nޓާސްކް ފޯސް އާއި ރައީސް އޮންލައިންކޮށް ބައްދަލު ކުރައްވައިފި\nރައީސް އޮންލައިންކޮށް ޓާސްކް ފޯސް އާއި ބައްދަލު ކުރައްވަނީ\nކޮވިޑް-19 އާއި ގުޅިގެން ޕޮލިސީ ޓާސްކް ފޯސް އާއި ކޮންމެ ރެޔަކު ރައީސް ބާއްވަމުން ގެންދަވާ ބައްދަލުވުން މިރޭ އޮންލައިންކޮށް ކުރިޔަށް ގެންދަވައިފިއެވެ.\nމީގެ ކުރިން ރައީސް ދިރިއުޅުއްވާ މުލީއާގޭގައި ބާއްވަމުން ދާ މި ބައްދަލުވުންތަކުގެ ތެރެއިން، މިރޭގެ ބައްދަލުވުން އޮންލައިންކޮށް ކުރިޔަށް ގެންގޮސްފައި މިވަނީ އިއްޔެ މާލެއިން ފުރަތަމަ ފަހަރަށް ކޮވިޑް-19 ފެނި، މި ބަލި މާލޭގައި ފެތުރެމުންދާ ދަނޑިވަޅެއްގައެވެ.\nކޮވިޑް-19 އާއި ގުޅިގެން ކޮންމެ ރެޔަކު ބާއްވަމުން ގެންދަވާ މި ބައްދަލުވުންތަކުގައި، ކަމާއި ބެހޭ އިދާރާތަކުން ރާއްޖޭގެ ހާލަތު ރައީސް އާއި ވަޒީރުންނަށް ޙިއްސާ ކުރައްވައެވެ. އަދި ކޮވިޑް-19 ގެ ބަލިމަޑުކަމާއި ގުޅިގެން އަޅާ ފިޔަވަޅުތައް އިތުރަށް ހަރުދަނާކުރުމާއި ބެހޭގޮތުން ރައީސް އާއި އެބޭފުޅުން މަޝްވަރާތައް ކުރައްވައެވެ.\nމާލެއިން ފުރަތަމަ ފަހަރަށް ކޮވިޑް-19 ފެނިފައިވަނީ އިއްޔެ ހެނދުނު އެވެ. އެއާއެކު އިދާރާތަކުން ވަނީ ބައްޔަށް ފައްސިވި މީހާ އާއި ދިމާވެފައިވާ ފަރާތްތައް ހޯދައި ޓެސްޓު ކުރުމުގެ މަސައްކަތް ފަށާފައެވެ. އިއްޔެ މާލެއިން ޓެސްޓު ހެދި މީހުންގެ ތެރެއިން އިތުރު ދެމީހަކު ކޮވިޑް-19 އަށް ފައްސި ވެފައިވާކަން އެޗްޕީއޭއިން މިރޭ ވަނީ ހާމަކޮށްފައެވެ. އޭގެތެރޭގައި، އެންމެ ފުރަތަމަ މާލެ އިން މި ވައިރަސް ޖެހުނު އަންހެން މީހާގެ އުމުރުން ދެ އަހަރުގެ ތުއްތު ދަރިފުޅުވެސް ހިމެނެއެވެ.\nއިއްބެ ރަސް މޑ\nއޭޕްރީލް 16, 2020 06:47\nކަލޯ އިބުރާ ރޯންފަށަންވީނު އާއާ މަންމާ މަށަކަށް މިކަމެއް ނުވާނޭ ކިޔާފަ.\nއޭޕްރީލް 16, 2020 07:35\nހާދަ އަވަހަކަށް ކނބ ހޮރައްވަދެ މިތެޅިގަތީ ފައްސިވެދާނެތީ އެކަމަކު ގައިމު ރައްޔިތުންނާއިއެކު ވީހާލެއްގައިވާނަމޯ ކުޑަކޮއް ކީރިތިވެސް ކުރެވުނޯ


Kuriah oi Dhuvas Thakugaives Vissara Kuraane -Saudi Arabia\nކުރިއަށް އޮތް ދުވަސްތަކުގައިވެސް ވިއްސާރަކުރާނެ- ސައުދީ އަރަބިއާ\n5 މަސް,3ހަފްތާ,4ދުވަސް, 21 ގަޑި, 57 މިނެޓް, 11 ސިކުންތު ކުރިން 2640އައިޝަތު ޝިމްނާ\nކުރިއަށް އޮތް ދުވަސްތަކުގައިވެސް ސައުދީ އަރަބިއާއަށް ބޯކޮށް ވާރޭވެހޭނެ ކަމަށް ލަފާކޮށް ރައްކާތެރިކަމުގެ ފިޔަވަޅު އަޅަން ފަށައިފިއެވެ.\nސައުދީގެ ސިވިލް ޑިފެންސްގެ ޑިރެކްޓަރ ޖެނެރަލް އާއި ހަވާލާދީ ބޭރުގެ މީޑިއާތަކުން ރިޕޯޓް ކުރާ ގޮތުން، މޫސުން މިހާރަށް ވުރެ އިތުރަށް ގޯސްވެދާނެތީ ރައްކާތެރިކަމުގެ ފިޔަވަޅުތައް އެޅުމަށް އެދިފައިވާކަމަށެވެ. ސައުދީ އަރަބިއާއަށް ފާއިތުވި ދުވަސްތަކުގައި ކުރަމުންދާ ވިއްސާރައިގައި ވަރަށް ބޯކޮށް ވާރެވެހިފައިވެއެވެ.\nއަދި ކުރިއަށް އޮތް ދުވަސްތަކުގައިވެސް ބޯކޮށް ވާރޭވެހި ފެންބޮޑު ވުމުގެ ހާދިސާތައް ހިނގާފާނެ ކަމަށް ލަފާކޮށްފައިވާތީ، އެގައުމުގެ ކަމާއި ބެހޭ ފަރާތްތަކުން ދަނީ ރައްކާތެރިކަމުގެ ފިޔަވަޅުތައް އަޅާ، އެހީތެރިކަން ބޭނުންވާ މީހުންނަށް އެހީތެރިކަން ފޯރުކޮށްދެމުންނެވެ. ފާއިތުވި ބުރާސްފަތި ދުވަހުން ފެށިގެން ސައުދީގެ ވެރިރަށް ރިޔާދަށް ބޯކޮށް ވާރޭ ވެހެމުންދާއިރު، މޫސުން ދިރާސާ ކުރާ ފަރާތްތަކުން ބުނެފައިވަނީ ކުރިއަށް އޮތް ދުވަސްތަކުގައިވެސް މޫސުން ގޯސްވާނެ ކަމަށް ލަފާކުރެވޭކަމަށެވެ.\nރިޔާދުގެ އިތުރުންވެސް ސައުދީގެ އެހެން އަވަަށްތަކަށްވެސް ބޯކޮށް ވާރޭވެހި ފެން ބޮޑުވެދާނެކަމަށް މޫސުމާއި ބެހޭ އިދާރާއިން ވަނީ ލަފާކޮށްފައެވެ. މިހާރުވެސް ބޯކޮށް ވާރޭވެހުމުގެ ސަބަބުން ސައުދީގެ ބައެއް އަވަށްތަކުގައި ފެންބޮޑުވުމުގެ ހާދިސާތައް ހިނގާފައިވެއެވެ.\nއަދި އެ ހާދިސާތަކުގައި ބޮޑެތި ގެއްލުންތަކެއްވެސް ވަނީ ލިބިފައެވެ. އޭގެ އިތުރުން، ފެންގަނޑު ތެރޭގައި އޮޔާ ދަނިކޮށް 40 މީހުން ސަލާމަތްކޮށް، އެތައް ބަޔަކު ރައްކާތެރި ހިސާބުތަކަށް ގެންގޮސްފައިވާކަމަށް ސައުދީ އަރަބިއާގެ ނޫސްތަކުން ވަނީ ހާމަކޮށްފައެވެ.


Maaraamaari Eh Gai Aniyaavi Meehaku Hoadhan Fuluhun Aamunge Ehee Ah Edhijje - Vaguthu\nމާރާމާރީއެއްގައި އަނިޔާވި މީހަކު ހޯދަން ފުލުހުން އާއްމުންގެ އެހީއަށް އެދިއްޖެއެވެ.\nފުލުހުން ވިދާޅުވީ ފުލުހުންގެ ޖެނެރަލް އިންވެސްޓިގޭޝަން ޑިޕާޓްމަންޓަށް ހުށަހެޅި ތަހުގީގު ކުރަމުންދާ މާރާމާރީ މައްސަލައަކާ ގުޅިގެން އެމާރާމާރީގައި އަނިޔާ ލިބުނު މީހާ ހޯދުމުގެ މަސައްކަތް ފުލުހުން ކުރަމުން ގެންދާ ކަމަށެވެ.\nމިމީހާއަކީ މިއަހަރުގެ މާރިޗު 29 ވަނަ ދުވަހުގެ ވަގުތެއްގައި ގ. ބަށިމާވިލާ ގޭގެ ކައިރީގައި ހަދަމުންދިޔަ އިމާރާމާތެއްގެ ކައިރީގައި ބިދޭސީއެއްގެ ގައިގައި ދެ މީހަކު ވެގެން މާރާމާރީ ހިންގުމާ ގުޅިގެން އެމާރާމާރީގައި އަނިޔާ ލިބުނު ފަރާތެވެ. އަދި މިހާތަނަށް ކުރެވެނު މަސައްކަތްތަކުން އެމީހާއަކީ ކާކުކަން ދެނެގަނެވިފައިނުވާކަމަށް ފުލުހުން ވިދާޅުވިއެވެ.\nއެހެންކަމުން މިމީހާއާބެހޭ އެއްވެސް މަޢުލޫމާތެއް ލިބިފައިވާނަމަ ޖެނެރަލް އިންވެސްޓިގޭޝަން ޑިޕާޓްމަންޓްގެ ނަމްބަރު 9631696 އަށް ގުޅުއްވައި، މިމައްސަލައިގެ އިންސިޑެންޓް ނަންބަރު ވިދާޅުވެ، އެމައުލޫމާތެއް ހިއްސާކުރެއްވުމަށް ފުލުހުން އެދެއެވެ.\nމިމައްސަލައިގެ އިންސިޓެންޑް ނަންބަރަކީ 483099އެވެ. މިފަދަ ކަންކަމުގައި ރައްޔިތުންގެ ފަރާތުން ފުލުހުންނަށް ލިބެމުންދާ އެއްބާރުލުން މި ފުރުސަތުގައި ފާހަގަކޮށް ޝުކުރު ދަންނަވާކަމަށް ވެސް ފުލުހުން ވިދާޅުވިއެވެ.\nޒުވާބެއްގެ ތެރެއިން ފިރިމީހާއަށް ތޫނު އެއްޗަކުން ހަމަލާ ދީފި\nއޭޕްރީލް 18, 2021 11:10\nޕޮލިސް ދެން މިހާރު ހާދަ ސަޅި އޭ، އައި.އޯ ގޭގަ އޮވެލާފަ ވީޑިއޯ ނޫނީ ފޮޓޯ ނޫންތަކަށް ފޮނުވާލީމަ އެ ވީ. ކޮބާތަ އިއިއޯ ގެ ޒިންމާއަކީ،؟ ދެން މާދަމާ ނޫސް ތަކަށް ފޮނުވާތި ރިހާކުރު ފުޅިއެއް ވަގަށް ނެގި މީހެއްގެ ބަޔާނެއް ޓައިޕް ކޮށްލަދޭނެ ފަރާތެއް ހުރިތޯ ބަލަން .އާންމުންގެ އެހީތެރިކަމަށް އެދޭތި. މިދިޔަމަހުގެ 29 ހުގެ ކަމެއް ވިއްޔާ ހާދަ މަސައްކަތްތެރި އައިއޯ އިން ނެ ދެއްތޮ ޕޮލިސް ގަ މިހާރު.


Luthufaru'ge maruge mahsala: Dhauvaa libey3meehunge mahchah kuh...\nލުތުފަރުގެ މަރުގެ މައްސަލަ\nލުތުފަރުގެ މަރުގެ މައްސަލަ: ދައުވާ ލިބޭ ތިން މީހުންގެ މައްޗަށް ކުށް ސާބިތު ކުރަން ހެކި ހުށަހަޅައިފި\nލުތުފަރަކީ ށ. ޅައިމަގު "ކުރިމަގު 1'' ބޯޓުގެ ކައްކާއަކަށް އުޅުނު ބަންގްލަދޭޝް މީހެއް\nދައުލަތުން ދައުވާ ކޮށްފައިވަނީ، ބަންގްލަދޭޝް ތިން މީހެއްގެ މައްޗަށް، އެއީ އަލަމިން އާއި ނޫރުލްއިސްލާމް އަދި އެމްޑީ އަކޮތޮރު ހޮސައިންގެ މައްޗަށް\nލުތުފަރު މަރާލާފައިވަނީ 21 އޭޕްރީލް 2019 ވަނަ ދުވަހު 21:30 އެހާކަންހާއިރު، ޅައިމަގު ބަނދަރުން ގާތްގަނޑަކަށް 200 ފޫޓެއްހާ ދުރަށް ކަނޑަށް ފެއްތީ\nކ. މާލެ | 25 އޮކްޓޯބަރ 2020 | އާދީއްތަ 17:30 | 7,922\nލުތުފަރުގެ މަރުގެ މައްސަލާގައި ކްރިމިނަލް ކޯޓުގައި މިއަދު ބޭއްވި އަޑުއެހުމުގެ ތެރެއިން - މުހައްމަދު ފަޒީން\nށ. ޅައިމަގު "ކުރިމަގު 1'' ބޯޓުން ގެއްލުނު ލުތުފަރު މަރާލި މައްސަލާގައި ދައުލަތުން ދައުވާ ކުރާ ތިން ބިދޭސީންގެ މައްޗަށް ކުށް ސާބިތު ކުރުމަށް ހެކި ހުށަހަޅައިފި އެވެ.\nއާދިއްތަ ދުވަހުގެ އަޑުއެހުމުގައި ވަނީ، ލުތުފަރު މަރާލި މައްސަލާގައި، އަލުން ދައުވާ އިއްވުމުގެ ފުރުސަތު ދެއްވާފަ އެވެ. އަދި ދައުވާ އިއްވުމުން، ދައުވާ ރައްދުވާ މީހުން ވަނީ އެދައުވާއަށް އިންކާރުކޮށްފަ އެވެ.\nއެހެންކަމުން ޝަރީއަތުން ވަނީ، ދައުވާ ސާބިތު ކުރުމަށް ދައުލަތަށް ހެކި ހުށަހެޅުމުގެ ފުރުސަތު ދެއްވާފަ އެވެ.\nއެމީހުންގެ މައްޗަށް އިއްވި ދައުވާގައި ބުނެފައިވަނީ، އަލަމިން އިތުރު ދެމީހަކާއެކު 21 އޭޕްރީލް 2019 ވަނަ ދުވަހު 21:30 އެހާކަންހާއިރު، އެމީހުން މަސައްކަތްކުރާ ށ. ޅައިމަގު "ކުރިމަގު 1" ބޯޓުގައި ކައްކާއެއްގެ ގޮތުގައި މަސައްކަތްކުރާ ބަންގްލަދޭޝްގެ ރައްޔިތެއްކަމުގައިވާ ލުތުފަރު ރަހްމާނާއި އަލަމިން އާދެމެދު އެބޯޓުގެ ދިރުނގާކޮޅުގައި ހިނގި ހަމަނުޖެހުމެއްގައި، ލުތުފަރު އެބޯޓުގެ ދިރުނބާކޮޅަށް ވައްޓާލައި، އަލަމިން އާއި އަހޮތޮރު، ލުުތުފަރުގެ ކަރާއި އަނގަޔާއި ނޭފަތުގައި ހިފަހައްޓައި ނޫރުލްއިސްލާމް، ލުތުފަރުގެ ގައިގާ ހިފަހައްޓައި، ލުތުރުފަރު މަރުވުމުން، ށ. ލައިމަގު ބަނދަރާ ދިމާލު ބޭރުން ގާތްގަނޑަކަށް 200 ވަރަކަށް ފޫޓު ދުރު ހިސާބަށް ލުތުފަރުގެ ހަށިގަނޑު ކަނޑުފައްތާފައިވާ ކަމަށް އިއުތިރާފް ވެފައިވާތީ، ކަމަށް ދައުވާގައި ބުނެފައި ވެއެވެ.\nލުތުފަރު މަރާލިކަމަށް އެ ތިން މީހުން އިއުތިރާފްވެފައިވަނީ، މިމައްސަލާގައި ފުލުހުން ހިންގި ތަހުގީގުގަ އެވެ.\nއެތިން މީހުންގެ މައްޗަށް ވެސް އުފުލާފައިވަނީ، އެނގިހުރެ މީހަކު މެރުމުގެ ކުށުގެ ދައުވާ އެވެ. ދައުވާ އިއްވުމުން، އަލަމިން އާއި ނޫރުލްއިސްލާމް، އެ ދައުވާއަށް އިންކާރު ކުރާކަމަށް ދެމީހުންގެ ގާނޫނީ ވަކީލުން ވިދާޅުވި އެވެ.\nއަހޮތޮރު ގެ ގާނޫނީ ވަކީލެއް އައްޔަން ކުރެވިފައިނުވާތީ، އޭނާއަށް ވަނީ ގާނޫނީ ވަކީލެއް އައްޔަން ކުރުމަށް ފުރުސަތު ދެއްވާފަ އެވެ.\nލުތުފަރު މަރާލި މައްސަލަ، އެތިން މީހުންގެ މައްޗަށް ސާބިތު ކުރުމަށް، ގިނަ ސަފަވީ ހެކިތަކާއި ކިތާބީ ހެކިތަކެއް ދައުލަތުގެ ފަރާތުން ވަނީ ހުށަހަޅާފަ އެވެ.\nލުތުފަރުގެ މަރުގެ މައްސަލައިގެ ތަހުޤީޤްގެ ތަފްސީލްތައް ހާމަކުރުމަށް އިސްކަންދަރުކޮށީގައި 16 މެއި 2016 ވަނަ ދުވަހު ބޭޭއްވި ނޫސްވެރިންގެ ބައްދަލުވުމުގައި ފުލުހުން ބުނެފައިވަނީ، ލުތުފަރު މަރާލައިފައި ވަނީ ބޯޓުގައި ހުރި އިތުރު ބިދޭސީއަކާއެކު އެއްޖިންސުން ގުޅުން ހިންގުމަށް މަސައްކަތް ކުރުމުން ކަމަށް އެ މީހުން ތަހުޤީޤުގައި ބުނެފައިވާ ކަމަށެވެ. އަދި ބޯޓު ތެރޭގައި ޖިިންސީ ގުޅުން ހިންގުމަށް މަސައްކަތް ކުރުމުން ތިން ބިދޭސީއަކު ވެގެން ލުތުފަރުގެ ނޭވާ ހާސްކޮށް މަރާލީކަމަށް ތަހުޤީޤަށް އެނގިފައިވާ ކަމަށެވެ.\nލުތުފަރު މަރާލުމަށްފަހު، ލުތުފަރުގެ ހަށިގަނޑު ވާ ޖަހައި މޫދަށްލުމަށްފަހު، އޭގެ ވަގުތުކޮޅެއްފަހުން ލުތުފަރުގެ ހަށިގަނޑު އަނެއްކާވެސް މޫދުން ނަގައި، ގައިގައި ހުރި ފެން ހިއްކުމަށްފަހު، ލުތުފަރު ނިދާ އެނދުމަތީގައި އެ ބިދޭސީން ބޭއްވި ކަމަށް ފުލުހުން ބުނެފައި ވެއެވެ. އަދި އެގޮތަށް ކަންތައްތައް ކުރި ލުތުފަރު ބޯޓުގައި ނިދާފައި އޮތް ކަމަށް، ބޯޓަށް އަރާފައިބާ މީހުންނަށް ދެއްކުމުގެ ގޮތުން ކަމަށް އެ މީހުން ތަހުޤީޤުގައި ބުނެފައިވާ ކަމަށް ފުލުހުން ބުނެފައި ވެއެވެ.\nއެެއަށްފަހު ލުތުފަރުގެ ހަށިގަނޑުގައި ވާޖަހައި އެއްސުމަށްފަހު ހަމައެއްގައި އައްސައި ލުތުފަރުގެ ހަށިގަނޑު ކަނޑަށް ފެއްތި ކަމަށް އެ ބިދޭސީން ތަހުޤީޤަސް ކިޔައިދިންކަމަށް ފުލުހުން ބުނެފައި ވެއެވެ.\nފުލުހުން ވަނީ ލުތުފަރުގެ ހަޑިގަނޑުގެ އެއް ގުނަވަންތައް ކަނޑުގެ އެ ސަރަހައްދުން ހޯދާފަ އެވެ. ހަށިގަނޑުގެ އެކި ބައިތައް އެކި ސަރަހައްދުތަކުން ފެނުނުއިރު، އެއީ ލުތުފަރުގެ ހަށިގަނޑުކަން ކަށަވަރު ކުރަނީ ކޮންގޮތަކުންތޯ ސުވާލުކުރުމުން ފުލުހުން ބުނީ، ލުތުފަރުގެ ދިގުމިނާ އަދި ހަށިގަނޑުގެ ބައިތައް ފެނުނު ސަރަހައްދަށް ބެލުން އެއީ ލުތުފަރުގެ ހަށިގަނޑުގެ ބައިތަށްކަމަށް ބެލެވޭކަމަށެވެ. ނަމަވެސް ސައިންސްގެ އަލީގައި ޔަޤީން ކުރަންޖެހޭ ކަންކަން ޔަޤީން ކުރަމުންގެންދާ ކަމަށް އޭރު ފުލުހުން ބުނެފައި ވެއެވެ.\nލުތުފަރަކީވެސް ރާއްޖޭގައި ގަވައިދާ ހިލާފަށް އުޅޭ ބިދޭސީއެކެވެ. އޭނާގެ މަރުގެ މައްސަލާގައި ހައްޔަރުކޮށްފައި ތިބި ބިދޭސީންނަކީ ވެސް ރާއްޖޭގައި ގަވައިދާ ހިލާފަށް އުޅޭ ބިދޭސީންތަކެއް ކަމަށް ފުލުހުން ބުނެފައި ވެއެވެ.


China ah faadukiyumah fahu mashvaraa kuraathee Ali ge suvaaleh\nޗައިނާއަށް ފާޑުކިޔުމަށްފަހު މަޝްވަރާކުރާތީ އަލީގެ ސުވާލެއް\nޗައިނާއާ ގުޅޭގޮތުން ތަފާތު ވާހަކަތައް ދެއްކުމަށްފަހު އެ ގައުމާއެކު ފަށާ މަޝްވަރާތަކުން އެކަށީގެންވާ ނަތީޖާއެއް ނެރެވިދާނެތޯ ކެންދޫ ދާއިރާގެ މެންބަރު އަލީ ހުސައިން ސުވާލު އުފައްދަވައިފި އެވެ.\nދިވެހިރާއްޖެއާ ޗައިނާ އާއި ދެމެދު ބާއްވާ ބައިލޭޓަރަލް ކޯޑިނޭޝަން މެކޭނިޒަމްގެ މަޝްވަރާތައް މިއަދު ވަނީ ފަށާފައެވެ. މިއަދުގެ މަޝްވަރާތަކުގައި ރާއްޖެއަށް ޗައިނާގެ ފަތުރުވެރިން ގެނައުމާއި އިގްތިސާދީ އެކި މައްސަލަތަކާއި ގުޅޭގޮތުންވެސް މަޝްވަރާ ކުރުމަށް ވަނީ ނިންމާފައެވެ.\nދެ ގައުމުގެ ގުުޅުން އެންމެ ބޮޑަށް ގޯސްވެފައިވަނީ ރައްޔިތުންގެ މަޖިލީހުގެ ރައީސް މުހައްމަދު ނަޝީދު، ޗައިނާއާ ގުޅޭގޮތުން ދައްކަވާ ވާހަކަތަކުގެ ސަބަބުން ކަމަށް ގިނަ ބަޔަކު ދެކެއެވެ. އެމަނިކުފާނު ގެންދަވަނީ ތަކުރާރުކޮށް ޗައިނާއާ ގުޅޭގޮތުން އެކި ވާހަކަތައް ދައްކަވަމުންނެވެ.\nކެންދޫ ދާއިރާގެ ޖުމްހޫރީ ޕާޓީގެ މެންބަރު އަލީ ހުސައިން ވަނީ ރާއްޖެ-ޗައިނާ މަޝްވަރާތަކުން ނަތީޖާއެއް ނެރެވިދާނެތޯ ސުވާލު ކުރައްވާފައެވެ. އަލީ ހުސައިން އެ ސުވާލު ކުރައްވާފައިވަނީ ޗައިނާ ގުޅޭގޮތުން ދައުލަތުގެ ބައެއް އިސް ބޭފުޅުން ތަފާތު ވާހަކަތައް ދައްކަމުންދާތީއެވެ.\nދެެއިރު ދެ ދަޅަޔަށް ޗައިނާއަށް ބަވާ އެއްޗެހި ކިޔުމަށްފަހު މިހާރު ފަށާ މަޝްވަރާތަކަކުން އެކަށީގެންވާ ނަތީޖާއެއް ހޯދިދާނެބާ\nކޮވިޑް-19ގެ ބަލިމަޑުކަމާ މުޅި ދުނިޔެއިން ކުރިމަތިލާފައިވާ މިދަނޑިވަޅުގައި ރާއްޖެ-ޗައިނާ މަޝްވަރާތައް ބޭއްވުމަށް ޗައިނާ ސަރުކާރުން އިސްނެންގެވިކަމަށްޓަކައި ދިވެހި ސަރުކާރުން އިއްޔެ ވަނީ މަރުހަބާ ކިޔާފައެވެ.\nރާއްޖޭގެ 12 ރަށެއް ޗައިނާއެކި ވިޔަފާރި ކުންފުނިތަކަށް ކުރީ ސަރުކާރުން ވިއްކާލާފައިވާ ކަމަށް ވިދާޅުވެ ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ދެއްކެވި ވާހަކަތަކަށް ޗައިނާ ސަފީރު ޖަންގް ލިޖޮންގް ދާދިފަހުން ވަނީ ރައްދު ދެއްވާފައެވެ.\nއަދި ރައީސް ނަޝީދު މިފަދަ ވާހަކަތައް ދައްކަވަމުން ގެންދަވާތީ ކޮންމެ ފަަހަރަކުވެސް ސަފީރު ގެންދަވަނީ އެކަން ރައީސް ސޯލިހާއި ފޮރިން މިނިސްޓަރުގެ ސަަމާލު ކަމަށް ގެންނަވަމުންނެވެ. ނަމަވެސް ރައީސް ނަޝީދު އެކި ފަހަރު މަތިން ދައްކަވާފައިވާ ވާހަކަތަކާއި ގުޅޭގޮތުން ސަރުކާރުން ވަކި އެއްޗެއް ނުބުނެއެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ފޮރިން މިނިސްޓްރީ + އަބްދުﷲ ޝާހިދު އަލީ ހުސައިން ދިވެހި ރާއްޖެއާ ޗައިނާގެ ގުޅުން


Kuneege baavaiythah vaki kurumah fahu ugaalah nereh WAMCO in agaifi | MBS NEWS\nހިޔާ ފްލެޓްތަކުގެ ގޭބިސީތަކުން އުފެދޭ ކުނިވާޒާތުގެ ކުނި އެޅުމަށް ބަހައްޓާފައިވާ ޑަސްބިންތަކެއް ވެމްކޯގެ މުވައްޒަފުންތަކެއް ސާފުކުރަނީ. ފޮޓޯ: އެޗްޑީސީ\nވޭސްޓް މެނޭޖްމަންޓް ކޯޕަރޭޝަން (ވެމްކޯ)\nކުނީގެ ބާވަތްތައް ވަކިކުރުމަށްފަހު އުކާލަން ނެރެން ވެމްކޯއިން އަންގައިފި\n20 May 2022, 17:13\nގޭބިސީތަކުން އުކާލަން ކުނި ނެރޭއިރު ކުނިތައް ބައިބަޔަށް ވަކިކުރުމަށްފަހު ނެރުމަށް ވޭސްޓް މެނޭޖްމަންޓް ކޯޕަރޭޝަން (ވެމްކޯ)އިން އަންގައިފި އެވެ.\nވެމްކޯއިން ބުނީ، އަންނަ މަހުގެ ފުރަތަމަ ދުވަހުން ފެށިގެން، ގޭބިސީތަކުން އުކައިލަން ނެރޭ ކުނި ހުންނަން ޖެހޭނީ ބައިތައް ވަކިކޮށްފައި ކަމަށެވެ. އެނޫން ގޮތަކަށް ނެރޭ ކުނި އުކައިލަން ހަވާލުނުވުމުގެ އިހުތިޔާރު، ކުނިމެނޭޖްކުރުމުގެ ގަވައިދުން އެކޯޕަރޭޝަނަށް އޮންނާނެ ކަމަށް ވެސް އެ ބަޔާނުގައި ވަނީ ބުނެފަ އެވެ.\nމިގޮތުން މާލެ ސަރަހައްދުންނާއި އަތޮޅުތަކުން ވެސް ކުނިވާ ބާވަތްތަކާއި އަމިއްލައަށް ފަނާވާ ޒާތުގެ ކުންޏާއި ޕްލާސްޓިކް ފުޅި އަދި އެހެނިހެން ކުނިތައް އަންނަ މަހުގެ އެއް ވަނަ ދުވަހުން ވަކި ކުރުމަށްފަހު ކުނި ނެރުމަށް ވެމްކޯއިން ވަނީ އެދިފަ އެވެ.\nގޭބިސީތަކުން އުކާލާ ކުނި ބައިބަޔަށް ވަކިކޮށްގެން ނެރެން އެންގީ އެންވަޔަރަންމަންޓް މިނިސްޓްރީން މިދިޔަ އޮގަސްޓް މަހު ގެޒެޓްކޮށްފައިވާ ކުނި މެނޭޖްކުރުމާ ބެހޭ ގަވައިދުގައި އެގޮތަށް ކުނީގެ ކަންކަމުގައި އަމަލުކުރަން އަންގާފައިވާތީ ކަމަށްވެސް ބަޔާނުގައިވެ އެވެ. ދުނިޔޭގެ ތަހުޒީބު މުޖުތަމައުތަކުގައިވެސް އުކާލާ ކުނ ބައިބަޔަށް ވަކިކޮށްގެން ކުނި މެނޭޖުކުރުމަކީ ކާމިޔާބުކަމާ އެކު ތަޖުރިބާކޮށްފައިވާ ކަމެއް ކަމަށްވެސް ބުނެފައިވެ އެވެ.\nވެމްކޯ އިން ދުވަހު ކުނީގެ ގޮތުގައި އުކާލަމުންދާ ކުނީގެ ތެރޭގައި ނުހިމެނޭ ބޮޑެތި އަދި ބަރު ކުނި އުކާލުމަށްޓަކައި ވެމްކޯގެ ކޯލް އެންޑް ޕިކަޕް (ކެޕްސް)ގެ ހިދުމަތް ހޯދުމަށްވެސް އެދިފައިވެ އެވެ.\nމީގެ އިތުރުން މާލޭ ސަރަހައްދުން ބޭރުން، ރާއްޖޭގެ އެކި ކަންކޮޅުތަކުން އުޅަނދުގައި ކުނި ބަރުކޮށްގެން ތިލަފުށި ވޭސްޓް ޑިސްޕޯސަލް ސައިޓަށް ކުނި އުކާލާ ފަރާތްތަކުން ވެސް ޖެހޭނީ ގަވާއިދާ އެއްގޮތަށް އަމަލުކުރަން ކަމަށް ވެމްކޯއިން ބުންޏެވެ.\nކުނިބުނި ވިޔަފާރި ވޭސްޓް މެނޭޖްމަންޓް ކޯޕަރޭޝަން (ވެމްކޯ) މާލެ ޕްލާސްޓިކް ކުނި


Naila ibrahim Kaleyfaanu avahaara vejje\nނިޝާން އިއްޒުއްދީނުގެ އިތްޒަތްތެރި ވެރިޔާ، ކުރީގެ ވަޒީރު އަދި އިސްލާމިކް ޔުނިވާސިޓީގެ ޗާންސެލަރު ޑރ. މުހައްމަދު ޒާހިރު ހުސައިންގެ އަނބިކަނބަލުން ނާއިލާ އިބްރާހީމް ކަލޭފާނު (ނާއިލާ މިސް) އަވަހާރަ ވެއްޖެ އެވެ. އޭނާ އަވަހާރަވީ އުމުރުފުޅުން 72 އަހަރުގަ އެވެ.\nސްރީލަންކާ އާއި ނިއުޒީލޭންޑުން ކިޔަވާ ވިދާޅުވި ނާއިލާއަކީ ކުރީގެ މަޝްހޫރު ވިޔަފާރިވެރިޔާ ދިއްދޫ އިބްރާހީމް ކަލޭފާނު (ޑީއައިކޭ) ގެ ދަރިކަނބަލެކެވެ. އަދި ކުރީގެ ޑިފެންސް މިނިސްޓަރު ތޮލްހަތު އިބްރާހީމް ކަލޭފާނާއި މިހާރުގެ ގަވަރުނަރު އަދި ކުރީގެ ވަޒީރު އަލީ ހާސިމްގެ ދައިތާފުޅެވެ.\n"ޒީނާރު" ގެ ނަމުގައި މުޅި ރާއްޖޭގެ މަޝްހޫރުކަން ހޯދި ރެސިޕީ ފޮތްތަކެއް ލިޔުއްވެވި އެ ލިޔުންތެރިޔާއަކީ ރާއްޖޭގެ އަންހެނުންގެ ތަރައްގީ ފާހަ ކުރެއްވޭ ވަރުގަދަ ޝަހުސިއްޔަތެއް އަދި އަމީނިއްޔާގެ ވަރަށް މުހިންމު ހިދުމަތްތެރި ޓީޗަރެކެވެ، އަމީނިއްޔާގައި ނާއިލާ އަކީ އިނގިރޭސި އާއި ހިސްޓްރީ ކިޔަވައި ދެއްްވެވި ވަރަށް މަޝްހޫރު ޓީޗަރަކެވެ. ގާތްގަނޑަކަށް 25 އަހަރު ދުވަހު ކިޔަވައި ދެއްވެވި އެވެ.\nނާއިލާ އަވަހާރަވީ ވަރަށް ގިނަ ދުވަސްތަކަކު އާލާސްކަންފުޅާ އުޅުއްވުމަށް ފަހު މިއަދު ހެނދުނު އޭޑީކޭ ހޮސްޕިޓަލްގައި ކަމަށް މައުލޫމާތު ލިބެ އެވެ. ނާއިލާ އަވަހާރަވި ސަބަބެއް ސާފެއް ނުވެ އެވެ.\nނާއިލާ ލިޔުއްވެވި ފޮތެއްގެ ބަނޑޭރިގަނޑު\nނާއިލާ އަވަހާރަވިއިރު ފިރިކަލުންނާއި ތިން ބޭފުޅުން ދުނިޔޭގައި އެބަތިއްބެވި އެވެ. އޭނާގެ ބޭފުޅުންގެ ތެރެއިން ލުބުނާ ޒާހިރު ހުސައިން ވަނީ ރައްޔިތުންގެ ހާއްސަ މަޖިލީހުގެ ށ. އަތޮޅުގެ މެންބަރު ކަމާއި ސްޓޭޓް މިނިސްޓަރު ކަން ކުރައްވާފަ އެވެ. ލީނާ ޒާހިރު ހުސައިން ވަނީ މީރާގެ ބޯޑުގެ ޑެޕިއުޓީ ޗެއާޕާސަންގެ މަގާމު އަދާކުރައްވާފަ އެވެ. ވާއިލް ޒާހިރު ހުސައިނަކީ އަމިއްލަ ވިޔަފާރީގައި އުޅުއްވާ ބޭފުޅެކެވެ.\nނާއިލާގެ ފޮޓޯއެއް ލިބިފައިވާ ފާރަތްތަކުން އަވަސް އޮންލައިންގެ ނިއުސް ޑްރޮޕް މެދުވެރިކޮށް ފޮނުވޭނެ އެވެ.\nމަރު އޮބިޗުއަރީ ނާއިލާ އިބްރާހިމް ކަލޭފާނު


Kaunu wujoodhu vumakee Allah vodigenvaa kamu ge emme bodu heki | Mihaaru\nމެންދުރު · 12:23\nއެމެރިކާގެ ޖައްވީ އިދާރާ ނާސާ އިން ނަގާފައިވާ ކައުނުގެ ތެރޭގެ ފޮޓޯއެއް: ކައުނު ވުޖޫދުވެފައިވާ ގޮތަކީ އޭގެ ޒާތުގައި ވެސް އެއްކައުވަންތަ އިލާހަކު ވޮޑިގެންވާ ކަމުގެ ހެއްކެއް.\nކައުނު ވުޖޫދުވުމަކީ ﷲ ވޮޑިގެންވާ ކަމުގެ އެންމެ ބޮޑު ހެކި\n19 ޖޫން 2016 - 07:563comments\nﷲ، ސުބްޙާނަހޫ ވަތަޢާލާ، ވޮޑިގެންވާ ކަމުގެ ބުއްދީގެ ދަލީލުތައް ވަރަށް ގިނަ އެވެ. މިގޮތުން އެންމެ ވަރުގަދަ ދަލީލަކީ ކައުނުގައި މިވާ އެންމެހައި މަޚްލޫޤުން ވުޖޫދުވެފައި ވުމުން އެ ވުޖޫދު ކުރުވި ފަރާތެއް ވާން ލާޒިމު ވުމެވެ. ކަމެއް ނުވަތަ އެއްޗެއް ވަކި ގޮތަކަށް އޮވެފައި އޭގެ ހާލަތު އެހެން ގޮތަކަށް ބަދަލުވާނަމަ އެބަދަލު އައުމަށް މެދުވެރި ކުރުވި ފަރާތެއް ނުވަތަ ކަމެއް އޮންނަން ޖެހޭނެ އެވެ. މިއީ ބުއްދީގެ އެންމެ ފާޅުކަން ބޮޑު ހަގީގަތްތަކުގެ ތެރެއިން އެއް ހަގީގަތެވެ.\nމިގޮތުން ބަލާއިރު ކައުނުގައިވާ ހުރިހާ އެއްޗެއް (އިންސާނުން ވެސް ހިމެނިގެން) ވުޖޫދު ވެފައިވާ ތަން ފެންނަން އޮތުމުން އެ ވުޖޫދު ވުމަކީ މުސްތަޙީލު ކަމެކޭ ބުނެވޭކަށް ނެތެވެ. ގަސްގަހާގެއްސާއި އިރުހަނދާއި ތަރިތައް އަދި އަހަރެމެން އިންސާނުން ވެސް ވުޖޫދުވެފައިވާ ކަން އިންކާރެއް ނުކުރެވޭނެ އެވެ. ހަމަ އެއާއެކު އަނެއްކޮޅުން އެ ވުޖޫދު ނުވުމަކީ ވެސް މުސްތަޙީލު ކަމެކޭ (އެބަހީ އެ ވުޖޫދުވުން އޭގެ ޒާތުގައި ކޮންމެހެން ލާޒިމޭ ވެސް) ނުބުނެވޭނެ އެވެ. ސަބަބަކީ އެ ވުޖޫދުވުން ލާޒިމު ނަމަ އެއަށް ބަދަލެއް ނައިސް ފަނާނުވެ ދެމިހުރުން ކޮންމެހެން ލާޒިމުވާނެތީ އެވެ. ނަމަވެސް ކައުނުގައިވާ އެއްވެސް މަޚްލޫޤަކުން މިސިފަތަކެއް ނުފެނެ އެވެ. ވީމާ އެ ތަކެތި ވުޖޫދު ވެފައި އެވަނީ ކުރިން އެ ނެތުމަށް ފަހު އެވެ. އަޒަލުއްސުރެންނެއް ނޫނެވެ.\nއަޒަލުއްސުރެ ވުޖޫދު ވެފައި ނުވާނަމަ އެ ވުޖޫދު ވުމަށްޓަކައި އެކަން މެދުވެރި ކުރުވި ފަރާތެއް ވުން ލާޒިމުވާނެ އެވެ. އެފަދަ ފަރާތެއް ނެތްކަމަށް ދައުވާ ކުރުމަކީ ބުރަ ކުރާނެ އެއްޗެއް ނެތި ވަކި އަތަކަށް ބުރަ ކުރުން ފަދަ ކަމެކެވެ. މިސާލަކަށް ތިލަފަތެއްގެ ދެކޮޅު އެއްވަރަށް ހުރެފައި އެތަނުން އެއްކޮޅު ބަރުވިއިރު އެ ބަރު ކުރަން މެދުވެރިވި އެއްވެސް ސަބަބެއް ނެތޭ ބުނުމެވެ. ނުވަތަ މޭޒެއް ފަދަ އެއްޗެއް ކުރިން ނެތިފައި ފަހުން އެ ވުޖޫދުވިއިރު އެ ހެދި އެއްވެސް މީހަކު ނެތޭ ބުނުމެވެ.\nމިއީ ސަލާމަތުން ހުރި އެއްވެސް ބުއްދިއެއް ގަބޫލު ކުރާނެ ކަމެއް ނޫނެވެ. ވީމާ ކައުނުގައިވާހާ ތަކެތި ވުޖޫދު ވެފައިވާތީ އެތަކެތި ވުޖޫދު ކުރި ފަރާތެއް ވުން ވެސް ކޮންމެހެން ލާޒިމުވެ އެވެ. އަދި ކައުނުގައިވާ ހުރިހާ ތަކެއްޗަކީ އޭގައި އަޒަލީ ސިފަ ނެތް ތަކެތި ކަމަށްވާތީ މިތަކެތި އުފެއްދެވި ފަރާތަކީ އަޒަލުއްސުރެ ވުޖޫދު ވެފައިވާ ފަރާތެއް ކަމުގައި ވެސް ވާން ޖެހޭނެ އެވެ. މިފަދަ ހަމައެކަނި ފަރާތަކީ އެއްވެސް މަޚްލޫޤަކާ އެއްފަދަވެގެން ނުވާ މާތްﷲ އެވެ.\nކައުނުގައިވާ އެންމެހާ ތަކެތި އުފެއްދެވީ ﷲ ނޫން ކަމަށް ގަބޫލު ކުރަން ބޭނުންވާ މީހުން ދެން ކޮށްފާނެ ދައުވާ އަކީ (އެ ތަކެއްޗަކީ އަޒަލީ އެއްޗެހި ކަމުގައި ކޮންމެހެން ނުވިއަސް) އެ ތަކެތި ވުޖޫދު ވެފައިވަނީ އެތަކެތި އަމިއްލަ އަށް ކަމަށް ދައުވާ ކުރުމެވެ. މިސާލަކަށް މިހުރިހާ އެއްޗެއް ވުޖޫދުވީ އެންމެ ފުރަތަމަ ވައި އޭގެ އަމިއްލަ ޒާތުގައި ވުޖޫދުވެފައި ދެން އެ އާތްވަށް ބަދަލުވެ އޭގެ ފަހުން ވަކި ގޭސްތަކަކަށްވެ އޮކްސިޖަން އާއި ކާބަން އާއި ނައިޓްރޯޖީން ފަދަ ވުޖޫދުގެ އެކިއެކި ޢުންސުރުތައް ފުރިހަމަވެގެން ދިއުމަށް ފަހު ތަފާތު އެކިއެކި ގޮތްގޮތަށް އެ ޢުންސުރުތައް ގުޅިގެން ތަފާތު މަޚްލޫޤުތައް އުފެދުނީ ކަމަށް ދަޢުވާ ކޮށްފާނެ އެވެ. މިތަނުގައި ސިލްސިލާއެއް ގޮތަށް މި ދެމިގެން އައިސްފައިވީ ނަމަވެސް އެންމެ ފުރަތަމަ އެތި ވުޖޫދު ވި ކަމަށް އެ ބުނެވެނީ ހަމަ އޭގެ އަމިއްލަ ޒާތުގަ އެވެ.\nމިގޮތަށް ވުޖޫދުގައިވާ ކޮންމެ އެއްޗެއް ވުޖޫދު ވާ ކަމަށް ގަބޫލު ކޮށްފި ނަމަ އެ ވުޖޫދު ވުމުގެ ސިލްސިލާ އިން މަޚްލޫޤެއް ނޫން އެހެން ފަރާތަކަށް ދުވަހަކު ވެސް ނުދެވޭނެ އެވެ. މިގޮތަށް ސިލްސިލާ ވެގެން ދިއުމަކީ ހަގީގަތަކަށް ވާސިލުވާން ބަލާއިރު ބުއްދީގެ ހަމައިން މުސްތަހީލު ކަމެކެވެ. ދެން އޮތް ގޮތަކީ ކޮންމެ މަޚްލޫޤެއް ވެސް ވުޖޫދުވުމުގައި އެ އުފެއްދުމަށް އެހެން މަޚްލޫޤެއް ވެފައި ހަމަ އެވަގުތު މި މަޚްލޫޤު ވުޖޫދު ވުމަށް ކުރިން ބުނެވުނު މަޚްލޫޤަށް ބޭނުން ޖެހޭ ކަމަށް ބުނުމެވެ.\nމިއީ ވެސް މުސްތަހީލު ކަމެކެވެ. އެހެނީ އޭރުން ޚާލިޤު އެއްކޮޅުން މަޚްލޫޤަކަށް ވެފައި ހަމައެއާ އެކު އެ މަޚްލޫޤު ޚާލިޤަކަށް ވުމެވެ. ވުޖޫދު ވުމުގައި އެ ދެފަރާތް ދައުރު ވުމެވެ. މިއީ މިސާލަކަށް ބިސް އުފެދެނީ ކުކުޅުންނޭ ބުނާއިރު އަނެއްކޮޅުން ކުކުޅު އުފެދެނީ ބިހުންނޭ ބުނުން ފަދަ ކަމެކެވެ. މިގޮތަށް މިކަން އޮންނަ ނަމަ އަބަދުވެސް އޮންނާނީ ދައުރުވޭވެ އެވެ. އެއަކަށް ދުވަހަކު ނިމުމެއް ނާންނާނެ އެވެ.\nއެހެންކަމުން ވުޖޫދު ވުމަށް މެދުވެރި ވަނީ ސިލްސިލާއެކޭ ނުވަތަ ދައުރު ވުމެކޭ ބުންޏަސް ނުސީދާ ގޮތެއްގައި އެބުނެވެނީ ކޮންމެ އެއްޗެއް ވެސް ވުޖޫދުވަނީ އޭގެ އަމިއްލަ ޒާތުގައި ކަމަށެވެ. އަމިއްލަ ޒާތުގައޭ ބުނާ ކަމަށް ވާނަމަ މަޚްލޫޤުތައް އެއް ހާލުން އަނެއް ހާލަށް ތަރައްގީ ވެގެން މިހާރު މިފެންނަ ގޮތަށް ވުޖޫދު ވެފައިވީ ކަމަށް ބެލިއަސް ނުވަތަ އެފަދަ ތަރައްގީވުމުގެ ސިލްސިލާއެއް ނެތި ކޮންމެ އެއްޗެއް ވެސް ވުޖޫދުވީ އެއެއްޗެއް އަމިއްލަ އަށް ކަމަށް ބެލިއަސް އަދިވެސް ޖަވާބު ނުލިބޭ ސުވާލަކީ އެންމެ ފުރަތަމަ ވުޖޫދުވި އެތި ނެތުމެއްގެ ތެރެއިން އުފެދުނީ ކިހިނަކުން ހެއްޔެވެ؟ ކައުނު އުފެދުނީ އޭގެ އަމިއްލަ ޒާތުގައޭ ބުނެފިނަމަ ނެތުމުގެ ތެރެއިން އެ ވުޖޫދުވެފައި އެވަނީ އޭގެ އެންމެ ފުރަތަމަ ވުޖޫދުވި އެތި އޭގެ އަމިއްލަ އަށް ވުޖޫދު ވެގެންނޭ ބުނުން ލާޒިމު ވެ އެވެ.\nކައުނަކީ ނެތުމަށް ފަހު ވުޖޫދު ވެފައިވާ އެއްޗެއް ކަން ބުއްދި އާއި ޙިއްސުތަކުގެ ދަލީލުތަކުން ސާބިތު ވެއެވެ. އެހެންކަމަށް ވާނަމަ އެ ވުޖޫދު ކުރަން އެހެން ފަރާތެއް ލާޒިމު ވެއެވެ. އަދި މި އެހެން ފަރާތަކީ އަޒަލުއްސުރެ (ފެށުމެއް ނެތި) ވުޖޫދު ވެފައިވާ ފަރާތެއް ކަމުގައި ވެސް ވާން ޖެހޭނެ އެވެ. މިފަދަ ފަރާތެއް ނުވާނަމަ މަޚްލޫޤުންގެ ފުރަތަމަ ވުޖޫދުވުން އެއީ ޚަލްޤު ކުރެވުނު އެއްޗަކަށް ނުވާނެ އެވެ. ނަތީޖާއެއްގެ ގޮތުން މުޅި ކައުނު ވެސް މަޚްލޫޤަކަށް ނުވާނެ އެވެ. މުޅި ކައުނު އޭގައިވާ ހުރިހާ އެއްޗެއް އޭރުން ވެގެންދާނީ ޚާލިޤަކަށެވެ.\nކައުނު އޮންނަ ގޮތް ކަމަށް ބައެއް މީހުން ލަފާކުރާ ޚިޔާލީ ކުރެހުމެއް: ކައުނު ވުޖޫދުވެފައިވާ ގޮތަކީ އޭގެ ޒާތުގައި ވެސް އެއްކައުވަންތަ އިލާހަކު ވޮޑިގެންވާ ކަމުގެ ހެއްކެއް.\nމީގެ މިސާލަކީ ގޮނޑިތަކާއި މޭޒުތަކާއި އެހެންވެސް ސާމާނު އުފެދިފައިވަނީ އެއެއްޗެހި އަމިއްލަ ޒާތުގައޭ ބުނުމެވެ. މީގެ މާނަ އަކީ އެއިން އެކައްޗަކީވެސް އެހެން ފަރާތަކުން ހަދާފައި ހުރި އެއްޗަކަށް ނުވުމެވެ. އަދި އެއީ އޭގެ ޒާތުގައި އުފެދިފައިވާ އުފެއްދުންތެރިއެއް ކަމަށް ވުމެވެ. މިއީ ބުއްދި ސަލާމަތުން ހުރި އެކަކުވެސް ގަބޫލު ކުރާނެ ކަމެއް ނޫނެވެ.\nވީމާ މި ދައުވާތަކުން ސަލާމަތް ވެވެން އޮތް ހަމައެކަނި ގޮތަކީ މަޚްލޫޤުތައް ވުޖޫދު ކުރުމަށް މުސްތަޤިއްލު ފަރާތެއް ވުޖޫދުވެފައިވާ ކަމަށް ގަބޫލު ކުރުމެވެ. އަދި މި މުސްތަޤިއްލު ފަރާތް ވުޖޫދު ވުމުގައި އިތުރު އެހެން ފަރާތަކަށް ބޭނުން ނުވާނެ ކަން ގަބޫލު ކުރުމެވެ. އާދެ، ވުޖޫދުވުން ލާޒިމު ފަރާތެއް ވާކަން ގަބޫލު ކުރުމެވެ. ވުޖޫދުވުން ލާޒިމު ފަރާތެއް ނަމަ ދެމިހުރުން ވެސް ލާޒިމު ވާނެ އެވެ. ބަދަލުވުމެއް ވެސް މެދުވެރިވެގެން ނުވާނެ އެވެ. މި ފަދަ ހަމައެކަނި ފަރާތަކީ މާތްﷲ ސުބްޙާނަހޫ ވަތަޢާލާ އެވެ. ކައުނުގައިވާ ކޮންމެ މަޚްލޫޤަކަށް ނަޒަރު ހިންގާލިއަސް ބަދަލުވުމާއި ފަނާވުމުގެ ޠަބީޢަތު ފެނިގެންދެ އެވެ. އެހެންވެއްޖެ ނަމަ އެއީ އަލުން އުފެދިފައިވާ އެއްޗެއްސެވެ. އަޒަލުއްސުރެ ވުޖޫދުވެފައިވާ އެއްޗެއްސެއް ނޫނެވެ.\nއިތުރު ލިޔުންތައް ދީން އިސްލާމް ދީނީ ދަރުސް ޤުރުއާން ސުންނަތް ރޯދަ 2016\nއެންމެން ވެސް ރީސިޓް ނުލިބޭނެ އިމްތިހާނެއްގައި\nސިހުރުން ސަލާމަތް ވުމުގެ މަގަކީ އީމާންތެރިކަން\nކުށްފާފަތަކަށް އަރައިގަނެވޭ ސަބަބުތަކާއި ހައްލު


Hiyaanaathuge thageeguge namuhai ulhenee biru dhakkan: Shiyam\nޕީޕީއެމްގެ ނައިބު ރައީސް، ނައިފަރު ދާއިރާގެ މެންބަރު އަހުމަދު ޝިޔާމް -- ފޮޓޯ: އަވަސް ފައިލް\nއެސެޓް ރެކަވަރީ ކޮމިޝަންއެއް އުފައްދައިގެން އެމްއެމްޕީއާރުސީ ހިޔާނާތުގެ ތަހުގީގުގެ ނަމުގައި ކުރަމުންދާ މަސައްކަތަކީ އިދިކޮޅު ޕީޕީއެމް / ޕީއެންސީގެ މެންބަރުންނަށް ބިރު ދެއްކުމުގެ މަސައްކަތް ކަމަށާއި ހިޔާނާތް ތަހުގީގު ކުރުމުގެ މަސައްކަތް ނުކުރާ ކަމަށް ޕީޕީއެމްގެ ނައިބު ރައީސް، ނައިފަރު ދާއިރާގެ މެންބަރު އަހުމަދު ޝިޔާމް ވިދާޅުވެއްޖެ އެވެ.\nއިދިކޮޅު ކޯލިޝަނުން ރޭ ބޭއްވި ޖަލްސާގައި ޝިޔާމް ވިދާޅުވީ، އެމްއެމްޕީއާރުސީގެ ބޮޑު ހިޔާނާތުގެ މައްސަލަ ތަހުގީގު ކުރެވެމުންދާ މިންވަރު މާ ބޮޑަށް ލަސް ކަމަށެވެ. އަދި އެ މައްސަލަ ތަހުގީގު ކުރަމުންދަނީ އިންސާފުވެރިކަމާ އެކުގައި ވެސް ނޫން ކަމަށެވެ. އިންސާފުވެރިކަމާއެކު ތަހުގީގު ގެންދިއުމަށާއި އަވަސް ކުރުމަށް ގޮވާލައްވާ ކަމަށެވެ.\n"އެމްއެމްޕީއާރުސީގެ މައްސަލަ ބަލަމުންދާ ވަރު މާ ލަސް. ބާރަށް ތަހުގީގުކޮށްގެން އިންސާފުވެރި ކަމާ އެކީގައި އެ ތަހުގީގު ގެންދާށޭ. ރަނގަޅަށް ތަހުގީގު ކޮށްފިނަމަ އިބްރާހިމް މުހައްމަދު ސޯލިހް ނުހުންނާނެ ވެރިކަމަކު." ޝިޔާމް ވިދާޅުވި އެވެ.\nޝިޔާމް ވާހަކަ ދައްކަވަމުން އެސެޓް ރެކަވަރީ ކޮމިޝަންގެ ރައީސް އަހުމަދު އަސްއަދަށް ވެސް ވަރަށް ބޮޑަށް ފާޑުވިދާޅުވެފަ އެވެ. އަސްއަދު ކޮމިޝަންގައި ހުންނަވައިގެން މަސައްކަތް ކުރައްވަމުން ގެންދަވަނީ ހިޔާނާތް ތަހުގީގު ކުރުމަށް ނޫން ކަމަށް ވިދާޅުވި އެވެ. މަސައްކަތް ކުރައްވަނީ އިދިކޮޅު ކޯލިޝަންގެ މެންބަރުންނަށް ބިރު ދެއްކުމަށް ކަމަށް އޭނާ ވިދާޅުވި އެވެ.\n"އެސެޓް ކޮމިޝަންގެ ރައީސް، އަޅުގަނޑުމެން ބިރު ދައްކަން އެމްއެމްޕީއާރުސީގެ ވާހަކަ ދައްކަނީ. ވާދަވެރި ސިޔާސީ ޕާޓީގައި ހަރަކާތްތެރިކަމާއެކީގައި މަސައްކަތް ކުރައްވާ ބޭފުޅުން ބިރު ގަންނަވަން އެސެޓް ކޮމިޝަންގެ ރައީސް މި އުޅުއްވަނީ." ޝިޔާމް ވިދާޅުވި އެވެ.\nރެކަވަރީ ކޮމިޝަންގެ ރައީސް އަސްހަދުއަށް ތުހުމަތުތަކެއް ވެސް ކުރެއްވި އެވެ. ފިނޭންސް މިނިސްޓްރީގެ ސްޓޭޓް މިނިސްޓްރަކަށް އަސްހަދު ހުންނެވިއިރު ކީރިތި ގުރްއާން ޗާޕް ކުރަން ހަވާލުކުރުމުގައާއި، ކުންފުނިތައް އުފެއްދި ކެޕިޓަލް ހަރަދުތަކަކަށް ހިޔާނާތްވެފައިވާ ކަމަށް ޝިޔާމް ވިދާޅުވި އެވެ.\nމިވަރުގެ ބޮޑެތި ތުހުމަތުތައް ކުރެވޭ ބޭފުޅަކު ހުންނަވައިގެން ހިޔާނާތުގެ ތަހުގީގު އިންސާފުވެރިކަމާއެކު ބެލޭނެތޯ ވެސް ޝިޔާމް ސުވާލު އުފެއްދެވި އެވެ.\n"އެސެޓް ކޮމިޝަންގެ ރައީސްއަށް ލާފައި މި ހުރީ ކޮންފަދަ ބޮޑެތި ވައްކަންތަކުގެ ތުހުމަތު ކުރެވިފައި ހުރި ބޭފުޅެއްބާއޭ. ކޮން ނަޒާހަތްތެރި ކަމެއް އެ ބޭފުޅެއްގައި އޮންނާނީ." ޝިޔާމް ސުވާލު އުފެއްދެވި އެވެ.\nޝިޔާމް އިތުރަށް ވިދާޅުވީ، ކޮވިޑް-19 ގެ ބަލިމަޑުކަމުގައި ގެނައި ލޮކްޑައުންގެ ތެރެއިން މި ސަރުކާރުން ހިންގާފައިވާ ކަމަށް ތުހުމަތު ކުރެވޭ ހިޔާނާތުގެ ކަންކަން ނުބަލާ ކަމަށެވެ. އެސެޓް ރެކަވަރީ ކޮމިޝަނުން އެ ކަން ބަލަން ގޮވާލެއްވި އެވެ. އަދި އެއީ ދިވެހި ތާރީހު ދުށް އެންމެ ބޮޑު ހިޔާނާތް ކަމަށް ވެސް ޝިޔާމް ވިދާޅުވި އެވެ.\n"ދިވެހި ރައްޔިތުން ނިކަމެތިކޮށްފަ، ދިވެހި ރައްޔިތުން ބިކަކޮށްފަ، އިގްތިސާދު ދަށްވެފައިވަނިކޮށް ވައްކަން ކުރަމުން އެ ދަނީ. މިއަދު އެންމެ ބޮޑު އަނިޔާއެއް ލިބެމުން ދަނީ ދިވެހި ރައްޔިތުންނަށް. މި ސަރުކާރަށް އޮތް އުއްމީދު ކުޑަވެފައި މި ވަނީ." ޝިޔާމް ވިދާޅވި އެވެ.\nމި ސަރުކާރުގެ އިސް ބޭފުޅުން ހިންގަން މަސައްކަތް ކުރާ ކަންކަމާ ދެކޮޅަށް އަޑުއުފުލާތީ ކިތަންމެ ބިރެއް ދެއްކިޔަސް އަދި ޖަލަށް ދާން ޖެހުނަސް އިދިކޮޅު ފަރާތްތަކުގެ މަސައްކަތެއް ހުއްޓައެއް ނުލާނެ ކަމަށް ޝިޔާމް ވިދާޅުވި އެވެ. މިނިވަން ދުވަހާ ގުޅިގެން އިދިކޮޅު ފަރާތްތަކުން ކުރި މުޒާހަރާއާ ގުޅިގެން ބައެއް މީހުން ފުލުހަށް ހާޒިރުވާން ޗިޓު ފޮނުވާފައިވާތީ ޝީޔާމް ވަނީ އެ ކަމަށް ވެސް ވަރަށް ބޮޑަށް ފާޑުވިދާޅުވެ ވާހަކަ ދައްކަވައިފަ އެވެ.\nޕީޕީއެމް އިދިކޮޅު ފަރާތްތައް ކޮމިޝަން އޮން ސްޓޭޓް އެސެޓް ރިކަވަރީ + ޕީޕަލްސް ނޭޝަނަލް ކޮންގްރެސް - ޕީއެންސީ ޕޮލިޓިކްސް އަހުމަދު ޝިޔާމް


މެންބަރުންގެ ޚިޔާލު: ކާމިޔާބުގެ ސިއްރު – Maldivian Democratic Party\nމެންބަރުންގެ ޚިޔާލު: ކާމިޔާބުގެ ސިއްރު\nލިޔުނީ: މުއާޒް މުހައްމަދު (މޯލާ)\nކޮންމެ ރޭގަނޑެއް ދުވާލަށް ބަދަލުވަމުން އަންނަ އިރު އިންތިޒާރު ކުރަމުންދާނީ އިރު އަރާ ވަގުތަށެވެ. ކޮންމެ ދުވާލެއްވެސް ފެށެނީ އާމަންޒަރުތަކާއި އެކުގައެވެ. އެމަންޒަރުތަކަކީ އުންމީދުން ފުރިފައިވާ ނުވަތަ ނާއުންމީދުން ފުރިފައިވާ މަންޒަރުތަކަކަށް ވެގެންދެއެވެ، ހަމަ މިބީދައިން ކޮންމެ މީހަކުވެސް ކޮންމެދުވަހަކުމެ އާހުވަފެންތަކެއް ދެކޭނެއެވެ. އަދި އެހުވަފެންތައް ހަގީގަތަކަށް ވުމަށް ހަމަކޮންމެހެންމެ ބޭނުންވާނެއެވެ. ކޮންމެ ހުވަފެނެއްވެސް ކާމިޔާބުވުމުގައި ސިއްރުތަކެއްވާނެކަން ހަމަކަށަވަރެވެ.\nކާމިޔާބު މި ބަސް އެކިގޮތްގޮތަށް މާނަކުރެވިދާނެއެވެ. މުބާރާތަކުން ވަނައެއް ލިބުނުކަމުގައިވިޔަސް ފުޓްބޯޅަމެޗަކުން މޮޅުވިކަމުގައިވިޔަސް އެއީ ކާމިޔާބެކެކޭ ބުނެވިދާނެއެވެ. ޒުވާން ފުރާގެ ފިރިހެން ކުއްޖަކު މާގިނަ އަންހެންކުދީންނާއި ރައްޓެހިވަންޔާ އޭނާއަކީ ވަރަށް ކާމިޔާބުމީހެކޭވެސް ބުނެއުޅެއެވެ. އެހެންކަމުން އެކިމީހުން އެކިކަންކަމުގައި އެކިގޮތަށް ކާމިޔާބު މާނަ ކުރައެވެ. ކުރުކޮށް ދަންނަވާނަމަ ކާމިޔާބަކީ ދެކޭ ހުވަފެނެއް ހަގީގަތަކަށްވުމެވެ. އެހުވަފެން ހަގީގަތަކަށްވާނީ މިކިޔާ ކާމިޔާބުގެ ސިއްރުތައް ވަރަށް ރަގަޅަށް ދަސްކުރެވިގެންނެވެ.\nކާމިޔާބާއިގުޅިފައިވާ އެންމެބޮޑު އެކައްޗަކީ ނާކާމިޔާބެވެ. އެހެނީ ނާކާމިޔާބެއްވުމުންމެނުވީ ކާމިޔާބެއްހާސިލްކުރުމަށް ހުރަސްއަޅާ ދަތިތަކެއް އެނގިގެންނުދާނެތީއެވެ. އެހެންކަމުން ނާކާމިޔާބަކީ ކާމިޔާބުގެ ފޮރުވިފައިވާ ސިއްރެއްކަމަށް ބެލިދާނެއެވެ. ކާމިޔާބަކީ އޭގެ އެކަށޭނަކަމެއް ނެތިގެންދާނޭކަމެއް ނޫނެވެ. ކާމިޔާބުގެ އެކަށޭނަކަމަކީ ފަހަރެއްގައިވެސް އޭގެ އަމިއްލަޒާތުގައި ހަޤީޤަތަކަށްވާނެ ކަންކަމެއްނޫނެވެ. ތިމާއަށްޓަކައި ފަހިވެގެން އަންނަ އެކަށޭނަކަމުގެ ބޭނުންހިފައި އެކަން ހަޤީޤަތަކަށް ހެދުމުގެ ހިތްވަރު ތިމާގެ ކިބައިގައިހުރުން ބޭނުންވެއެވެ. މީހަކު އޭނަގެ ހިތްމަތްތެރިކަން ދޫކޮށްލައި ގަދައަޅައި މަސައްކަތްކުރުމުގެ ޝަރުތު ފުރިހަމަ ކުރުމަށް ތައްޔާރަށް ހުރހައި ހިނދަކު ނާކާމިޔާބަކީ އޭނާގެ ކިބައިގައި އޮތްއެއްޗެއްނޫނެވެ. މާތްރަސްކަލާނގެ މިދުނިޔެ ހައްދަވާފައިވަނީ އިންސާނާ މިދުނިޔޭގައި ގަދައަޅައި މަސައްކަތްކޮށްގެން ކާމިޔާބު ހޯދުމަށެވެ. އެހެންކަމުން މިދުނިޔޭގައި ނާކާމިޔާބުވާ މީހަކީ ތިމާގެ ނުވިސްނޭކަމުން ނާކާމިޔާބުވާ މީހެކެވެ.\nއެންމެ އެދެވޭ ކާމިޔާބެއް ހާސިލްކުރުމަށް ބޭނުންވާ ކަމަކީ ވިސްނުންތެރިކަމާއި ހިކުމަތްތެރިކަމެވެ. ތިމާއަށް ކަމަކުން ކިތަންމެ މޮޅަށް ތައުލީމް ހާސިލްކޮށްގެން ހުރިކަމުގައިވިޔަސް ވިސްނުންތެރިކަމާއި ހިކުމަތްތެރިކަން ނެތިއްޔާ ފޫނެތްފަޔަށް ފެންފުރުންފަދައެވެ. އެމީހަކުދެކެން ބޭނުން ކަމެއް ހާސިލްކުރެވޭނީ ނުވަތަ އުންމީދުކުރާ ތަސައްވުރު ހަޤީޤަތަކަށް ހެދޭނީ ހުވަފެނެއް އޮވެގެންނެވެ. ކާމިޔާބަކީ ދެދުވަހުން ނުވަތަ އަހަރަކުން އޭގެ އެންމެ ފޮނިގޮތުގައި ހޯދޭނެ އެއްޗެއްނޫނެވެ. ދިރިއުޅުމުގެ ހަޤީޤީ ކާމިޔާބު ހޯދޭނީ އެމީހަކު އެދެކޭ ބޮޑުމަންޒަރުގެ ތަސައްވުރެއް އޮވެގެންނެވެ. އެމީހެއްގެ ވިސްނުން ހުންނަންވާނީ ރަށުތޮއްޓާއި ރަށާއިދެމެދުގައެއް ނޫނެވެ. ރަށުގެ ފަރުން އަތޮޅުދުނިން ރާއްޖޭގެ އަސްދަނޑިން ބޭރުގައެވެ. މިއަދު ދެކިލޯމަސް ވިއްކައިގެން ރަށުގައި އުޅެގެންލިބޭ އާމްދަނީގެ ބަދަލުގައި މާދަމާ އެކަން އެހެން ގޮތަކަށް ކުރެވިއްޖެނަމަ މާމޮޅު ފައިދާލިބޭނެ ގޮތެއް އޮތްތޯ ވިސްނައި އެގޮތަކަށް އަމަލުކޮށްފިނަމަ ކާމިޔާބު އެތައްތަނަކުން ބޮޑުވެގެންދާނޭކަމާއި މެދު ޝައްކެއްނެތެވެ.\nއިންސާނާއަށްޓަކައި ކާމިޔާބީގެ ރޯނުފަހަނަޅައި ދިއުމެއްނެތެވެ. މިޖުމްލައަކީ ވަރަށްބޮޑު ހަޤީޤަތެކެވެ. ” މިދުނިޔޭގައި ފަހަރެއްގައިވެސް އައު ދުވަހަކަށް ނިމުމެއް އައުމެއްނެތެވެ.” މިހެންބުނުންފަދަ ހަޤީޤަތެކެވެ. މިތުރުންގެ ހިތަށް ކަޅުކުރި ދަތި ކޮންމެރެއެއްވެސް ފިތުރަތުގެ އުސޫލުން ފަތިހަކަށް ނިމިގެންދާނެކަން ޔަގީންވާނޭ ފަދައިން ކޮންމެ ނާކާމިޔާބީއަކަށް ފަހު ކާމިޔަބީގެ ދައުރެއް އަންނާނެކަމަކީ ވެސް ކަށަވަރުކަމެކެވެ. ނަމަވެސް ރޭގަނޑަށްފަހު ފަތިސްވުމަށްޓަކައި ކާއިނާތުގެ ދައުރުވުމެއް ބޭނުންވެއެވެ. ހަމަ އެފަދައިން މީހެއްގެ ހަޔާތުގައި ނާކާމިޔާބީއަށްފަހު ކާމިޔާބީގެ ދައުރެއް އަންނާނީ އޭނާ އެކަމަށްޓަކައި ގަދައަޅައި މަސައްކަތްކުރަން ތައްޔާރުވުމުންނެވެ.


އަނެއްކާ ރާއްޖެ ބަންދުކުރުން ވާނީ ގެއްލުން ބޮޑު ކަމަކަށް: ނަޝީދު\n27 ނޮވެންބަރު 2021 - 12:31 0\nނަޝީދު އެއާޕޯޓްގައި: ރާއްޖެ އަލުން ބަންދު ކުރުން ވާނީ ގެއްލުން ބޮޑު ކަމެއްގެ ގޮތުގައި ސިފަ ކުރެއްވި\nކޮވިޑްގެ އާ ވޭރިއެންޓުގެ ނުރައްކާ އޮތް ނަމަވެސް, ރާއްޖެ އަލުން ބަންދުކުރުން ވާނީ ވަރަށް ގެއްލުން ބޮޑު ވިސްނުމަކަށް ކަމަށް ރައްޔިތުންގެ މަޖިލީހުގެ ރައީސް, ރައީސް މުހައްމަދު ނަޝީދު ވިދާޅުވެއްޖެ އެވެ.\nކޮވިޑުގެ އެންމެ ނުރައްކާތެރި ވޭރިއަންޓު ކަމަށް ސިއްހީ މާހިރުން ސިފަކޮށްފައިވާ "އޮމިކްރޮން" ނުރައްކަލާއެކު ބައެއް ގައުމުތަކުން އަންނަނީ ފިޔަވަޅުތައް އަޅަމުންނެވެ. އެގޮތުން, މިއަދު ހެނދުނު ސްރީ ލަންކާއިން ވަނީ ދެކުނު އެފްރިކާ، ބޮޓްސްވާނާ، ލެސޯތޯ، ނެމީބިއާ، ޒިމްބާބުވޭގެ އިތުރުން ސްވާޒީލޭންޑަށް ދަތުރުކޮށްފައިވާ މީހުން 14 ދުވަހުގެ ކަރަންޓީނު ފުރިހަމަކުރަން ޖެހޭނެ ކަމަށް އިއުލާނުކޮށްފަ އެވެ.\nރައީސް އިބްރާހިމް މުހައްމަދު ސޯލިހު ވެސް މިއަދު ހެނދުނު ވަނީ އާ ވޭރިއެންޓްގެ ކަންބޮޑުވުން ވަރަށް. ބޮޑު ކަމަށާއި ރާއްޖޭން އަޅާނެ ފިޔަވަޅުތަކާ ގުޅޭ ގޮތުން މިއަދު މަޝްވަރާކޮށް ގޮތެއް ނިންމަވާނެ ކަމަށް ވިދާޅުވެފަ އެވެ.\nރައީސް އެހެން ވިދާޅުވުމުން, އެމްޑީޕީގެ ވަޓްސްއެޕް ގްރޫޕެއްގައި ނަޝީދު ވަނީ ރާއްޖޭގެ ބޯޑަރުތައް ބަންދުކުރުމާ ދެކޮޅުކަން ހާމަ ކުރައްވާފަ އެވެ. ނަޝީދު ވިދާޅުވި ގޮތުގައި, އަނެއްކާ ރާއްޖެ ބަންދުކުރުމުގެ ވިސްނުން ވާނީ ވަރަށް ގެއްލުން ބޮޑު ވިސްނުމަކަށެވެ.\n"ކޮވިޑްއާއެކު އުޅުން ނޫން ގޮތެއް ނެތް," ނަޝީދުގެ މެސެޖްގައިވެ އެވެ.\nނުރައްކާތެރި އާ ވޭރިއަންޓު ފެތުރެން ފަށާފައިމިވަނީ ރާއްޖޭގެ ޓޫރިޒަމް ވަރަށް ބޮޑަށް ރަނގަޅުވެފައިވާ ދަނޑިވަޅެއްގަ އެވެ.\nމިގޮތުން، މި އަހަރުގެ މިހާތަނަށް މިލިއަނަކަށް ވުރެ ގިނަ ފަތުރުވެރިން ރާއްޖެއަށް ޒިޔާރަތްކޮށްފައިވާއިރު އެ އަދަދު 1.3 މިލިއަނަށް އަރާނެކަމަށް ޓޫރިޒަމް މިނިސްޓްރީން ވަނީ ލަފާކޮށްފަ އެވެ.\nޓޫރިސްޓުން ޒިޔާރަތްކުރި ނިސްބަތަށްބަލާއިރު، އެފްރިކާއަކީ މިހާރު ފަތުރުވެރިން އިތުރުވަމުން އަންނަ އެއް މާކެޓެވެ.\nމިގޮތުން، މިއަހަރުގެ ސެޕްޓެމްބަރު މަހުގެ ނިޔަލަށް އެފްރިކާ ބައްރުން 20،000 އަށް ވުރެ ގިނަ ފަތުރުވެރިން ރާއްޖޭގައި ޗުއްޓީ ހޭދަކޮށްފައި ވާއިރު، އޭގެ ތެރެއިން 12،000 އެއްހާ ޓޫރިސްޓުން އައިސްފައިވަނީ އާ ވޭރިއެންޓު ފެނުނު ދެކުނު އެފްރިކާ އިންނެވެ.\nއޮމްރިކޮން ވޭރިއަންޓުގެ ނުރައްކާ ބޮޑު\nޑަބްލިއުއެޗްއޯ އިން ކަންބޮޑުވާ ވޭރިއެންޓުތަކުގެ ލިސްޓުގައި މިހާރު ހިމެނެނީ ހަތަރު ވޭރިއެންޓެކެވެ. އެއީ އަލްފާ، ބޭޓާ، ގަމާ އަދި ޑެލްޓާ އެވެ. އޭގެ ތެރެއިން އެންމެ ބޮޑަށް ފެތުރިފައި ވަނީ ޑެލްޓާ ވޭރިއެންޓެވެ.\nއޭގެ އިތުރުން ސަމާލުކަންދީގެން މޮނީޓާ ކުރަމުންދާ ދެ ވޭރިއެންޓެއް ވެ އެވެ. އެއީ ލަމްބްޑާ އާއި މޫ އެވެ. ނަމަވެސް އޮމްރިކޮން ވޭރިއަންޓާ ގުޅޭ ގޮތުން މިހާތަނަށް ހޯދިފައިވާ މައުލޫމާތުތަކުން، ބަލި ފެތުރުމުގެ ދުވެލި އަވަސްކަމަށް ތަޖުރިބާކާރުން ވަނީ ބުނެފަ އެވެ.\nކުރިން ކޮވިޑު ޖެހުނު މީހުންނަށް ބަލި އަނެއްކާ ވެސް ޖެހުމުގެ ފުރުސަތު މި ވޭރިއެންޓާއެކު ބޮޑުކަމަށް ވެސް ބުނެ އެވެ. އެއާއެކު ޔޫރަޕްގެ ގައުމުތަކުން މިހާރު ވެސް ވަނީ ދެކުނު އެފްރިކާ އަށް ދަތުރުކުރުން މަނާކުރަން ފަށާފަ އެވެ. ސިންގަޕޫރާއި މެލޭޝިއާ އިން ބުނީ އެފްރިކާގެ ހަތް ގައުމަކުން ދަތުރުކުރުން ލިމިޓު ކުރާނެ ކަމަށެވެ.\nނަޝީދު ލަންކާގެ ބޮޑު ވަޒީރާ ބައްދަލު ކުރައްވައިފި\nabout 1 hour 0\nޕޮޒިޓިވްވާ މުވައްޒަފުން ގޭގައި މަސައްކަތް ކުރަން ހަމަޖައްސައިފި\nabout 14 hours 0


މަސްޖިދުލް އިޚްލާސްގެ ފާޚާނާއާއި އިސްކުރުބަރި މަރާމާތު ކުރުމާބެހޭ.\nމިރަށު މަސްޖިދުލް އިޚްލާސްގެ ފާޚާނާއާއި، އިސްކުރުބަރި އަމިއްލަ ތަކެތީގައި މަރާމާތު ކޮށްދޭނެ ފަރާތެއް ހޯދަންކުރި ނަންބަރު (IUL)387/387/2020/32 (09 މާރިޗު 2020)ގެ އިއުލާނާގުޅިގެން އެކަށީގެންވާ މިންވަރަށް އެސްޓިމޭޓް ހުށަހަޅާފައިނުވާތީ، އެއިއުލާން ބާތިލްކޮށް އަލުން އެފުރުޞަތު ހުޅުވާލަމެވެ.\nވީމާ، މިމަސައްކަތް އަމިއްލަ ތަކެތީގައި ކޮށްދެއްވުމަށް އެދިލައްވާ ފަރާތްތަކުން 25 ޖޫން 2020 ވަނަދުވަހުގެ 12:00 ގެކުރިން މިއިދާރާއަށް ދުރުވެ ބިޑް ޑޮކިއުމެންޓް ބައްލަވައި ގަތުމަށްފަހު 06 ޖުލައި 2020 ވަނަދުވަހު 11:00 އަށް މިއިދާރާއަށް ދުރުވެ އެސްޓިމޭޓް ހުށަހެޅުއްވުން އެދެމެވެ. ޕްރީމިޑް މީޓިންގ 25 ޖޫން 2020 ވަނަދުވަހު 13:00 ގައި މިއިދާރާގައި އޮންނާނެއެވެ. ބިޑު ޑޮކިއުމަންޓްގެ އަގަކީ -/50 ރުފިޔާއެވެ. ބިޑު ޑޮކިއުމަންޓް ސަރުކާރު ބަންދުނޫން ދުވަސްދުވަހު 12:00 އާއިހަމައަށް މިއިދާރާއިން ގަންނަން ލިބެން ހުންނާނެއެވެ. ބިޑު ޑޮކިއުމަންޓް ގަތުމަށް ދައްކާ ފައިސާ އަނބުރާ ނުލިބޭނެ ވާހަކަ ދެންނެވީމެވެ.


(4 އޯގަސްޓް 2020 އާ ގުޅޭ)\n"އޭނާއަށް ކަމުދާ އެހެން އަންހެނަކު ފެނުނީތަ؟." ޔާދިން ބުނެލީ ކަންއޮތްގޮތް އެނގިގެނެއްނޫނެވެ. އެހެންވިޔަސް އެންމެންގެ ސަމާލުކަން އޭނާއަށް ހުއްޓުނެވެ. ލައިތުގެ ދެބުމަ ކައިރިވެލިއިރު ލައިރާއަށް ސެހްރާނު ބަލާލީ އެއީ ތެދެއްހޭ އަހާ އުސޫލުންނެވެ.\n"ތެދެއްތަ؟." ލައިރާ ޖަވާބެއް ނުދިނީތީ އެންމެފަހުން ސެހްރާނު އެއްސެވެ.\n"މިކަމުގެތެރެއަށް ވަންނަން ނުހަދާ. ހެޔޮނުވާނެ..." އެއްވެސް ސުވާލަކަށް ޖަވާބުދޭން ބޭނުންނުވާތީ ލައިރާ ބުންޏެވެ.\nއެކަކުކުރި އެއްވެސް ސުވާލަކަށް ލައިރާ ޖަވާބެއް ނުދިނެވެ. އެނދުގެ މަގަތުގައި ޔާދިން އައިސް އިށީނީ ދައްތަގެ ދެކޮޅު ހެދުމަށް ކެތްކުރަން އުނދަގޫވެގެން ކަހަލައެވެ. ލައިރާގެ ދެފަރާތުން ސެހްރާނާއި ޔާދިން ތިއްބެވެ. އެ ދެމީހުންގެ ސުވާލުތައް ހުއްޓުމަކަށް ނައެވެ. ނަމަވެސް އެ ކޮޓަރީގެ ދޮރުމަތީ ދެއަތްއުރާލައިގެން ދޮރުކަނީގައި އަރިއަކަށް ޖެހިލައިގެން ހުރި ލައިތުގެ ވަނީ ހިމޭންކަމެވެ. އަނގައިން ނުބުންޏަސް ލައިތުގެ ނަޒަރު ލައިރާއާ ވަތްކެއްނުވެއެވެ. އެނދުން ތެދުވިގޮތަށް ލައިރާ ބަލާލީ ލައިތަށެވެ. ސެހްރާނާއި ޔާދިން ގޮވައިގެން އެތަނުން ދިއުމަށް ލައިރާ އެދުނީ ލައިތުގެ ގާތުންނެވެ. އޭނާ ބަހެއްނުކިޔާ ސެހްރާނަށް ބަލާލިއެވެ.\n"ލައިތު..." ސެހްރާނު ގޮވާލީ ހަމަދާންވީހޭ އަހާލާ ފަދައަކުންނެވެ.\n"ސްޓޮޕް ސަފަކޭޓިންގް ހާ... ގިވް ހާ ސްޕޭސް، އެންޑް ލެޓްސް ގޯ... ނައު..." އެއްފައި މައްޗށް ބުރަވެ ހުރި ލައިތު ހަށިގަނޑު ސީދާކޮށްލިއެވެ. އެ އަޑުގައިވީ ސީރިއަސްކަމެވެ. ހިސާބެއްގެ އަމުރުވެރިކަމެވެ. ސެހްރާނާ ދިމާއަށް ބުނިހެން ހީވިޔަސް ޔާދިން ވެސް ލައިތަށް ބަލާލިއެވެ. ސެހްރާނު ދާން ބޭނުންނުވާކަން ދައްކަމުން ތުންއޫކުރަން ފެށިއެވެ. ލައިތު އައިސް ހިފީ އޭނާގެ މުލައްދަނޑީގައެވެ. ކައިރިއަށް ދަމާލުމާއެކު ސެހްރާނުގެ ކޮނޑުމައްޗަށް އަތްއެއްލިއެވެ. އޭނާ ގޮވައިގެން ނުކުންނަން ލައިތު ހިނގައިގަތުމުން ޔާދިން ވެސް އެމީހުންގެ ފަހަތުން ހިނގައިގަނެއްޖެއެވެ. ނަމަވެސް ފަސްއެނބުރި އަދިވެސް އެއްފަހަރު ލައިރާއަށް އޭނާ ބަލާލިއެވެ.\nލައިރާގެ ސަބަބުން ހ.މަހަލްގެ ގިނަ މެންބަރުންގެ ރޭގަނޑު ނިދިވަނީ ގެއްލިފައެވެ. އެންމެން ވެސް ވަނީ ކަންބޮޑުވުމެއްގެ ތެރޭގައެވެ. ތޫފާނުގެ އަސަރެއް ފާޅުވުމެއްނެތި ކޮޅިގަނޑުގައި ޖެހުނީ ކުއްލިއަކަށްވީމައެވެ. އެންމެ ހަމަޖެހޭ ދިރިއުޅުމެއް އުޅޭނޭކަމަށް ޢާއިލާގެ އެންމެން ވެސް ޤަބޫލުކޮށްގެން ތިބީ ލައިރާއާއި ޒުބިންނެވެ. ލައިރާއަކީ އެ ޢާއިލާގެ ދިރުމެވެ. ކުދީންގެ މެދުގައި އޮންނަ ބައިބައިވުންތައް އެއްފަރާތްކޮށް ހުރިހާ ކުދީން އެއްތަން ކުރުވާ މީހަކީ އެއީއެވެ.\nއަސަދަށް ފުރަގަސްދީގެން އޮތް ސަރަފީނާ ވަނީ މާޒީގެ ހަނދާންތަކުގައި ބަނދެވިފައެވެ. ލިބުނު ހަމައެކަނި އަންހެން ދަރިފުޅުގެ ދިރިއުޅުން ވެސް ރޫޅިނިމޭއިރު، އޭނާ ފަދަ ބަދުނަސީބު އަންހެނަކަށް އެ އަންހެންކުއްޖާ ނުވުމަށް އެދެވުނެވެ. ޒުބިންއަކީ އޭނާގެ ލެއާ ގުޅިފައިވި ޢާއިލާގެ ތެރެއިން އައިސްފައިވާ ކުއްޖެއްކަމަކު، އޭނާގެ ނިންމުންތަކާމެދު ސަރަފީނާގެ ހިތުގައި ރުޅިވެރިކަމާއި ނުރުހުމުގެ ޝުޢޫރު ހިނގަންފެށިއެވެ. އެއަށްވުރެ ބޮޑަށް ބޮޑުބޭބެ ހާރޫނާއި ފަހަރި ޔުމްނާ ކުށްވެރިކުރެވުނެވެ. ލައިރާއާ މެދު ޒުބިން ގަޔާނުވާކަން އެނގިހުރެ އެ ކައިވެންޏަށް ސަރަފީނާ ރުހުން ނުދުނީހެވެ. އެކަމުގައި އެމީހުން އޮޅުވާލީކަން ސަރަފީނާއަށް މިހާރު ޤަބޫލުކުރެވުނެވެ. ލައިރާއާއި އިލިޔާނާ ދޫކޮށްލާފައި ޒުބިން ޚިޔާރުކުރި އަންހެންކުއްޖަކީ ކޮބާތޯ ބެލުމުގެ ޝައުގުވެރިކަން ވެސް ސަރަފީނާގެ ހިތުގައި އުފެދުނެވެ. ހަމައެއާއެކު އެ އަންހެންކުއްޖާ ކުށްވެރި ވެސް ކުރިއެވެ. ހަމަޖެހޭ ދިރިއުޅުމެއްގެ ތެރެއަށް ވަނީކަމުގައި ސަރަފީނާއަށް ޔަގީންކުރެވޭތީއެވެ.\nދޮރޯށި ހުޅުވުނު އަޑަށް މިފްރާހުގެ ތުނބުގައި ޖަހާފައި ހުރި ސިނގިރޭޓު ތިރިކޮށްލައި ދުންތައް ބޭރުކޮށްލިއެވެ. އަދި ފާރާ ދުރަށް ޖެހިލައި އޭނާ ބަލާލިއެވެ. ގޭތެރެއިން ނުކުތް ކެންޒާ ފެނުމުން އޭނާ ހިނިތުންވެލިއެވެ. ނަމަވެސް ކެންޒާގެ ނަޒަރު ސީދާވެލުމާއެކު ފެނުނީ އޭނާގެ ދެ ބުމަގޮށްޖަހާލިތަނެވެ. އިންތިހާ ފޫހިކަމެވެ.\nހަފްތާ ބަންދު ދުވަހެއްވީމާ ހެނދުނު ކެންޒާ ބަލާ ނަސީމެއް ނާދެއެވެ. އޭނާ ގެއިން ނުކުތް ގޮތަށް މަޑުކޮށްލުމެއްނެތި ކުރިއަށް ހިނގައިގަތީއެވެ. އޭނާގެ ފަހަތުން މިފްރާހު ހިނގައިގަތްކަން އެނގުމުން ކެންޒާގެ ޠަބީޢަތް ގޯސްވިއެވެ. ރުޅިގަދަވެގެން މީހާ ފަޅައިގެންދާވަރުވިއެވެ.\n"ތީ ދެން ކިހާ ދެރަކަމެއް، ފަހަތުން އަޅުވާލައިގެން ތިއަންނަނީ ކޯއްޗެއް ލިބޭނެކަމަށް." ކެންޒާގެ ފިޔަވަޅު ހުއްޓުމަކަށް ގެނެސް ފަސްއެނބުރި މިފްރާހަށް ނަޒަރު ހުއްޓާލަމުން ބުންޏެވެ.\n"ހިނގާބަލަ އަހަރެން ގެންގޮސްދޭނަން." މިފްރާހު ވާހަކަދެއްކީ ނިކަން ހަމަޖެހިގެންނެވެ. ކެންޒާގެ ނަޒަރު އޭނާގެ އަތުގައި ސިނގިރޭޓަށް ހުއްޓުމުން ނިކަން އަވަހަށް ފައިދޮށަށް އެއްލާލިއެވެ. އަދި ފައިވާނުން އަރާ ސިނގިރޭޓު ޗިސްކޮށްލަމުން ހިނިތުންވެލިއެވެ.\n"މަންމަ ކައިރީ ކަލޭގެ ހުރިހާ ވާހަކައެއް ކިޔާލީމަ މާރީއްޗެއްނުވާނެ. ތިކަހަލަ މީހުން ހުއްޓުވަން އެނގެޔޭ." މިފްރާހު ބަދަލުކޮށްލި ހިނިތުންވުން ފެނި ކެންޒާވީ އަމަށަކު ފޫއްސެއްނޫނެވެ. ނަމަވެސް މިފްރާހަށް ކެންޒާގެ ނުރުހުމުން ކުޑަ ވެސް އަސަރެއް ނުކުރެއެވެ.\n"އިންނަންވީނު؟." މިފްރާހު އަހާލިއެވެ. އިހުނަށްވުރެ ކެންޒާ މޫނު ކުނިކޮށްލިއެވެ.\n"ކޮންމެވެސް އެހެންކަމަކާ ކަލޭ އުޅެންވީނު." ކެންޒާ ބުންޏެވެ. އޭނާ ހިނގައިގަތީ އެގޮތަށް މިފްރާހާ ޒުވާބުކުރަން ހުރެއްޖެނަމަ، މަސައްކަތަށް ބުރޫއަރާނޭކަން އެނގޭތީއެވެ.\nހ.މަހަލްއާ ހަމައަށް އާދެވެންދެން ކެންޒާގެ ފަހަތުން މިފްރާހު އައެވެ. އޭނާ ހުންނަނީ ކެންޒާއާ ދެތިން ފިޔަވަޅު ފަހަތުގައެވެ. ޖީންސުގެ ދެ ޖީބަށް އަތްޖަހާލައިގެން ހުރެ އެއްވަރެއްގައި ހިނގަމުން އައިސް މަޑުކުރީ ކެންޒާ އެގެއަށް ވަނީމައެވެ. ގޭޓުން ވަދެ ކެންޒާ ފަސްއެނބުރި ބަލާލިއެވެ. ދުވާރުމަތީ މަޑުކޮށްލައިގެން ހުރި މިފްރާހު އެއްލޯމަރާލައި ފުޅާ ހިނިތުންވުމެއް ބަދަލުކޮށްލީ ނުހަނު އަވަހަށެވެ.\n"އައި ލަވް ޔޫ... ސީ ޔޫ ލޭޓާ." އަތުން ހަނާ އަޅާލަމުން މިފްރާހު ބުނެލިއެވެ. ތުންދަމައިގެން ހުރެ ހަރުކޮށް ހިނގާފައި ކެންޒާ ވަދެގެން އައެވެ.\n"މޯނިން ލަވް." ބަދިގެއަށް އެޅި ފުރަތަމަ ފިޔަވަޅާއެކު ލައިތުގެ އަޑު އިވުނެވެ. ބޭއިޚްތިޔާރުގައި ކެންޒާއަށް ހިނިތުންވެވުނެވެ. އައިލެންޑް މަތީ ހުރި ދެ ކޮފީ ޖޯޑުން އެއް ޖޯޑު ހިފައިގެން ލައިތު ތެދުވިއެވެ. އަދި އެ ޖޯޑު ކެންޒާއަށް ދިއްކޮށްލިއެވެ. އެންމެ ހެޔޮވަރު ހޫނުމިނުގައި ހުރި ކޮފީތަށިން އެތިފޮދެއް ބޯލުމާއެކު، މީރު ކޮފީގެ ރަހަ އަނގައި ހުރިހާ ދިމާއެއް ހިސާރުކޮށްފިއެވެ. ސިކުނޑިއަށް ހީވީ އަރާމުކަމެއް ލިބިގެން ދިޔަހެނެވެ. އެ އިޙްސާސުގައި ލޯމަރާލުމާއެކު ހަށިފުރާ ނޭވާއެއް ކެންޒާއަށް ދޫކޮށްލެވުނެވެ.\n"ކިހިނެއްވީ؟، ބަލީތަ؟." ކެންޒާ ގާތްކޮށްލަމުން ލައިތު އަހާލިއެވެ. ދެފަރާތަށް ބޯހޫރާލަމުން ލައިތުގެ އަތުގެތެރެއިން ކެންޒާ ނުކުތެވެ. ކޮފީ ޖޯޑު އައިލެންޑް މަތީ ބަހައްޓާފައި، މަސައްކަތަށް ތައްޔާރުވުމަށް އޭޕްރެން ނަގައި އަޅަން ފެށިއެވެ. ދުރުގައި ނުހުރެ ލައިތު އައިސް ކެންޒާގެ ގާތުގައި ހުއްޓިލުމާއެކު އޭޕްރެންގެ ވާކޮޅު އައްސައިދޭން ފެށިއެވެ. އެކަން ނިމި ކެންޒާގެ ކޯތާފަތުގައި ދެއަތުން ހިފާލައި ފިރުމާލާފައި ބޮސްދީފިއެވެ.\n"ކުޑަކޮށް ލަސްވެއްޖެ، އެއްޗެހި ރެޑީކުރަން މިއުޅެނީ... ތޭންކްސް ފޯ ދި ކޮފީ." މިފަހަރު ވެސް ލައިތުއާ ދުރަށް ކެންޒާ ހިނގައިގަތެވެ. އެކަމާ ގަޔާނުވެހުރެ ލައިތު އެކަން ފާޅެއްނުކުރިއެވެ. އޭނާ އެނބުރި ގޮސް އައިލެންޑް ދޮށުގައި އިށީނެވެ. އޭނާގެ ކޮފީތަށި ކައިރިކޮށްލައިގެން ކެންޒާއަށް ބަލަން އިނީއެވެ.\n"ޕެންޑާ..." ލައިތު ގޮވާލިއެވެ. މަސައްކަތުގައި އުޅެމުން ކެންޒާ ހޫން ލައްވާލިއެވެ.\n"އެންމެން ކައިރީ މިގުޅުމުގެ ވާހަކަ ބުނަން އަހަރެން ގަސްދުކޮށްފިން." ލައިތު ބުންޏެވެ. ކެންޒާގެ ހަރަކާތްތައް ހުއްޓޭވަރުގެ ވާހަކައަކަށް އެކަންވިއެވެ. އެއްވެސް އެއްޗެކޭ ނުބުނެ ލައިތަށް ބަލަން ކެންޒާއަށް ހުރެވުނެވެ.\n"އައި އޭމް ސީރިއަސް... އޮފިޝަލީ ތީ އަހަރެންގެ ގާލްފްރެންޑްގެ ގޮތުގައި އެންމެންނަށް އިންޓްރޮޑިއުސްކޮށްދޭން ބޭނުން. އަހަރެމެން ޑޭޓްކުރާކަން އެންމެންނަށް މިހާރު އެނގެންވެއްޖެ." ލައިތު ބުންޏެވެ. އެއީ ރޭ ހަތަރުދަމު އޭނާ ވިސްނާ ފިކުރު ކުރުމަށްފަހު ނިންމި ނިންމުމެކެވެ. ކެންޒާއަކީ މިހާރު އޭނާގެ ހައްޤެއްކަން ބުނެދޭން ބޭނުންވަނީއެވެ. އެކަން އެންމެންނަށް އަންގަން ބޭނުންވަނީ ސަބަބެއްނެތިއެއް ވެސް ނޫނެވެ. އެހެންވިޔަސް އެ ސަބަބު އޭނާ ކެންޒާއަށް ހާމަކުރާކަށް ގަސްދެއްނުކުރެއެވެ.\n"ތީ ރަނގަޅު ޚިޔާލަކަށް ވެދާނެތަ؟." ކެންޒާއަށް އަހާލެވުނެވެ.\n"ޔާ، އިޓް ވިލް ބީ އޯލްރައިޓް. ޕެންޑާއަށް ޕްރެޝާއެއްނެތް... މާމަ އޯކޭވެއްޖެއްޔާ ނުގަބޫލުވާނެ އެކަކު ވެސް ނުހުންނާނެ، އެހެންނޫނަސް އެމީހުންގެ ޚިޔާލު މުހިންމެއްނޫން، ބުނަންވެގެން ބުނެލަނީ... އޭރުން އެއްވެސް މީހަކަށް އޮޅިފައެއްނޯންނާނެއެއްނު. އަހަރެން ރައްޓެހިވާނޭ މީހުންނާއި، އިންނާނޭ މީހުން އެނގޭނީ އަހަންނަށް. އެކަންކަމާ ގޮތްކިޔާކަށް ފުރުޞަތެއް ނޯންނާނެ އެހެންމީހުންނަކަށް." ދެކޮނޑު އަރުވާލިގޮތުން ލައިތަށް ޢާއިލާގެ ޚިޔާލު މުހިންމު ނޫންކަން ކެންޒާއަށް ޔަގީންކުރެވުނެވެ.\n"ލައިތު ކީއްވެތަ އެމީހުންދެކެ ފޫހިވަނީ؟. މަންމައާއި ބައްޕައާއި އެއްބަނޑުއެއްބަފާ ކުދީން ނޫނީ އަޅާލަން ތިބީ ދެން ކޮންބައެއް. ބައްޕަ ފެނުނަސް ލައިތަށް ހީވަނީ ދުޝްމިނަކު ފެނިގެން އުޅޭހެން. ތި ދުލުން މަންމައޭ ބުނި އަޑެއް އަދި ނާހަން. ކީއްވެތަ އެއީ؟. އަދިވެސް ހީވަނީ އަހަންނަށް ރަނގަޅަށް ލައިތު ނޭނގޭހެން." ކެންޒާ މަސައްކަތަށް އެނބުރެމުން ވާހަކަދެއްކިއެވެ.\n"އަހަންނަކީ މާދުރުން އައިސް ހުރި މީހެއް. މި މީހުންނާ އެއްވެސް ގުޅުމެއްނެތް މީހެއް. މިހާރު އަހަރެންގެ އެއްވެސް މީހަކު ހުރިކަމަކަށް ޤަބޫލެއްނުކުރަން. އެކަމަކު އެމީހުންގެ އިހުސާންތެރިކަމުގައި ކޮޅުފައިން ޖަހާނެހާ އަމިއްލަ އެދުން ބޮޑެއްނޫން. އެހެންވެ އޭގެ ބަދަލު ދޭން އަހަރެން މަސައްކަތް ކުރަމުން މިދަނީ." ލައިތު ބުނެލިއެވެ.\n"އެންމެން ދަރިފުޅާއޭ ނުކިޔާނޭ ދަރިއެއްގެ މަޤާމު ލައިތަށް ނުދޭނަމަ. އެންމެންނަށްވުރެ ވެސް ސެހެރްގެ މަންމަ ލައިތުދެކެ ލޯބިން އުޅޭތަން ފެނޭ. ފުރަތަމަ އަހަރެން ހީކުރީ އެއީ ލައިތު މަންމަކަމަށް." ކެންޒާ ބުންޏެވެ.\nލައިތު ވަކި އެއްޗެއް ނުބުނެ ހިމޭނުން އިނެވެ. އެގޭގެ އެންމެންނާ ފަރުޒީނު ތަފާތުކަން ޚުދު ލައިތަށް އެނގެއެވެ. ލައިތަށް ޓަކައި އެ ދެ ލޯ ކަރުނުން ތެމިފައިވީތީ ވެސް އޭނާ ދުށްޓެވެ. މަންމާއޭ ކިޔާ ގޮވާލާނަމަ ފަރުޒީނަށް އެ ނަމުން ގޮވާލުން ހައްޤުކަމުގައި ލައިތުގެ ޟަމީރު އެއްބަސްވެއެވެ. ދުވަހަކުވެސް ކިތަންމެ ކުޑަ އާދައިގެ ކަމަކަށް ވިޔަސް ސެހްރާނާއި ލައިތުއާ ދެމެދު ފަރުޒީނު ތަފާތުކޮށްފައެއްނުވެއެވެ. ލައިތުގެ ކޮންމެ ކާމިޔާބީއެއް ފާހަގަކޮށް ހިތްވަރުދިނުމުގައި ފޫހިކަމެއްނެތި އޭނާ ހުއްޓެވެ. ވީއިރު ލައިތު ޤަބޫލުކުރާ ގޮތުގައި އޭނާގެ ހަމައެކަނި ޢާއިލާއަކީ ފަރުޒީނާއި ސެހްރާނޭ ބުނުމަކުން މުޅިއަކުން އެއީ ދޮގަކަށް ނުވާނެއެވެ. ކަސްތޫރީއަށްފަހު ލައިތު ކިޔަމަންވާ މީހަކީ ފަރުޒީނެވެ. ކަސްތޫރީއަށް ދެވިފައިނުވާ ޚާއްޞަ މަތިވެރި އިޚުތިރާމެއް ފަރުޒީނަށް ލައިތު ދީފައިވެއެވެ.\n"ޕެންޑާ... މިވަގުތަކުނޫން. ތި ސުވާލުތަކަށް އަހަރެން ޖަވާބުދޭނަން އެހެންފަހަރަކުން." ކެންޒާ އިތުރު ސުވާލެއް ކުރަން އުޅުމުން އެކަން ލައިތު ހުއްޓުވާ ބުނެލިއެވެ.\nމިންނާ ސައިތަށި ގެނެސް ކާމޭޒުދޮށުގައި އިން ހަމީމްގެ ކުރިމަތީ ބެހެއްޓިއެވެ. އަތުގެ ދެ އިނގިއްޔަކުން ހަންމެށިފައި ހުރުމުން ކާން އުނދަގޫވާނޭކަން ހަމީމު ބުނެލިއެވެ. ވަގުތުކޮޅަކަށް ހަމީމުގެ މޫނަށް ބަލަން މިންނާ ހުރީ ޤަބޫލުނުކުރެވިފައި ހުރި ފަދައިންނެވެ. އެހާ މަޑުމައިތިރިކޮށް ހަމީމުގެ އަޑު އިވުނީމައެވެ. ހައިރާންކަން ފިލުވާލައި ރޮށިތަށިން ނެގި ދެ ރޮށި ތަށްޓަށް ފުނޑުވައިދޭން މިންނާ ފެށިއެވެ.\n"މިންނާ، އަހަރެން މިވިސްނަނީ މިގެ ހަދަން." ހަމީމު ބުންޏެވެ.\n"ކާކަށް މިގެ ވިއްކާލަން ތިއުޅެނީ، މިކުދީންނަށް ނޭނގި ތިކަމެއްނުވާނެ، އަހަންނަށް ތަންކޮޅެއް ނުދިނަސް އެކުދީންނަށް ޝަރުޢީ ގޮތުން ހަމީމުގެ މުދަލުން ލިބޭނެ." މިންނާ ނަގައިގަނެވުނީ އެންމެ ގޯސްކޮށެވެ.\n"އަޑު އަހާބަލަ..." ތަންކޮޅެއް ބާރަށް ހަމީމު ބުނެލިއެވެ. ހީވީ އޭނާ ދައްކަން ގަސްދުކުރި ވާހަކަ ނުނިމެނީސް މިންނާ އަނގަބޭނުމުން އެކަމާ ނުރުހުނީހެންނެވެ. މިންނާ އަނގައިން ނުބުނުމުން ހަމީމު ވާހަކަ ކުރިއަށް ގެންދިޔައެވެ.\n"މިގެއަށް އަންނަ މިފްރާހު، އެއީ ރަނގަޅު ކުއްޖެއް، ފައިސާ ހުރި ބައެއް އެއީ. މިގެ މިހެން ހުރެގެން ވީރާނާ ވަނީ، ކެންޒާއާއި ކައިފަށް މިތަން ހެދޭނެތަ؟. ނޫނީ މިންނާގެ މީހަކު އަންނާނެތަ މިތަން ހަދައިދޭން؟. މިތަން ހެދިފަ ހުރިއްޔާ ކުއްޔަށް ވެސް ދެވިދާނެ، އޭރުން ފައިސާ ގެއަށް ވަންނާނޭ ގޮތެއް އެވީ. ކެންޒާއާއި ކައިފު ގޮވައިގެން މިންނާ ވެސް އުޅެން ހުރިތަނަކީ މީ." ހަމީމު ބުންޏެވެ. އޭނާ މިންނާއަށް ބަލާލީ ދެން އެއްޗެކޭ ބުނާށޭ ބުނާފަދައިންނެވެ.\n"އޭނާ ކައިރީ ތިކަހަލަ ވާހަކަ ވެސް ހަމީމު ދެއްކީތަ؟. ބަޔަކަށް ގޭގެ ރަޖިސްޓްރީ ދޭންތަ ތިއުޅެނީ؟. މިހާރު ވެސް އެބައުޅޭ، ކުރިއަށް އޮތްތަނުގައި ވެސް އުޅެވޭނެ، މިތަނަށް އެހެންބަޔަކު ވެރިނުވާހާ ހިނދަކު." މިންނާއަށް އަދިވެސް ހަމީމުގެ ގަސްދާމެދު ޝައްކުވަނީއެވެ.\n"އަހަރެން ބުނެގެންނެއްނޫން. މިފްރާހު އަމިއްލައަށް ބުނީ މިގޭ އެންމެ ތިރީބައި ގަރަޖާކަށް ހަދާ ގޮތަށް މިގެ ދިހަބުރިއަށް ހަދައިދީފާނަމޭ، އަހަރެން ބޭނުމީ މިތަން އަވަހަށް ހަދަން ފަށަން، މީހަކު ހަދައިދޭން ހުރިއްޔާ އަވަހަށް އެކަން ކުރީމަ ނިމުނީނު، އެކަމަކު އޭނާ ބޭނެފި މިންނާއާއި މިގޭ ކުދީންގެ ރުހުން ވެސް ލިބިގެނޭ ހަދަން ފެށޭނީ." ހަމީމު އިތުރަށް ކިޔާދިނެވެ.\n"އޭނާ ވަޒީފާއަކަށް ވެސް ނުދޭ، އެހާ ފައިސާ އޭނާއަތުގައި ހުންނަންވީ ކީއްވެ؟. އެހެންނޫނަސް މިކަމުން އޭނާއަށް ވާނޭ ފައިދާއަކީ ކޮބާ؟." މިންނާއަށް ހުރިހާކަމެއް ޔަގީން ނުވަނީސް ހަމީމު ބޭނުންވެގެން އުޅޭ ރުހުންދޭކަށް އޭނާ ބޭނުމެއްނުވެއެވެ.\n"މިބުނީނު އެންމެ ތިރީގަ ގަރާޖެއް ހުޅުވާށޭ އޭނާ ބޭނުންވަނީ، ވަކި މުއްދަތަކަށް އެތަން އޭނާއަށް ކުއްޔަށް ދޫކުރާ ގޮތަށް. ކަލޭގެ ތި ވިސްނުން ރަނގަޅުކުރަންވެއްޖެއެއްނު، މަ ހަމަ އެއްޗެކޭ ބުނާއިރަށް އެއާ އިދިކޮޅަށް ތިހިފަނީއޯ." ހަމީމު ރުޅިގަދަވިއެވެ. މިންނާގެ ސުވާލުތައް ގިނަވެގެންނެވެ.\n"ހަމީމަކީ އެވަރުގެ މީހެއްނަމަ އަހަރެން އެއްވެސް ސުވާލެއްނުކުރާނަން. ހަމީމުގެ ކޮންމެ ނިންމުމަކަށް ރުހިގެން ހުންނާނީ... މިހާރު އެހެނެއްނުވާނެ، ހަމީމަށް އެނގޭނެ އެހެންނުވާނީ ކީއްވެކަން. އަހަރެން ކިހާ ވަރަކަށް މި އާދޭސްކުރަނީ ތިކަން ހުއްޓާލާށޭ." ޒަމާންތަކަކަށްފަހު މިންނާއަށް ބުނެވުނެވެ. މިންނާގެ ދުލުން ފަހު ލަފުޒު ނުކުތްހާ ހިނދުން އޭނާ ސިހިގެންދިޔައީ މޭޒުމަތީ ހުރި ސައިޖޯޑުގައި ހަމީމު އަތުން ޖެހިޖެހީނުން ހޫރާލީމައެވެ. ބަދިގެ ދޮރުމައްޗަށް ވެއްޓުނު ޖޯޑު ނަގަން ނޫޅެ މިންނާ އެތަނުން ނުކުމެގެން ދިޔައީއެވެ.\n"ދުވަންދިޔައީކަމަށް ހީކުރީ، އެކަމަކު މިހާރު އެނގިއްޖެ ތިއައީ ދުވެފައެއްނޫންކަން." އެޕާޓްމެންޓުގެ މައިދޮރު ހުޅުވާލުމާއެކު އެތެރެއަށް ވަން މިފްރާހު ފެނި މުބީން ވާހަކަދެއްކިއެވެ.\n"ބިޓު ކައިރިއަށް ގޮސްފަ ދޯ." ސޯފާގައި އިން ޝާނު ބުންޏެވެ.\n"އެ ގެ ހަދަން ބޮޑު ޚަރަދެއް ހިނގާނެ." މުބީންގެ ގާތުގައި އައިސް މިފްރާހު އިށީނުމުން ބުންޏެވެ.\n"މާބެއަށް ނުވާނެތަ؟. އަހަރެން އެކޮޅަށް ގޮސް ޑޭޑްގެ ބިޒްނަސްއާ ޖޮއިންވާނަން. އިންސްޓޯލްމެންޓްކޮށް މާބެއަށް ފައިސާ ފޮނުވާނަން. ލޯނެއް ގޮތުގައި މިކަން ކޮށްދީ." މިފްރާހު ބުންޏެވެ.\n"ސައިބޮއެފިންތަ؟." މިފްރާހުގެ ވާހަކައެއް އެއްޗެއް ބުނުމުގެ ބަދަލުގައި މުބީން އަހާލިއެވެ. މިފްރާހު ދެފަރާތަށް ބޯހޫރާލުމުން އޭނާ ގޮވައިގެން މުބީން ތެދުވިއެވެ.\nއެ ތަނަވަސް އެޕާޓްމެންޓަކީ "އޯޕަން ކޮންސެޕްޓް" އަކަށް ހަދާފައި ހުރި ތަނެކެވެ. ބަދިގެއާއި ކާމޭޒާއި ސިޓިންރޫމު އެކުގައެވެ. ކާމޭޒު ދޮށުގައި މިފްރާހު އިށީނުމުން މުބީން ކައިރިވެލީ އުނދުން ކައިރިއަށެވެ. އޭގައި ހަދާފައި ހުރި ސޮސެޖާއި ބިސްގަނޑު ތަށްޓަކަށް ލުމަށްފަހު ޓޯސްޓަރު ތެރެއަށް ދެ ޕާންފޮތި ލިއެވެ. ސީރިއަލް ގެންގޮސްދޭންވީތޯ މުބީން އެއްސެވެ. އެހިނދު ޕާން އޯކޭ ކަމުގައި މިފްރާހު ބުނެލިއެވެ. މުބީންގެ ގާތުގައި ހުންނައިރެކޭ އޭނާގެ ޢާއިލާ ގާތު އުޅުމެކޭ މިފްރާހަށް ތަފާތެއްނެތެވެ. އޭނާގެ ކަންކަން އަމިއްލައަށް ކުރާކަށް ނުޖެހެއެވެ. އިރުންއިރަށް ކައިގެންތޯ ހުރީއާއި އުޅެނީ ކޮންތާކުތޯ މުބީން ބަލާނެއެވެ.\nއަންހެންކުއްޖަކު މިފްރާހަށް ކަމުގޮސްފިކަން މުބީން ގާތު ބުނީ މަންމަމެން ގާތުން މިފްރާހު އެނބުރި އައިސްފައެވެ. އެކަމަކު ހުރިހާކަމެއްގެ ވާހަކައެއް ބޭބެއާ މިފްރާހު ޚިއްޞާއެއް ނުކުރިއެވެ. މުބީންގެ ނުފޫޒު ބޮޑުވެދާނޭ މިފްރާހަށް ހީވާތީއެވެ.\n"މާބޭ، އަހަންނަށް ޖޮބެ ހޯދާދޭން ވެއްޖެ." މުބީންއާ ދިމާއަށް ގޮނޑި އަނބުރާލަމުން މިފްރާހު ބުންޏެވެ.\n"މިފޫގެ އަތުން އަހަރެން އެއްވެސް އެއްޗެއް ބޭނުމެއްނޫން. ކީއްކުރާ ޖޮބެއް؟. ކޯއްޗެއް ބޭނުންވީ؟." މުބީން އެއްސެވެ. އޭނާ ތަށިހިފައިގެން އައިސް މިފްރާހުގެ ކުރިމަތީ ބެހެއްޓިއެވެ. އަދި ބިއްލޫރި ތަށްޓެއް ހިފައިގެން އައިސް އެއަށް ޖޫސް އަޅައިދިނެވެ.\n"ޖޮބަށް ދިއުން ކޫލް ގޮތަކީ. ޖޮބެއްނެތި ސްޕެންޑް ކުރާނަމަ މީހުން ސުވާލު އުފެދޭނެ." މިފްރާހު ބުންޏެވެ.\n"ބިޓު ބުނީތަ؟" މުބީން އިނީ ޒާތެއްގެ ހިންޏެއް އައިސްފައެވެ.\n"އައި ހޭވް ޓު އިމްޕްރެސް ހާ، އަހަރެންގެ ވެސް ގުޑް ކޮލިޓީސް ހުރިކަން އެނގޭނީ އޭރުން." ކެއުމައިގެން ކުރިއަށް ދަމުން މިފްރާހު ބުނެލިއެވެ.\n"ހަމްބެގެ ދަރިއެއް، އޭނާގެ ގޮތް މިފޫއަށް މިހާރު އޮންނާނީ އެނގިފަ." މިފްރާހުގެ ސަމާލުކަމަށް ކަމެއް ގެންނަން މުބީން ބޭނުންވި ކަހަލައެވެ.\n"އެނގޭ... ކައިވެންޏަށް ފަހު އޭނާ މުހިންމެއްނުވާނެ، އެހެންނޫނަސް މަގޭ ކުރިމަތީ އޭނާއަކަށް ނުކެރޭނެ ފުއްޕާކަށް. އެނގޭނެ މަށަށް ކަމެއްވެއްޖެއްޔާ އޭނާގެ ދުވަސް ދާނެކަން." މިފްރާހު ހީނލިއެވެ. ރިންގުވަމުންދިޔަ ފޯނު އާޤިބު ނެނގުމާއެކު މުބީންގެ ސަމާލުކަން އެކަމަށް ހުއްޓުނެވެ. ގިނައިރެއްނުވެ ސޯފާގައި އިން އާޤިބު ތެދުވެ މުބީންނަށް ބޮލުން އިޝާރާތެއް ކޮށްލިއެވެ. އެއާއެކު އެ ދެ މީހުން ގޮސް ވަނީ މުބީންގެ ކޮޓަރިއަށެވެ. އާޤިބު ގިނައިރެއްނުވެ ނުކުމެ ކޮޓަރީ ދޮރުމަތި މަޑުކޮށްލިއެވެ.\n"ކިހިނެއްވީ؟." މިފްރާހު އަހާލީ އާޤިބު ކައިރީއެވެ.\n"ހަވީރު ރިސޯޓަށް ދާން އުޅޭތީ." އާޤިބު ބުނެލިއެވެ.\n"ޕާޓީ ނައިޓް ދޯ. މާބެއާއެކު ގުބޭ ދާއިރު ކީއްވެތަ އަހަރެން ނުދާންވީ." މިފްރާހު ބުނެލިއެވެ.\n"މިފޫއަށް ރަނގަޅަކަށް މާބެ އެހެން ނިންމީ. ގިނަ މީހުންގެ ލޮލުގައި މިފޫ އަޅައިގަތުމަކީ ރަނގަޅުކަމަކަށްނުވާނެ." އާޤިބު ބުންޏެވެ.\nއާޤިބު ހާމަކުރީ ތެދެކެވެ. ގިނަބަޔަކަށް މުބީނަކީ ކާކުކަން އެނގޭނެއެވެ. އޭނާއަކީ ރާއްޖޭގެ ހުރިހާ "ގޭންގު"ތަކަށް އެނގޭ މީހެކެވެ. އެންމެން ވެސް ޖެހިލުންވާ މީހެކެވެ. އެހެންވިޔަސް މިހާތަނަށް ކަމެއްގައި ބެދިގެން ހައްޔަރު ކުރެވިފައެއްނެތެވެ. އޭނާއަށް ޓަކައި އިލްޒާމު ބޮލުގައި އަޅައި ބަދަލުގައި ޖަލަށްދާން އެތައްބަޔަކު ތިބި "ޑޯން" އެކެވެ. މަސްތުވާތަކެތީގެ ފުޅާ ވިޔަފާރިއެއް ކުރުމާއެކު "މަނީ ލޯންޑާރ" ކުރުމުގައި އެންމެ ކުރީގައި ހުރި މީހަކީ ވެސް މުބީނެވެ. އާޤިބަކީ މުބީންގެ ކަނާއަތެވެ. އޭނާގެ ހުރިހާ ކަމެއްގެ ސިއްރު އެނގޭ މީހާއެވެ. މުބީނަށް ޓަކައި ފުރާނަ ދޫކޮށްލަން ތައްޔާރަށް ހުރި މީހެކެވެ. ނުފޫޒާއި ބާރުގެ ގޮތުން ސިޔާސީ އެތައްބަޔަކާ ގާތް ގުޅުމެއް މުބީނާ ދެމެދު އޮވެއެވެ. މިހުރިހާ ކަމަކީ މިފްރާހަށް އަންގައިގެން ކުރަން މުބީން ބޭނުންވާ ކަންތައްތަކެއްނޫނެވެ. އެކަންކަމުގައި މިފްރާހު ބައިވެރިކުރުމުގެ ވިސްނުމެއް ވެސް މުބީންގެ ނެތެވެ.


އަނބިންނަށް މަކަރުނުހަދާ ލިބޭ އާމްދަނީ ޢާއިލާއަށް ޚަރަދުކުރުމަކީ ތަނަވަސްކަން އިތުރުކުރައްވަވާ ސަބަބެއް!\nމީހަކަށް މާލީ ނުތަވަސްކަމެއް ކުރިމަތިވއްޖެނަމަ ﷲ ތަޢާލާއަށް ބިރުވެތިވާން ދީނީ ޢިލްމުވެރިން ވިދާޅުވެއެވެ. އެގޮތަށް އެވިދާޅުވަނީ ތަނަވަސްކަމުގެ ބޭނުން ހެޔޮ ގޮތުގައި ހިފުމަށް އިރުޝާދު ދެއްވުމަށެވެ. ޚަރަދުކުރަން ޖެހޭ ފަރާތްތަކަށް ޚަރަދުކުރުމަށާއި ޚަރަދު ކުރަން ނުޖެހޭ ކަންކަމަށް ޚަރަދު ނުކުރަން އިރުޝާދު ދެއްވުމަށެވެ.\nއަތްމައްޗަށް އަރާ މަދު ފައިސާކޮޅުވެސް ރަނގަޅު ގޮތުގައި ހޭދަކުރާނަމަ އެއިގައި ބަރަކާތް ލައްވަވަތެވެ. ރަނގަޅަށް ވިސްނައިލާށެވެ. މަހުގެ މުސާރައަށް މަދު ފައިސާކޮޅު ލިބޭ މީހުންގެ ތެރެއިންވެސް ލިބޭ މަދު ފައިސާކޮޅު ރަނގަޅު ގޮތުގައި ޚަރަދުކުރާ މީހުން ދިރިއުޅެނީ ހަމަ އުފަލުގައެވެ. ހަޤީޤަތުގައި މުއްސަނދިންނަށްވުރެ މާބޮޑަށް އުފާވެރިކަމުގައެވެ.\nއެމީހެއްގެ އެކުވެރިންގެ ދިރިއުޅުމަށް ބަލާށެވެ! ލިބޭ ފައިސާގެ ޙަޤީޤަތް އަނބިމީހާއަށް އަންގައިގެން ދިރިއުޅޭ މީހުންގެ އުފާވެރިކަން ބޮޑުވާނެއެވެ. އެއީ އަނބިމީހާ ހިތްހަމަޖެހިގެން ހުންނާތީއެވެ. އަނބިމީހާއަށް ސިއްރުން ބޭކާރު ޚަރަދުތައް ކުރާ މީހުންނަށް އަބަދުވެސް ދިރިއުޅެން ޖެހިފައި އޮންނާނީ ނުތަނަވަސްކަމާއި ހާސްކަމުގެ ތެރޭގައެވެ. އެހެނީ ލިބޭ އާމްދަނީން އަނބިދަރިންނަށް ރަނގަޅު ގޮތުގައި ހޭދަކުރާނަމަ އެމީހަކަށް ﷲ ތަޢާލާ ހެޔޮ ގޮތްތައް އަބަދުވެސް މިންވަރުފުޅު ކުރައްވަވާނެތެވެ. އިން ޝާ ﷲ.\nލިބޭ އާމްދަނީ އަނބިންނަށް އޮޅުވައިނުލާށެވެ! އެއީ ފަޤީރުވެ އަތްމަތި ނުތަނަވަސްވާ ކަމެވެ. ވީމާ ލިބޭ އާމްދަނީ އަނބިންނާއި ހިއްޞާކުރާށެވެ! އެކަމުގެ ފައިދާ ދެދުނިޔޭގައިވެސް ކުރާނެއެވެ! އިން ޝާ ﷲ!\nﷲ ތަޢާލާއަށް ބިރުވެތިވާށޭ ބުނެފި ނަމަ ގިނަ ބައަކު ހިތަށް ގެންނާނީ އެ ދައްކަނީ ނަރަކައަށް ބިރުގަތުމުގެ ވާހަކަ ކަމަށެވެ. ނަރަކައަށް ބިރުގަންނަން ޖެހޭނެ އެވެ. އެންމެ ބޮޑަށް ބިރުގަންނަން ޖެހޭނީ ވެސް ނަރަކައަށެވެ. ނަމަވެސް ﷲ ތަޢާލާއަށް ބިރުވެތިވުމުގެ މާނަ ވަނީ މާބޮޑަށް ފުޅައުވެގެންނެވެ.\nﷲ ތަޢާލާއަށް ބިރުގަތުމުގެ ތެރޭގައި އަބަދުވެސް ހިމަނަންވީ ﷲ ތަޢާލާ ރުހިވޮޑި ނުގަންނަވާނެ އެންމެހައި ކަންކަމެވެ. ﷲ ތަޢާލާ ނަހީ ކުރައްވަވާފައިވާ އެއްވެސް ކަމެއް ނުކުރުމާއި ކުރުމަށް އަމުރުފުޅު ކުރައްވަވާފައިވާ ހުރިހާ ކަމެއް ކުރުމެވެ. އެންމެ ކުޑަމިނުން އަނބިދަރިންނާއި މައިންބަފައިންނާއިމެދު އަމަލުކުރުމުގައިވެސް މުއެވެ.


ދިވެހި ސީމޭނުންގެދުވަސް ހަނދާނަށް އައުމުން.. | Sandhaanu\nދިވެހި ސީމޭނުންގެދުވަސް ހަނދާނަށް އައުމުން..\nކޮންމެމީހަކަށްވެސް ދުވަހެއް އަންނާނެޔޭ ބުނެއުޅޭ އުސޫލުން ބޯޓުދަތުރުކުރާ މީހުންނަށްވެސް ދުވަހެއް އައިސް އެމީހުންގެ ދުވަސް ފާހަގަ ކުރުމުގެ ގޮތުން މިފަހަކަށްއައިސް މީޑިއާގައި ފާޅުކުރެވެމުންދާ ޚިޔާލުތައް ފެނުމުން ވަރަށް ތަފާތު އިޙްސާސް ތަކެއް ކުރެވެމުން ދާން ފަށަައި ފިއެވެ. އުފާވެރި އިޙްސާސް ތަކެކެވެ. އުންމީދުގެ އިޙްސާސްތަކެވެ. ނާއުންމީދާއި ޔަަގީންކަމެއް ނެތުމުގެ އިޙްސާސްތަކެއްވެސްމެއެވެ.\nދިވެހިރާއްޖޭން ބޯޓުދަތުރުކުރަން ގޮސްއުޅުނު ދިވެހިން މަސައްކަތްކުރަމުންދިޔަ ގޮތާއި ވެއްޓާއި އެ މަސައްކަތުގައި ދިމާވަމުންދިޔަ ގިނަގުނަ ގޮއްޖެހުންތަކާއިއެކު އެމީހުން ކުރިއަރައިގެންދިޔަ ގޮތާއި ޙާސިލުކުރެވުނު ލަނޑުދަނޑިތައް ވަރަށްގާތުން އަޅުގަނޑު ދުށީމެވެ.\n1960 ގެ ފަހުކޮޅުގެ އަހަރުތަކާއި 1970 ކުރީކޮޅުގެ އަހަރުތަކަކީ ދިވެހިންގެ ޝިޕިންގ ލައިން ކުރިއަަރަން ފެށިދުވަސްވަރެވެ. އެދުވަސްވަރު ބޯޓުފަހަރުގެ އިސް ހުރިހާ މަގާމެއްގައިތިބީ ބިދޭސީންނެވެ. އިންޖީނު ގައި މަސައްކަތްކުރާ ގިނަމީހުންނަކީ ބަނގުލަދޭސް މީހުންނެވެ. ޑެކްގައި މަސައްކަތްކުރާ ފަޅުވެރިންނަކީ ދިވެހިންނޭ ބުނެވިދާނެެވެ. ކޮޅުނބުގައި އެންޖިނިއަރިންގ ކިޔަވަންގޮސްތިބި ހަތަރު ފަސް ދިވެއްސަކު ޖޫނިއަރ އިންޖިނޭރުންގެ ގޮތުގައި 1960 ގެ ފަހުކޮޅު ބޯޓުފަހަރުގެ ފަޒީފާއަށް ގުޅުނެވެ.\n1970 ގެ އަހަރުތަކަކީ ދިވެހިންގެ ޝިޕިންގ ލައިން އަށް ބޯޓުފަހަރު ގިނަވަމުން އަދި އޭގެ އިތުރުން ދިވެހިންގެ ޝިޕިންގ ކުންފުނިން މެނޭޖް ކުރަމުންދިޔަ ބޯޓުފަހަރުވެސް އިތުރުވަމުން ދިޔަ ދުވަސްވަރެވެ. 1980 ގެ މެދުތެރެއަށް އައިއިރު ދިވެހި ޝިޕިންގލައިންގައި އަމިއްލަ 48 ބޯޓުގެ އިތުރުން އެތައް ބޯޓެއ މެނޭޖްކުރަމުން ގެންދިޔައެވެ. އަދި އެހާ ހިސާބަށް ދެވުނުއިރު ފަޅުވެރިންގެ ގޮތުގައި ތިބީ މުޅިންކަހަލަގޮތަކަށް ދިވެހިންނެވެ. އަދި ފަޅުވެރިންގެ ގޮތުގައި ބޭރުގެ ގިނަ ކުންފުނިތަކަކުން ވެސް އެދުވަސްވަރު ދިވެހިންނަށް ފުރުސަތު ލިބެމުންދިޔަކަން ފާހަގަކުރަން ޖެހެއެވެ. ސަބަބެއް ނެތިއެއް ނޫނެވެ. ދިވެހިންނަކީ އެންމެ ބެސް ސީމަނުންނަށް ވީމައެވެ. އޮފިސަރުންނާއި އިންޖިނޭރުންގެ ގޮތުގައި ހައެއްކަ ދިވެހިން ފިޔަވައި އޭރު ދިވެހި ޝިޕިންގް ލައިންގައި ޢާންމުކޮށް ތިބީ އިންޑިއާ މީހުންނެވެ. ރޭޑިއޯ އޮފިސަރުންގެގޮތުގައި ބަރުމާ މީހުންނެވެ.\n1980 އިން 1984 އަށް ކުންފުނީގެފަރާތުން ފުރަތަމަފަހަރަށް އޮފިސަރުން ބިނާކުުރުމަށް ހިންގި ޕްރޮގްރާމް ގެ ދަށުން ކުންފުނީގެ ހުރިހާ ބޯޓެއްގައި މަސައްކަތް ކުރާނެ ރޭޑިއޯ އޮފިސަރުން ތަމްރީނުކޮށް ބޯޓުފަހަރުގައި މަސައްކަތްކުރަމުންގެންދިޔަ ބިދޭސީ ހުރިހާ ރޭޑިއޯ އޮފިސަރުން ބަދަލު ކުރެވުނެވެ. އިތުރު ބައެއް ރޭޑިއޯއޮފިސަރުން ބޭރުގެ ކުންފުނިތަކުންވެސް ވަޒީފާއަށް ލިބެންފެށިއެވެ. އެއީ ވަރަށް ކާމިޔާބު ޕްރޮގްރާމަކަށް ވީތީއެވެ. އޮފިސަރުންނާއި އިންޖިނޭރުން ތަމްރީނުކުރަން ހިންގުނު ޕްރޮގްރާމުން ހައެއްކަ މީހުން ތަމްރީނުކުރެވުނެވެ. މާ ބޮޑު ކާމިޔާބެއް ނުހޯދުންނެވެ.\nއިރާން އިރާގު ހަނގުރާމައާއި އަދިވެސް ދުނިޔޭގެ އިގްތިސާދަށް 1980 ގެ އަހަރުތަކުގައި ދިމާވި އަރިއަޅާލުންތަކެއްގެ ސަބަބުން ދިވެހި ޝިޕިންގ ލައިނަށްވެސް އުނދަގޫ ދުވަސްވަރެއް ކުރިމަތިވިއެވެ. އަދި ދިމާވި ސަބަބުތަކަކާހުރެ ދިވެހި ޝިޕިންގލައިން ތަފާތު ނަންނަމަށް ބަހާލެވުނުތަންވެސް ފެނުނެވެ. ކަންދިމާވިގޮތުން އެދުވަސްވަރު ކުންފުނީގެ އިންޝުއަރެންސް ޑިޕާޓްމެންޓުގެ އިސްވެރިންނާއެކު މަސައްކަތްކުރުމުގެ ފުރުސަތު އަޅުގަނޑަށް ލިބުނެވެ.\nތަފާސްހިސާބުތަކުން އެގުނުގޮތުގައި 1980 ގެ އަހަރު ތަކުގައި ބޯޓުފަހަރުގައި މަސައްކަތް ކުރަމުންދިޔަ ދިވެހިންގެ އަދަދު 3000 އަށްވުރެން ގިނައެވެ. ނަމަވެސް އެއީ މުޅިންވެސް ފަޅުވެރިންނެވެ. އޮފިސަރުންގެ މަގާމުތައް ލިބޭވަރަށް ތަމްރީނު ލިބިފައިވަނީ ވަރަށް މަދު ބައެކެވެ. މިފަދަ ކާމިޔާބު ގޮތަކަށްް ދިވެހިންގެ މަސައްކަތް ބޭރުގެ ކުންފުނިތަކުންވެސް ބަލައިގަންނަމުން ދަނިކޮށް ބީ. ސީ. ސީ. އައި. ބޭންކު ގެ މައްސަލައާއި ގުޅިގެން ގިނަބޯޓުތަކެއް ދުނިޔޭގެ އެކިއެކި ބަނދަރުތަކުގައި ހިފޭއްޓިގެންދިއުމުގެ ސަބަބުން ހާހެއްހާ ދިވެހިންގެ ވަޒީފާއަށް ނޭދެވޭ އަސަަރު ކުރިއެވެ. ނަމަވެސް ދިވެހިންގެ މަސައްކަތުގެ ފެންވަރާއި ރިވެތި އަޚްލާގުގެ ސަބަބުން ޔޫރަޕްގެ ބައެއް އެހެން ކުންފުނިތަކުން ދިވެހިންނަށްވަޒީފާ ހަމަޖެހިގެންދިޔައެވެ.\nބޯޓުދަތުރުކުރާދިވެހިން އެންމެބޮޑަށް ފާހަގަކުރަންޖެހޭނީ 1990 ގެ އަހަރުތަކެވެ. މާލޭގެ ގެއެއްގެ ފުރަތަމަ ފަންގިފިލާގައި ވަރަށް އާދައިގެ ގޮތަކަށް ސަރުކާރުން ހިންގަމުންގެންދިޔަ ތަމްރީނު ޕްރޮގްރާމްތަކަށް ފުރިހަމަގޮތެއްގައި ސަރުކާރުގެ އެއްބާރުލުން ލިބެންފެށީ 1992 ގައިކަން ފާހަގަކުރަަންޖެހެއެވެ. 1992 ވަނައަހަރު މެދުތެރޭގައި އެއްދުވަހަކު ވަޒީރުންގެ މަޖިލީހުގެ ޖަލްސާއެއް ނިންމަވާ ލެއްވުމަށްފަހު މިނިސްޓްރީއަށް ވަޑައިގެން ދިވެހި ސީމޭނުންނަށް ލިބޭ އާމްދަނީއާ ބެހޭގޮތުން އޭރުގެ ޓްރާންސަޕޯރޓް މިނިސްޓަރ އަހްމަދު ޒާހިރު ސުވާލު ކުރެއްވިއެވެ. އެސުވާލަށް އެރުވުނު ޖަވބު އެމަނިކުފާނަށްވެސް ގަބޫލުފުޅުކުރައްވަން ދަތިފުޅުވިއެވެ. އެހެނަސް އެއީ އެކަމަށް ފުރިހަމަ ކިތާބީ ހެކި ލިބެންހުރި ރެކޯރޑް ތަކެކެވެ. އޭރުގެ ހިސާބުތަކުން ދައްކާގޮތުގައި އަހަރަކު އެމީހުންނަށް ގާތްގަނޑަކަށްް 30 މިލިއަން ޑޮލަރަށްވުރެންގިނަ އާމްދަނީއެއް ލިބެމުންދިޔައެެވެ. އެހާހިސާބުން ފެށިގެން ބޯޓުދަތުރުކުރާމީހުންގެ ކަންތައްތަކުގައި ސަރުކާރުގެ ފުރިހަމަ އެއްބާރުލުން ލިބެންފެށިއެވެ. ބޯޓުދަތުރުކުރާމީހުން ތަމްރީނުކުރާނެ އިމާރާތް އަޅަން ވިލިނގިލިން ބިމެއް ދެއްވައިފިއެވެ. ތަމްރީނު ކުރާނެ ދެބުރީގެ އިމާާތެއް އަމިއްލަފަރާތަކުން އެބިމުގައި އަޅުއްވާދެއްވައިފިއެވެ. ޒަމާނީ ފެންވަރުގެ ޓްރޭނިންގ ސެންޓަރެއް އެޅުމަށް ބައިނަލް އަގުވާމީ އިދާާރާއަކުން އެހީ ލިބި ރީތި އިމާރާތެއް ގާއިމް ކުރެވިއްޖެއެވެ. ޝުކުރު ޙައްގުވާ ގިނަ ފަރާތްތަކެއް ވެއެވެ. ޚާއްސަކޮށް އޭރުގެ މިނިސްޓަރ އަހްމަދު ޒާހިރަށް ޚާއްސަ ޝުކުރެއް ދަންނަވަންޖެހެއެވެ. ހަނދާނަށް އަންނަނީ މިނިސްޓްރީގެ އިސް ބޭފުޅުނަށް މިނިސްޓަރ ވިދާޅުވި ބަސްފުޅެކެވެ. ” އަހަރެން މި ހޭލެއްވީ ނިދާފާއޮތް ބޮޑު ސިންގާއެކެވެ. އެ ސޮރު އޮޅުކޮށްގެން ގެންގުޅުމަކީ ތިޔަބޭކަލުންގެ މަސްއޫލިއްޔަތެކެވެ. ” ވަަރަށްބޮޑު ތެދުފުޅެކެވެ. ބޯޓުދަތުރުކުރާމީހުން ތަމްރީނުކޮށް ސަނަދުދީ އަދި އެމީހުން ފޯރިމެރުމުގެ ކަންތައް ހުންނަން ޖެހޭ މިންގަނޑުތައް އޭރުއޮތީ ބައިނަލް އަގްވާމީގޮތުން ކަނޑައަޅާފައެވެ.\nއަވަށްޓެރި ގައުމުތަކާގުޅިގެން ސަރަޙައްދީ ދަތުރުތަކަށް ލިބިދާނެ ލުޔެއް ހޯދުމަށް މަސައްކަތްކުރަންއޮތީ ޖެހިފައެވެ. ހުރިހާ އުޅަނދެއްގައިވެސް ބައިނަލް އަގުވާމީގޮތުން ކަނޑައަޅާފައިވާ މިންގަނޑާއެއްގޮތަށް މުވާސަލާތީ ކަންތައްތައް ގާއިމްކުރަން އޮތީ ޖެހިފައެވެ. އަދި ހުރިހާކަމަކަށްވުރެން އުނދަގޫ އައި. އެމް. އޯ. ގެ ވައިޓްލިސްޓަށް ދާންޖެހޭ އެންމެފަހުގެ ތާރީޚް ވެސް އޮތީ ކަނޑައަޅާ ނިންމަފައެވެ. އެއީ ކުރިންބުނެވުނު ކަންތައްތައް މުޅިދުނިޔާގައިވެސް އެއްވަޒަނެއްގައި ބެހެއްޓުމަށްޓަކައި ނިންމަންޖެހޭ ގާނޫނީ އޮނިގަނޑު ތައްޔާރުކުރުމޭވެސް ބުނެވިދާނެއެވެ. މިހުރިހާކަމެއް ތަރުތީބުން ކޮށްނިންމުމަށް މިނިސްޓްރީގައި ތިބީ ހަމައެކަނި ތިން ހަތަރު ބޭފުޅެކެވެ… މިނިކާވަގު ހޭލައިފިއެވެ. އެސޮރު އޮޅުކުރުން ނޫންގޮތެއް އެ ތިން ހަތަރު ބޭފުޅުންނަކަށް ނެތެވެ. ފަހުން ވަޑައިގެންނެވި ދެ މިނިސްޓަރުން ކަމުގައިވާ އިސްމާޢީލް ޝަފީޢު އާއި އިލްޔާސް އިބްރާޙިމް ގެ ކުރިފުޅުމަތީ ގައިވެސް އެހެން މަގެއް ނެތެވެ. އުފާކުރަންޖެހެނީ އެބޭފުޅުންގެ ފަރާތުން ލިބުނު އެއްބާރުލުމުގެ ފުރިހަމަކަމެވެ. ހަމައެއާއެކު ރާއްޖޭގެ ބޯޓުފަހަރު ދުއްވާ ކުންފުނިތަކުންނާއި ތަމްްރީނާ ތަޖްރިބާ ލިބިވަޑައިގެންތިއްބެވި ބައެއް ދިވެހި ކެޕްޓަނުންނާއި ޗީފްއިންޖިނޭރުންގެ ފަރާތުން ހިލޭސާބަހަށް ލިބުނު އެއްބާރުލުމާއި ބެހެއްޓެވި ގާތްކަން ފާހަގަކުރަނީ ހިތްހަޖެހުމާއި އުފަލާއި އެކުގައެވެ. އޭރުގެ ސަރުކާރުންވެސް ޙަގީގީ މާނާއިގާ ބޯޓުދަތުރުކުރާ ދިވެހިންގެ ކަންތައް ވަރަށްގާތުން ބެއްލެވި އެވެ. 1999 ވަނައަހަރުގެ ކަނޑުދަތުރުކުރުން ފާހަގަކުރަން ބޭއްވިޖަލްސާގައި އިންނަވާފައިވެސް ބޯޓުދަތުރު ކުރާ ދިވެހިންގެ ޙާލަތާއި، އަދަދާއި އެމީހުންނަށް ލިބޭ ޢާމްދަނީއާ ބެހޭގޮތުން މިނިސްޓްރީގެ ބޭފުޅުން އަރިހުން އޭރުގެ ރައީސް މައުމޫންވެސް މައުލޫމާތު ސާފުކުރެއްވިއެވެ. އަދި އޭރުވެސް 2000 ދިވެހިން ބޯޓުދަތުރުކުރަން އުޅޭ ކަމަށާއި މުސާރައިގެގޮތުގައި އަހަރަކު 25 މިލިއަން ޑޮލަރަށްވުރެން ގިނައިން ޢާމުދަނީ ލިބޭކަމަށާއި އަދި އޭރު ދިވެހި ދިދައިގެ ދަށުގައި ދަތުރުކުރާ އެއްވެސް ބޯޓެއްގެ އެއްވެސް ވަޒީފާއެއްގައި ބިދޭސީއަކު ނުހުންނާނެ ވާހަކަ ދެންނެވުމުން މޫނުފުޅުމަތިން ހިތްހަމަޖެހިވަޑައިގަތުން ވަރަށްރީތިކޮށް ފާޅުވެގެންދިޔައެވެ. އެހެންނަމަވެސް މިއަދު ޙާލަތަކީ ކޮބާހެއްޔެވެ؟ އެވާހަކަދެއްކުމުގެބޭނުމެއްވެސް ނެތެވެ.\nސަރަޙައްދީ ގައުމުތަކަށް ދަތުރުކުރުމާ ބެހޭގޮތުން އައި. އެމް. އޯ. ގެ ބެލެނިވެރިކަމުގެ ދަށުގައި އެގައުމުތަކާއެކުކުރި މަސައްކަތުގައި ވަރަށް ބޮޑު ލުޔެއް ލިބުނެވެ. އަދި ވައިޓްލިސްޓަށް ދިއުމުގެ ލަނޑުދަނޑިވެސްް ފުރަތަމަ ބުރުގައި ކާމިޔާބު ކުރެވުނެވެ. ނަމަވެސް ޝަރުތުތަކާއެކުގައެވެ. އޭގެ ތެރޭހިމެނޭ އެންމެ މުހިންމު ކަމަކީ ބޯޓުދަތުރުކުރާ ދިވެހިން ތަމްރީނު ކުރުމުގެ މިންގަނޑާއި ވަޒީފާގެ ރައްކާތެރިކަމާއި ބޯޓުފަހަރުސާރވޭކޮށް ސަޓިފިކޭޓްދިނުމުގެ އެންމެހާކަންތައް އައި.އެމް.އޯ. ގެ މިންގަނޑަށް ފެތޭގޮތަށް އެކުލަވާލައި އެކަށައަޅާފައިވާ މެރިޓައިމް ގާނޫނެއް އޮތުމެވެ. އޭގެ އިތުރުން މެރިޓައިމް ޑިޕާރޓްމެންޓް އޮޑިޓްކޮށް ބޯޓުދަތުުކުރާ މީހުން އިމްތިޙާންކުރުމުގެ އެންމެހާކަންތައްތައް އައި. އެމް. އޯ.ގެ މިންގަނޑުތަކަށް ފެތޭ ކަމަށް ބައިނަލް އަގްވާމީ ގޮތުން ގަބޫލުކޮށް ސަޓިފައިކުރެވިފައިހުުރުން ހިމެނެއެވެ. މިކަންތައްތައް ފުރިހަމަކުރުމަށް5އަހަރުގެ މުއްދަތެއް ލިބުނެވެ.\nބައެއްކަންތައްތައް ފުރިހަމަކުުމުގެ މަސައްކަތް ވަރަށް ބާރަށް ކުރިއަށްގެންދެވުނެވެ. އަނެއްބައި ކަންތައްތައް ކުރިއަށް ގެންދާނެގޮތުގެ ގައިޑްލައިން ތައްޔާރުކުރެވުނެވެ. ނަމަވެސް ތައްޔާރުކުރެވުނު ލިއެކިއުންތަކަށް ގާނޫނީ ހައިސިއްޔަތު ލިބިގެންމެނުވީ އައި. އެމް. އޯ. އަށް ހުށަ ނޭޅޭނެތީވެ މެރިޓައިމް ގާނުނެއް އެކުލަވާލުމަށްޓަކައި ބަންޑާރަ ނައިބު އޮފީހުގައި ދެ ބައްދަލުމެއް ބޭއްވުނެވެ. އޭގެފަހުން މިވޭތުވެދިޔަ ވިއްސަކަށް އަހަރުދުވަހުގެ ތެރޭގައި އެއިން އެއްވެސްކަމެއް ފުރިހަމަ ވެފާ އެބަހުރިބާވައެވެ؟ އެކަންތައްތައް ފުރިހަމަނުކޮށް ބޯޓުދަތުރުކުރާމީހުންގެ ކަންތައް ކުރިއަރުވަން މަސައްކަތް ކުަރައްވާނެކަމަށް މިނިސްޓަރ ވިދާޅުވުމަކުން ނުފުދެއެވެ. ބައިނަލްއަގްވާމީ ދަތުުރުތަކަށް ބޯޓުފަހަރު ގަނެ ޝިޕިންގ ލަިނެއް އުފެއްދުމުގެ ކުރިން މިކަންތައްތައް ފުރިހަމަކުރަންޖެހޭކަމާއި ވައިޓްލިސްޓްގައި5އަހަރުދުވަހުގެ މުއްދަތެއް ދީފާހުރި ކަންތައްތައް ނުކޮށް ހުރުމުންވެސް 1970 ގެ ދުވަސްވަރުގައި ބޭނުންކުރި އުކުޅު ކޮންމެކަމަކަށްް ސަރުކާރުން ވަގުތީ ލިޔުމެއް ދީގެން މިހާރު ފުއްދާލެވިދާނެކަމަށް ހީކުރުމަކީ ޖޯކެކެވެ. ޓްރާންސްޕޯޓް އޮތޯރިޓީގެ ނަމުގައި މުއައްސަސާއެއް އުފެއްދެވި ނަމަވެސް އާގުބޯޓެއްގެ ކަނާތްފަރާތާއި ވާތްފަރާތަށް އިނގިރޭސިބަހުން ކިޔާނަންވެސް ނޭންގޭ ޕާރޓީގެ ކުދިންކޮޅަކާއެކު އެވަރުގެ ބޮޑުކަންތައްގަނޑެއް ނިންމަންވެފާއޮވެ ބޯޓުދަތުުރުކުާމީހުންގެ ކަންތައް ކުރިއަރުވަން މަސައްކަތްކުރައްވާނެ ކަމަށް ވިދާޅުވުން ބަލާގަންނާނީ ކޮންފަދައަކުން ހެއްޔެވެ…..ފެންނަ މަންޒަަށްބަލާއިރު ދިވެހި ސީމަނުންނާއި ދިވެހިން ޝިޕިންގްލައިން އަށް އުދަރެސް ވަަރަށް ބަނައެވެ. ދޭތެރެއަކުން މިނިސްޓްރީގެ ނަންބޯޑުވެސް ގެއްލުނުފަދައިން މިނިސްޓަރުގެ ބަޔާންވެސް ގެއްލިދާނެތީއެވެ.\nމޫސާ މުހައްމަދު ޖޫން 30, 2020 At 12:20 ޕމ\nމެރާ ޖަވާނީ ޔާދު އާގަޔާ! މަނިކު މަހައްތިޔާ އަށާއި ޢަލީދީ (ތައްޓޭ) ފަޚުރުވެރިވަން. ކުރީކޮޅުގައި ގްރީކް އޮފްސަރުން އިންޖިނޭރުން މަލާކާ ޕުސްތީތަށް ގެންގުޅުނަސްމިދަދިވެހިންގެ ފަޚުރު ކަމުގައިވާ މޯލްޑިވް ޝިޕިންގް ލައިންނަކީ ދުޔެއަށް ލާމަސީލު ޝިޕިންގް ލައިންނެއް. ދިވެހިންގެ ލެޔަގުޅިފައިވާ ވިޔާފާރިއެއް އަދި ގައުމަށް ލިބުނު ބޮޑު އިންކަމްއެއް. މިހާރު މިދުަވަސްތައް ހަނދާންހުރީ ކޮންކުދިންކޮޅެއްބައޭ ހިތަށްއަރައެވެ. އެދުވަސް އަސްލުވެސް ދެން މާޒީވީއެވެ. މިހާރުގެ ދުރުވިސްތޭ ބޮޑު މަންޒަރުން ވަޒީފާއެއް އުފެދެނީއަކީ ނޫން އެއްވެސް ކަމެއް ގައުމަށް ފައިދާވާގޮތަކަށް ކުރެވެނީއެއްނޫން، ކަމެއްކޮށްފިތަ އެތަނެއްގައިހުރި މީހާއަށް އޭގެފައިދާކޮށް ރައްޔަތުންގެ ބޮލުގައި ބޮޑު ދަރަންޏެއް އަޅުވާފަ އެވެރިން އެދިޔައީ. ދެން އަންނަބަޔަކު ރައްޔިތުން އަތުން އިތުރުޓެކްސްއެއްނުނެގިން އުޅޭނީ އަދި ބޭރުގެފަރާތް ތަކުން ރައްޔަތުން މޯގޭޖްކޮށްފަ ކޮންމެވެސް ލޯނެއްނުނެގެން ނުވަތަ ރައްޔަތުންގެ ނަމުގައި ސަލާމް ޖަހައިގެންވެސް ޕައިސާ ޕައިސާ ފޮއްޗެއްނުލިބިގެން އުޅޭތަން ފެނިގެންދެނީ! ވަރަށް ދެރަވަރު، މިހާރު އުފައްދައިގެން އުފައްދައިގެން އެ އުޅެ ސްޓޭޓް ޝިޕިންގެ ޙާލަތަކީ އެއްމެނަށްވެސް އެނގޭ ބޮޑު ސިއްރެއް. މިހާރުވެސް ދަރަނިވެރިވެއްޖެ. ދެން ދިވެހިންނަކަށް އެވިޔާފާރި އެ ޢާމްދަނީ އެ ބިނާކުރުން ބީލަމެއް. ހަނދާނަށްޓަކައި ލިޔުން ވަރަށް ރަނގަޅު، ޝުކުރިއްޔާ!\nސ ޖުލައި 4, 2020 At 4:46 ޕމ\nމި ލިއުމަކީ ރާއްޖޭގައި ބޯޓުދަތުރު ކުރާ މީހުންގެ ފެށުން އައި ގޮތާއި އަދި އެއަށް ފަހު މެރިޓައިމް ގެ ޤަވާޢިދު ތަކަށް އާއި ބަދަލާއި ގުޅިގެން ރައީސް މައުމޫންގެ ސަރުކާރުން އެކަމަށް ދެއްވެވި ސަމާލު ކަން ވަރަށް ރަނގަޅަށް އިނގި ވަޑާއި ގަންނަވާ ބޭފުޅަކު ލިއުއްވާފައި ވާ ޙަޤީޤީ ވާހަކަ ކޮޅެކެވެ. ސުވާލަކީ މިާރު ރާއްޖޭގައި ވިދަމުންއައި ސީމަނުންގެ ޙާލަތަކީ ކޮބައިބާވައޭ.\nސަރުކާރުން ސީމަނުން ތަމްރީނު ކުރަން އެކަށީގެން މަސަތްކުރައްވަމުން އެބަ ދޭހޭ.\nޓްރާންސްޕޯރޓް އޮތޯރިޓީގައި މެރިޓައިމް ދާއިރާގެ އެންމެ ބޭފުޅެއްވެސް މިހާރު އުޅުއްވާތޯއެވެ\nރާއްޖޭގެ މެރިޓައިމިމް ދާއިރާ މިހާ ދަށު ދަރަޖައަކަށް ވެއްޓނީ ކޮންބަޔެއްގެ އިހްމާލުން ތޯއެވެ.\nContact us: edit[email protected] | +960 9559967


ދިވެހި އަސްކަރިއްޔާގެ ތެރެއަށް އެންމެބޮޑަށް ސިޔާސީ ނުފޫޒު ވަނީ ޔާމީންގެ ވެރިކަމުގައި - އާދަމް ޝަރީފް ދިވެހި އަސްކަރިއްޔާގެ ތެރެއަށް އެންމެބޮޑަށް ސިޔާސީ ނުފޫޒު ވަނީ ޔާމީންގެ ވެރިކަމުގައި - އާދަމް ޝަރީފް\nދިވެހި އަސްކަރިއްޔާގެ ތެރެއަށް އެންމެބޮޑަށް ސިޔާސީ ނުފޫޒު ވަނީ ޔާމީންގެ ވެރިކަމުގައި - އާދަމް ޝަރީފް\nފަހުގެ ތާރީޚެއްގައި ދިވެހި އަސްކަރިއްޔާގެ ތެރެއަށް ސިޔާސީ ނުފޫޒު އެންމެބޮޑަށް ވަދެފައިވަނީ ރައީސް ޔާމީންގެ ވެރިކަމުގެ ދުވަސްވަރުކަމަށް އޭރު ޑިފެންސް މިނިސްޓަރުކަން ކުރެއްވި، މިހާރުގެ ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފު ޢުމަރު ވިދާޅުވެއްޖެއެވެ.\nއޭނާ މިހެން ވިދާޅުވީ ޕީއެސްއެމް ނިއުސްގެ "އެކްސްކްލޫސިވް" ޕްރޮގްރާމުގައި ވާހަކަފުޅުދައްކަވަމުންނެވެ. އާދަމް ޝަރީފު ޢުމަރު ޑިފެންސް މިނިސްޓަރުކަމާ ޙަވާލުވެވަޑައިގަތް ދުވަސްވަރު ސިފައިންގެ ތެރޭގައި ވަރަށްބޮޑަށް ސިޔާސީ ނުފޫޒު އޮތްކަމަށާ، އޭގެ ސަބަބުން ނުރައްކާތެރި ބޮޑެތި ކަންތައްތަކެއް ކުރިމަތިވެގެންދިޔަކަމަށްވެސް އޭނާ ވިދާޅުވިއެވެ. އެގޮތުން ރައީސުލްޖުމްހޫރިއްޔާގެ ރިޔާސީ ލޯންޗުކޮޅު ފިނިފެންމާގައި އެއްޗެއްގޮއްވާލި ޙާދިސާގައި ސިފައިންގެ އިހުމާލުވުމާއި ބައިވެރިވުން އޮތްކަމަށް ދޭހަވާފަދަ މޭރުމަކުން އާދަމްޝަރީފު ވާހަކަފުޅުދެއްކެވިއެވެ.\nއޭނާ ވިދާޅުވީ، ރައީސުލްޖުމްހޫރިއްޔާ ދަތުރުކުރާ އުޅަނދަކީ ސިފައިން އެންމެބޮޑަށް އޭގެ ސަލާމަތާއި ރައްކާތެރިކަން ބަލައި ކަށަވަރުކުރަންޖެހޭ އުޅަނދުކަމަށެވެ. އެހެންނަމަވެސް ފިނިފެންމާ ޙާދިސާފައި އެކަން އެގޮތަށް ވެފައިނުވަނީ ސިފައިންގެ ތެރެއަށް ސިޔާސީ ނުފޫޒު ވަދެފައިވާލެއް ބޮޑުކަމުންކަމަށެވެ. އަދި އޭގެ ފަހުން ހިބަޅިދޫން ފެނުނު ހަތިޔާރުތަކާއި، މާލެތެރެއިން ފެނުނު އައިއީޑީގެ ޙާދިސާފަދަ ކަންކަމުން ފެނިގެންދިޔައީ ސިފައިންގެ ތެރޭގައި އޭރު އޮތް ސިޔާސީ ނުފޫޒުކަމުގައި އާދަމް ޝަރީފް ސިފަކުރެއްވިއެވެ.\nއާދަމް ޝަރީފް ޢުމަރު ވިދާޅުވީ އޭރު އެގޮތަށް ކަންކަން ވެގެންދިޔައީ، ސިޔާސީ ނުފޫޒު ސިފައިންގެ ތެރެއަށް ނުވަންނާނެގޮތަކަށް ކަންކަން ކުރެއްވުމުގެ ބަދަލުގައި އެކަމަށް ވަރަށްބޮޑަށް މަގުފަހިވާނެގޮތަށް އެތައްކަމެއް ހުރުމުންކަމަށެވެ. އަދި ސިފައިންގެ އެތެރޭގައި ތިއްބެވި ބައެއް އިސް ބޭފުޅުންނާއި، ސިފައިންގެ ބައެއް މީހުންނަނަކީވެސް ސިޔާސީ ބައެއް ބޭފުޅުންނާ އާދައާޚިލާފު ގާތްގުޅުމެއް ބާއްވާ ބައެއްގެގޮތުގައި އޭރު އޮތީ ބައްޓަންވެފައިކަމަށް އޭނާ ވިދާޅުވިއެވެ.\nއެހެންނަމަވެސް ސިފައިންގެ ޤާނޫނާއި ސިފައިންގެ އެތެރޭގައި ކަނޑައެޅިފައި އޮންނަ އުސޫލުތަކާ އެއްގޮތަށް ކަންކަން ކުރެވޭނަމަ ސިޔާސީ އެއްވެސް ނުފޫޒެއް ސިފައިންގެ ތެރެއަށް ނުވަންނާނެކަމަށް އޭނާ ވިދާޅުވިއެވެ.


މިކޮމިޝަނަށް ބޭނުންވާ ސްޓޭންޑް ފޭން އަދި ފޯލްޑަބަލް ޓޭބަލްސަޕްލައިކޮށްދޭނެފަރާތެއް ހޯދުން\nމިކޮމިޝަނުން ދޭ މަޢުލޫމާތާއި އެއްގޮތަށް ކޮމިޝަނަށް ބޭނުންވާ ސްޓޭންޑް ފޭން އަދި ފޯލްޑަބަލް ޓޭބަލް ސަޕްލައިކޮށްދޭނެ ފަރާތެއް ހޯދަން ބޭނުންވެއެވެ. ވީމާ، ޝަރުތުހަމަވާ ހުރިހާ ފަރާތްތަކަށް މި ތަކެއްޗަށް ބީލަން ހުށަހެޅުމުގެ ދަޢުވަތު ހުޅުވާލަމެވެ.\nސްޓޭންޑް ފޭން އަދި ފޯލްޑަބަލް ޓޭބަލް ސަޕްލައިކުރުން\nބީލަމާ ގުޅޭ މައުލޫމާތު ކަރުދާސް މި އިޢުލާނާ އެޓޭޗް ކުރެވިފައިވާނެއެވެ. މި ތަކެއްޗާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2020 ޖެނުއަރީ5ވާ އާދިއްތަ ދުވަހުގެ 11:00 ގެ ކުރިން، [email protected] އީމެއިލް އެޑްރެހަށެވެ.\nބީލަން ހުޅުވުން އޮންނާނީ 2020 ޖެނުއަރީ6ވާ ހޯމަ ދުވަހުގެ 11:00 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.


Teacheraai eku 10 aharu kuhjeh kiyavan indhaa manma gayah eynaage kuree loabiveriyaa badi jahai maraalaifi – Iru\nޓީޗަރާއި އެކު 10 އަހަރު ކުއްޖެއް ކިޔަވަން އިންދާ މަންމަ ގަޔަށް އޭނާގެ ކުރީ ލޯބިވެރިޔާ ބަޑި ޖަހައި މަރާލައިފި\n10 އަހަރުގެ ކުޑަ ސްކޫލް ދަރިވަރެއް ޒޫމް މެދުވެރިކޮށް އޮންލައިން އޭނާގެ ފުރަތަމަ އޮންލައިން ކްލާހުގައި ކިޔަވަން އިންދާ އެ ކުއްޖާގެ މަންމަ ގަޔަށް ބަޑިޖަހައި މަރާލާފިއެވެ. 27 އަހަރުގެ ޑޮނަލްޑް ކިޔާ މީހެއް މިކަން ކޮށްފައިވަނީ 32 އަހަރުގެ މަރިބެލް އާއި އޭނާގެ ކުދިން ދިރިއުޅޭ ގެއަށް ހުއްދަނެތި ވަދެއެވެ. 27 އަހަރުގެ ޑޮނަލްޑް އަކީ މަރިބެލްގެ ކުރީގެ ލޯބި ވެރިޔާ އެވެ.\nމިހާދިސާ ހިނގާފައިވަނީ އޭނާގެ6ދަރިންގެ ލޯ ކުރިމަތީގައެވެ. މަރިބެލްގެ 10 އަހަރާއި 17 އަހަރާއި ދެމެދުގެ6ކުދިން އެވަގުތު ގޭގައި ތިއްބެވެ.\nމެރިބަލްގެ 10 އަހަރުގެ އަންހެން ދަރިފުޅު ހެނދުނު 8 ޖެހި އިރު ކްލާސް ކުދިންނާއި ޓީޗަރާއި އެކު އޮންލައިން ކޮށް ކިޔަވަން އިންދައި ގޭތެރޭ އަޑުގަދަކޮށް އަނިޔާ ކުރާއަޑު ޓީޗަރަށް އިވެން ފެށިއެވެ. އިރުކޮޅެއް ތެރޭ 10 އަހަރުގެ އެކުއްޖާ ކަންފަތުގައި ބާރަށް އަތް އެޅިއެވެ. އެއީ ބަޑީގެ އަޑުފަށްގަނޑު އިވެންފެށި ވަގުތެވެ.\nބަޑިޖެހި މަންޒަރު ޓީޗަރަށާއި އޮންލައިން ކްލާހުގައި ތިބި އެހެން ދަރިވަރުންނަށް ނުފެނުނު ކަމުގައި ވިޔަސް، 10 އަހަރުގެ ކުއްޖާ ކިޔަވަން އިން ކޮމްޕިއުޓާރ ސްކްރީނަށް ބާޑީގެ ވަޒަން އެއަށް އެރުމާއި އެކު، ސްކްރީން ނިވި، ކުލާހާއި ގުޅުން ކެނޑުނެވެ.\nހަމަލާ ދިނުމަށް ފަހު އެމީހާ ވަނީ، ބައިސްކަލެއްގައި ބަސް ސްޓޭޝަނަކަށް ގޮސް ފިލަން މަސައްކަތް ކޮށްފައެވެ. މި މީހާގެ އަމަލުތައް ހުރި ގޮތުން ބަސް ޑްރައިވަރު ވަނީ ފުލުހަށް ރިޕޯޓްކޮށްފައެވެ. އަދި ފުލުހުން ވަނީ ހަމަލާދިން ކަމަށް ބެލެވޭ ބަޑި އޭނާގެ ދަބަހުން ހޯދާފައެވެ.\nޑޮނާލްޑް ވަނީ އޭނާގެ މެރިބަލް މަރާފައިވާކަމަށް އިއުތިރާފް ވެފައެވެ. އޭނާ މި ކުށުގައި ބޭނުން ކުރި ހަތިޔާރަކީ 2015 ވަނަ އަހަރު ކާރެއްގެ ތެރެއިން ވަގަށް ނަގާފައި ވާ ބަޑިއެކެވެ. މިހާދިސާ ހިނގާފައިވަނީ މީގެ ދެދުވަސް ކުރިންނެވެ.


Mi Meehaa Aky 67 Aharu Vandhen Fennuvaraa Ulhunu Meehe - Vaguthu\nކިތައްމެ ފިނި މޫސުމެއް ކަމުގައި ވީ ނަމަވެސް ސުނޯ ފައިބާ ތަނެއްގައި އުޅުނު ނަމަވެސް އާއްމު ގޮތެއްގައި މީހުންނަށް ދެ ދުވަހަށްވުރެ ގިަ ދުވަހު ފެންނުވަރާ ނޫޅެވޭނެ ކަމަށް ދިރާސާތަކުން ބުނަމުން ދިޔަ ނަމަވެސް މި މީހާއަކީ 67 އަހަރު ވަންދެން ފެންނުވަރާ އުޅުނު މީހެކެވެ.\nއިރާންގެ ކާމަންޝާ ޕްރޮވިންސްގެ ޑެޖްގަ ވިލެޖަށް ނިސްބަތްވާ އުމުރުން 87 އަހަރުގެ އަމޫ ހާޖީ ނަމަކަށް ކިޔާ މި މީހާ ފެންނުވަރާ އުޅޭތާ 67 އަހަރުވީއެވެ. މި މީހާ އަބަދުވެސް އުޅެނީ އަޅިއާއި ކިލާ ހިސާބުތަކުގައެވެ.\nމިހާ ދުވަސް ވަންދެން މި މީހާ ފެންނުވަރާ އުޅެނީ ފެން ދެކެ ބިރުގަންނާތީ ކަމަށް ރިޕޯޓްތަކުގައިވެއެވެ. މި މީހާ ގަބޫލު ކުރާ ގޮތުގައި ފެންވަރައިފި ނަމަ ބަލިވާނެއެވެ.\nމިއަށްވުރެ ހައިރާން ކުރުވަނިވި ކަމަކީ މި މީހާ ކެއުމަށް ބޭނުންކުރާ އެއްޗެއްސެވެ. ހާޖީ ކެއުމަށް ބޭނުން ކުރަނީ މަރުވެފައިވާ ޖަނަވާރުންގެ މުޅަ މަހެވެ. ވަކީން ހާއްސަކޮށް ''ޕޯކިޔުޕައިން'' ގެ މަސް ހާޖީއަށް މީރުކަމަށް އޭނާ ބުނެފައިވެއެވެ.\nހާޖީއަކީ ދުންފަތުގެ އިސްތިއުމާލު ކުރުމަށް ވެސް ވަރަށް ފޯރިހުންނަ މީހެކެވެ. ނަމަވެސް ދުންފަތުގެ ބަދަލުގައި ހާޖީ ބޭނުން ކުރަނީ ޖަނަވާރުންގެ ނަޖިހެވެ. މި ނަޖިހުން ވަސްދެމުމަށް އޭނާ ބޭނުންކުރަނީ ހަޑިވެފައި ހުންނަ ކުދި ޕައިޕްތަކެވެ.\nޒުވާން ދުވަސްވަރު ދިމާވި ހިތާމަވެރި ކަންތައްތަކެއްގެ ސަބަބުން ހާޖީ އެކަނި އުޅުމަށް ބޭނުންވީ ކަމަށް ތެހެރާން ޓައިމްސްގެ ރިޕޯޓްތަކުގައި ވެއެވެ.\nފިނި ދުވަސްތަކުގައި ފިނިން ރައްކާތެރިވުމަށް ހާޖީ ބޭނުން ކުރަނީ ހަނގުރާމަތަކުގައި ބޭނުން ކުރާ ވައްތަރުގެ ހެލްމެޓެކެވެ. ހޮހޮޅަ ތަކާއި ގަބުރުސްތާނުގައި ދިރިއުޅެން އާދަވެފައިވާ ހާޖީ ދުވާލެއްގެ މައްޗަށް5ލީޓަރު ފެން ބޮއެވެ.\nޝިފާ މަތިން ހަނދާންވީ😆\nޖެނުއަރީ 20, 2021 19:22\nނަޖިހުން ވަސްދަމައިގެން ވަރަށް ބަލިނުވާނެދޯ އެމީހާ ދެކޭގޮތުން ވެއްޖެއްޔާ😂\nޖެނުއަރީ 20, 2021 19:49\nފެންނުވަރާ ހަޑި ކުއްޖެއް ނަންދެވުނޭ ހަޑިގިއްލާ.\nޖެނުއަރީ 20, 2021 20:14\nމިހާ މުޑުދާރުމީހެއް މީގެކުރިއަކުން ނުދެކެން\nޖެނުއަރީ 20, 2021 20:46\nމީނާ ފެނ ބޮނީ ކީއްކުރަން. ނަޖިސް ނުލިބެނީތަ ދުވާލަކަށް5ލީޓަރު ވަރު.\nޖެނުއަރީ 20, 2021 20:48\nމަ ފަހުން ރައްޓެހިވީ މީގެ އެއްޗަކާ 🙄\nޖެނުއަރީ 20, 2021 22:02\nއަމޫހާޖީ މީ ކޮންދީނެއްގެ ބޭފުޅެއް؟\nޖެނުއަރީ 20, 2021 22:39\nހާދަ ނުބައި ވަހެއް ހުންނާނޭ އެމިހަ ފަސްދީ ދިޔަސް ވަރަށް ގިނައިރު އެތާކު ވަސްހުންނާނެ މާޒީގަ ތަޖުރިބާ ކުރެވިފަ ހުރިކަމެއް ހަނދާންވީ😆\nޖެނުއަރީ 20, 2021 22:49\nތިސޮރު ސިހުރު ހަދާތޯ ޖިންނި ގެންގުޅޭތޯ ބަލާ...ނަޖިސް އެއްޗިއްސާ ޝައިތޯނުން ވަރަށް ދޯޅުވާނެ.\nޖެނުއަރީ 21, 2021 00:14\nމިގައުމުގެ ވެރިކަމުގަވެސް ހުރީ މީގެ އެއްޗެއް\nއޭނަ އެހެރީ އޭނާ ޒުވާން ދުވަސްވަރު ކުރިމަތިވި ހިތާމަ ތަކުގެ ސަބަބުން ޑެޕުރެޝަންގެ ޝިކާރައައް ވެ އެކަމުން ސަލާމަތް ނުވެވޭ ހިސާބުގަ.\nއޭނަގެ ސިކުޑި އެވަނީ އިންސާނުންގެ ބޭނުން ތަކާ ދިމާ އިދިކޮޅަށް.\nމިވެސް ހަމަ ބައްޔެއް.\nޖެނުއަރީ 21, 2021 10:19\nވަރަށް މުޑުދާރު އެއްޗެއް ހީވަނީ އެއްމިލިޔަން އަހަރު ވެފަހުރި ބަކަށްޓެއް ހެން\nޖެނުއަރީ 21, 2021 12:32\nދައްޖާލު ފާޅުވުންވެސް ވަނީ ވަރަށް ގާތުގައި ކަމަށް ވަނީ..


MDN Report: "Adee Dhaulathu"ge aneh faraaiy\nއެމްޑީއެން ރިޕޯޓް: "އަޑީ ދައުލަތު"ގެ އަނެއް ފަރާތް\nއިސްލާމް ދީނުގެ ނަމުގައި ހަރުކަށި ފިކުރުގެ މޫތައް ރާއްޖޭގައި ވެސް ފެތުރިފައި ވާކަމީ ހަގީގަތެވެ. "އަޑީ ދައުލަތެއް" ގެ ތެރެއިން ވިޔަސް، މިސްކިތްތަކުގައި ފާޅުގައި ވިޔަސް، ޖިހާދު ކުރުމުގެ ނަމުގައި ދިވެހި ޒުވާނުން ނުބައި މަގަކުން ގެންދަން މަސައްކަތް ކުރާ ބަޔަކު އުޅޭކަން ވެސް މިހާރު އެނގެ އެވެ.\nއެހެނަސް، އެއީ ދީނުގެ ނަމުގައި މެދުކެނޑުމެއްނެތި ކުރަމުންދާ ޒާތެއްގެ ހަނގުރާމައިގެ އެއް ފަރާތެވެ. އޭގެ އަނެއް ކޮޅުގައި ބަޔަކު ތިބެގެން އެމީހުންގެ ކޮޅު ގަދަ ކުރުމަށް މަސައްކަތް ކުރަމުންދާކަން ދާދި ފަހުން މިވަނީ ހާމަވެފަ އެވެ. އެއީ ރައްޔިތުންގެ މަޖިލީހުގެ އަދި ކުރީގެ ރައީސް މުހައްމަދު ނަޝީދު ތަކުރާރުކޮށް ވިދާޅުވަމުން ގެންދަވާ ހަރުކަށި ފިކުރާއި ހައްދުފަހަނައަޅާފައިވާ ދީނީ ހަރުކަށި ފިކުރު ފެތުރުމަށް ރާއްޖޭގައި އޮތް "އަޑީ ދައުލަތު" ގެ އަނެއް ފަރާތެވެ.\nރާއްޖޭގައި އިސްލާމްދީން އޮތް ގޮތުގެ މައްޗަށް ކަމަށް ބުނެ، މޯލްޑިވިއަން ޑިމޮކްރެޓިކް ނެޓްވޯކް (އެމްޑީއެން) އިން ނެރުނު ރިޕޯޓާއެކު މުޅި ގައުމު މި ވަނީ ކެކި އަރައިފަ އެވެ. އެ ރިޕޯޓްގައި އިސްލާމްދީނާއި މާތް ރަސޫލާއަށް ނިސްބަތްކޮށް ފުރައްސާރަ ކޮށް ވަރަށް ފާޅުގައި ބަދު ބަސް ބުނެ ހަޖޫޖަހައިފަ އެވެ. ކޮންމެ ތާރީހެއްގައި ތައްޔާރުކުރި ރިޕޯޓެއް ނަމަވެސް، ނެރުނީ ކޮން ސަރުކާރެއްގައި ކަން ގިނަ ރައްޔިތުން ބަލާކަށް ބޭނުން ނޫންކަން ވެސް މިހާރު ސާފެވެ. ގޮވަމުންދަނީ އެ ޖަމިއްޔާ އުވާލައި އެ ރިޕޯޓް ތައްޔާރުކުރި މީހުންނާމެދު ފިޔަވަޅު އެޅުމަށެވެ.\nރިޕޯޓް ނެރުނު ބޭނުން ސާފު\nދީނީ ހަރުކަށި ފިކުރު ފަތުރަން ބަޔަކު މަސައްކަތް ކުރަމުންދާކަމަށް ބުނާއިރު، ދީނާ ދެކޮޅު ވާހަކަތައް އެކި ގޮތްގޮތުން ބަޔަކު މީހުން ދައްކާތާ ވެސް ދުވަސްތަކެއް ވެއްޖެ އެވެ. އިސްލާމްދީނުގެ ނަމުގައި ހިންގާ ކަންކަންބަލައި، ރާއްޖެ ސަލާމަތް ކުރަން ކުރަން ޖެހޭ އެންމެ މުހިންމު ކަމަކީ ރާއްޖޭގެ ސުކޫލުތަކުގެ މުގައްރަރު ބަދަލުކުރުންކަމަށް ނަޝީދު ވިދާޅުވެފައިވަނިކޮށް، ރާއްޖޭގެ އެކި ގްރޭޑްތަކުގައި އިސްލާމް މާއްދާގެ ޓެކްސްޓް ފޮތްތައް ހަރުކަށި ފިކުރުގެ ނަޒަރަކުން ދިރާސާކޮށް އެ ރިޕޯޓް ނެރުމަކީ އިއްތިފާގެއް ކަމަށް ބެލުމުގެ ފުރުސަތު ހަނިވަނީ އެހެންވީމަ އެވެ. މިއަދާ ހަމައަށް އެމްޑީއެންއަށް ސަރުކާރުން އެއްވެސް ފިޔަވަޅެއް އަޅަން ނުކުޅެދިފައި ވުމަކީ ވެސް ސުވާލު އުފައްދަންޖެހޭ ދެރަވަރު މައްސަލަ އެކެވެ.\nކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު ވިދާޅުވާ ގޮތުގައި އެ ރިޕޯޓުން ހާމަވީ ބޭރުގެ އެކި މިޝަރަނީސް ތަކުން ރާއްޖޭގެ އިސްލާމީ ޝަހުސިއްޔަތު ނަގާލަން ރާވާފައިވާ ބޮޑު ރޭވުން ކަމަށާއި އެ ރިޕޯޓުގައި ހިމަނާފައިވާ ކަންކަމާމެދު ރައްޔިތުން ވަރަށް ބޮޑަށް ހޭލުންތެރި ކުރުވަންޖެހޭ ކަމަށެވެ.\n"ދިވެހިރާއްޖެއަކީ ސައްތައިން ސައްތަ މުސްލިމު ގައުމަކަށްވީތީ ހަސަދަވެރިވާ ބޭރުގެ މިޝަނަރީސްތަކުން އަބަދުވެސް ރާއްޖޭގެ ދީނީ ވަހުދަތު ނަގާލަން މަސައްކަތްކުރޭ،" އެހެން ދީންތައް ފަތުރަން ފަންޑު ވެސް ކުރާކަމަށް ތުހުމަތު ކުރައްވަމުން ޝަހީމް ވިދާޅުވި އެވެ.\nމުގައްރަރު އިސްލާހު ކުރަންޖެހޭ\nއެކި ފަހަރުމަތިން ބަދަލު ކުރެވުނު ނަމަވެސް، ރާއްޖޭގައި 1984 އިން ފެށިގެން ކިޔަވައިދެމުން އަންނަ އިސްލާމީ މަންހަޖުގައި ބޮޑެތި މައްސަލަތަކެއް ހުރި ކަމާއި، މުގައްރަރު ވަރަށް ބޮޑަށް އިސްލާހު ކުރަންޖެހޭކަމަށް ގިނަ ދީނީ އިލްމުވެރިން އިއްތިފާގުވެ އެވެ.\nއެހެން މާއްދާތަކުގައިވެސް އަމަލުކުރާ އުސޫލުން، އިސްލާމީ މުގައްރަރުގައިވެސް މިހާރުގެ ދުނިޔެއާ ގުޅޭ، ޒަމާނީ މައްސަލަތަކާއި ދަރިވަރުންގެ މިހާރުގެ މާހައުލުގައި ހުރި ކަންތައްތައް ހިމަނަންޖެހޭ ކަމާމެދު ޝައްކެއްނެތެވެ. އެހެނަސް އިންސާނުން ލިޔެފައިވާ ފޮތެއްގައި ހުރި އިބާރާތްތަކެއް، ކީރިތި ގުރުއާނާ ވަރުންއަޅުވައި ރަސޫލާއަށާއި އިސްލާމް ދީނަށް ހަޖޫޖަހައި ފުރައްސާރަ ކުރުމަކީ ބަލައިގަނެވޭނެކަމެއް ނޫނެވެ.\nނޫޝިން ވަހީދު އަދި ރައްޔިތުންގެ މަޖިލީހުގެ ރައީސް އަދި ކުރީގެ ރައީސް ނަޝީދު -- ފޮޓޯ: އެމްޑީއެން\nއޭގެ އިތުރުން، ދީނީ އިލްމެއްނެތް ބަޔަކު އެ ފޮތްތައް ދިރާސާކޮށް އެ މީހުން ބޭނުންހާ ތަންތަންކޮޅު ނަގައިގެން، ގޮތް ނިންމުމަކީ ދެކޮޅުޖެހޭކަމަކަށްވެސް ނުވެ އެވެ. ސަބަބަކީ، ސްކޫލްތަކުގައި ކިޔަވައިދޭ އެހެން މާއްދާތަކުގެ ޓެކްސްޓް ފޮތްތަކުގައިވެސް ރަނގަޅު ކުރަންޖެހޭ ބައިވަރުކަންކަން ހުންނާނެތީ އެވެ. އެހެނަސް އެއިން މާއްދާއެއްގެ އިލްމަކާއި ހިލްމެއް ނެތް ބަޔަކު އެކަމާމެދު ވަކި އެއްޗެއް ބުނުމުގެ ޖާގައެއް ނޯންނާނެ އެވެ. އަދި އޭގެން ފޮތެއް އެންމެ ފުރިހަމަ ނުވުމަކީ މުޅި ދާއިރާ ނޫނީ މާއްދާ ގޯސްވާ ސަބަބެއްގެ ގޮތުގައި ދެއްކުމަކީވެސް ބުއްދިއަށް ގަބޫލުކުރެވޭކަމަކަށް ނުވެ އެވެ.\nރެޑިކަލައިޒޭޝަން؟ މިއީ އިސްލާމޮފޯބިއާ\nހައްދުފަހަނަ އަޅާފައިވާ ބަޔަކު ދުނިޔޭގެ އެކި ކަންކޮޅުތަކުގައި ދެމުންދާ ނުރައްކާތެރި ހަމަލާތަކުގެ އަސްލަކީ އިސްލާމް ދީން ކަމުގައި ވަނީ މުގުރުޖަހާ ނިންމައިފަ އެވެ. އިސްލާމް ދީނާމެދު ނަފްރަތު އުފައްދައި، މުސްލިމުންނާ ދެކޮޅަށް ބޮޑެތި ޖަރީމާތައް ހިންގަމުންދާ ކަމީ އަދުގެ ހަގީގަތެވެ. އެމީހުންގެ ނަޒަރުގައި ކޮންމެ މުސްލިމަކީ ޓެރަރިސްޓެކެވެ. ނޫނީ މުސްތަގުބަލުގައި ޓެރަރިސްޓަކަށްވެދާނެ މީހެކެވެ. ދާދި ފަހުން ކެނެޑާގެ އިތުރުން ނިއު ޒީލެންޑްގައި ދިން ހަމަލާތަކަކީ މުސްލިމުންނާމެދު ފަތުރާފައިވާ ބިރުވެރިކަމާއި ނަފުރަތުގެ ސާފު ހެކިތަކެވެ.\nއެމީހުން ގަބޫލުކުރާ ގޮތުގައި ދީނީ ހަރުކަށި ފިކުރު ނައްތާލުމަށް އޮތް ހައްލަކީ އިސްލާމް ދީން ދުނިޔެއިން ފުހެލުމެވެ. ނޫނީ އެމީހުން ބޭނުންވާ ވަކި މިންގަނޑެއްގެ ތެރޭގައި މުސްލިމުން ކޮންޓްރޯލް ކުރުމެވެ. ހިތާމައަކީ، ރާއްޖޭގައިވެސް އެފަދަ މަންޒަރުތައް ފެނި އަޑުތައް އިވެމުންދާކަމެވެ. މެދުމިނުމުގެ ފިކުރާއި، ޑިމޮކްރަސީގެ ހައްގުތަކުގެ ނަމުގައި ދިވެހިންގެ ބިމުން އެހެން ދީނަކަށް ފުރުސަތުދޭން ކުރަމުންދާ މަސައްކަތުގެ ނިވަލުގައި ކީރިތި ގުރުއާނަށާއި ރަސޫލާއަށް ފާޅުގައި ގޮންޖަހައި މަލާމާތް ކުރަނީ އެވެ.\nއެމްޑީއެންގެ ރިޕޯޓަކީ މަޑުމަޑުން ފާޅުވަމުން އަންނަ ނުރައްކަލެއްގެ އިންޒާރެއްގެ ގޮތުގައި ބެލުމުގެ ޖާގަ ލިބެނީ އެހެންވީމަ އެވެ. ސޯޝަލް މީޑިއާގައި މަދު ބަޔަކު ގޮވަމުން އައި ގޮވެލިފަތި، ސަރުކާރުގެ އިސް މަގާމުތަކުގައި ތިއްބެވި، ބަސްވިކޭ ބައެއް ބޭފުޅުން އުފައްދާފައިވާ ޖަމިއްޔާއަކުން އެހާ ފާޅުކަން ބޮޑުގޮތެއްގައި ދީނަށް ފުރައްސާރަކުރުމަކީ އަޅާނުލާ ދޫކޮށްލެވޭނެކަމެއް ނޫނެވެ.\nމޯލްޑިވިއަން ޑިމޮކްރެޓިކް ނެޓްވޯކް (އެމްޑީއެން) އިން ނެރުނު ރިޕޯޓް މީހަކު ކިޔަނީ: އެ ރިޕޯޓްގައި އިސްލާމްދީނަށް ވަރަށް ބޮޑަށް ފުރައްސާރަކޮށްފައިވޭ\nޝަހީމް ވެސް ވިދާޅުވި ފަދައިން، ދީނީ ހަރުކަށި ފިކުރަކީ ގައުމީ ސަލާމަތަށް އޮތް ނުރައްކަލެކެވެ. ހަމަ އޭގެ އަނެއް ފަރާތުގައި އިލްހާދީ ފިކުރުތަކާއި ހައްދު ފަހަނައަޅާފައިވާ ސެކިއުލާ ފިކުރަކީ ވެސް ގައުމީ ސަލާމަތަށް އޮތް ހުރަހެކެވެ. އެއީ ހަމަ އެއް ފައިސާ ފޮއްޗެއްގެ ދެ ކޮޅެވެ. ނަޝީދު އެ ވިދާޅުވާ އަޑީ ދައުލަތުގެ އަނެއް ފަރާތެވެ.\nދީނަށް ފުރައްސާރަ ކުރުން ރައީސް މުހައްމަދު ނަޝީދު އިސްލާމިކް މިނިސްޓްރީ + ދީނީ އިލްމުވެރިން


Rizey Ge Molhu Kulhumaaeku Foakaidhoo Kolhah Eagles In7Landu Jahaifi - Vaguthu\nރިޒޭގެ މޮޅު ކުޅުމާއެކު ފޯކައިދޫ ކޮޅަށް އީގަލްސް އިން ހަތް ލަނޑު ޖަހައިފި\n1 މަސް ކުރިން ( ޖެނުއަރީ 20, 2020 )\nދިރާގު ދިވެހި ޕްރިމިއާ ލީގުގައި މިއަދު ހަވީރު ކުޅުނު މެޗުގައި ކްލަބު އީގަލްސް އިން ށ. ފޯކައިދޫ ފުޓްބޯޅަ ޓީމު ކޮޅަށް ހަތް ލަނޑު ޖަހައިފި އެވެ.\nގައުމީ ފުޓްބޯޅަ ދަނޑުގައި މިއަދު ކުޅުނު މެޗު އީގަލްސް އިން ކާމިޔާބުކުރީ 7-0 އިންނެވެ. މި މޮޅާއެކު އީގަލްސް ވަނީ 17 މެޗުން 36 ޕޮއިންޓް ހަމަކޮށް ތާވަލުގެ ދެވަނައިގައި ލީޑު ފުޅާކޮށްފަ އެވެ. ލީގުގައި ރޭ ކުޅުނު މެޗުގައި މާޒިޔާ އިން ވަނީ ފަސޭހަކަމާއެކު ގްރީން ސްޓްރީޓްސް ބަލިކޮށް ލީގު ޗެމްޕިއަންކަން ކަށަވަރުކޮށްފައެވެ. މާޒިޔާ އަށް ޗެމްޕިއަންކަން ލިބުނީ 18 މެޗުން 47 ޕޮއިންޓް ހަމަކުރުމުން އެ ޓީމާއި އެންމެ ގާތުގައި އޮތް ކްލަބް އީގަލްސް އަށް ދެން އެ އަދަދު ހަމަކުރެވޭނެ ގޮތެއް ނެތުމުންނެވެ.\nމިއަދުގެ މެޗުގައި އީގަލްސް އިން ޖެހި ފުރަތަމަ ލަނޑު މެޗުގެ 12 ވަނަ މިނިޓްގައި ކާމިޔާބުކޮށްދިނީ މެޗުގެ މޮޅު ކުޅުންތެރިއާގެ މަގާމް ހޯދި އަހުމަދު ރިޒުވާން (ރިޒޭ) އެވެ. އޭގެ ފަހުން ލީޑު ފުޅާކުރަން ލިބުނު ހުސް ދެ ފުރުސަތެއް ރިޒޭ ބޭކާރު ކުރި ނަމަވެސް މެޗުގެ 24 ވަނަ މިނިޓްގައި އޭނާ ވަނީ ދެވަނަ ލަނޑު ޖަހައި އީގަލްސްގެ ލީޑު ފުޅާކޮށްދީފައެވެ.\nފުރަތަމަ ހާފު މި ނަތީޖާގައި އޮވެ ނިމުނު އިރު ދެ ވަނަ ހާފްގެ ކުޅުން ފަށައިގެން ފުރަތަމަ މިނެޓުގައި ރިޒޭ ވަނީ ތިން ވަނަ ފަހަރަށް ފޯކައިދޫގެ ގޯލު ފޫއަޅުވާލައި އޭނާގެ ހެޓްރިކް ފުރިހަމަކޮށްފަ އެވެ. އޭގެ އަށް މިނިޓް ފަހުން ރިޒޭ ކާމިޔާބުކުރި ހަތަރު ވަނަ ލަނޑާއެކު އޭނާ މި ސީޒަނުގައި ޖެހި ލީގު ލަނޑުގެ އަދަދު ވަނީ 23 އަށް އަރައިފައެވެ. ދިވެހި ލީގުގެ ލަނޑު ލިސްޓުގެ ކުރީގައި އޮތީ ވެސް ރިޒޭ އެވެ.\nއީގަލްސްގެ ފަސް ވަނަ ލަނޑާއި ހަ ވަނަ ލަނޑު ދެ ވަނަ ހާފުގައި ބަދަލު ކުޅުންތެރިޔެއްގެ ގޮތުގައި ކުޅެން އެރި ޒައިން ޒަފަރު ކާމިޔާބުކުރިއިރު ހަތް ވަނަ ލަނޑު ޖެހީ ޖަޕާނު ފޯވަޑް ޓޮޝީކީ އެވެ.\nލީގުގައި މިރޭ ކުޅޭ މެޗުގައި ބައްދަލުކުރާނީ ޓީސީ ސްޕޯޓްސް ކްލަބާއި ދަ ގްރާންޑޭ ސްޕޯޓްސް ކްލަބެވެ. ޓީސީ އޮތީ 17 މެޗުން 31 ޕޮއިންޓް ހޯދައިގެން ތާވަލުގެ ތިން ވަނައިގައެވެ. ދަ ގްރާންޑޭ އޮތީ 17 މެޗުން 24 ޕޮއިންޓާ އެކު ފަސް ވަނައިގަ އެވެ.


ބިރުވެރި ފިލްމެއް ކުޅެނިކޮށް ހަގީގަތުގައިވެސް ޖިންނިއެއް އަވަލައިފި\nރޫހާނީ ބާރުތައް ނުވަތަ ޖިންނީންނަކީ ހަގީގަތުގައި ވެސް މިދުނިޔޭގައި އުޅޭ އެއްެޗެއްކަން ޤަބޫލު ކުރަނީ މަދު ބައެކެވެ. ގޭތެރޭގައި އުޅޭއިރު ނުވަތަ ކޮޓަރި ތެރޭގައި ވެސް އިންނައިރު، ތިމާއަށް ނުފެންނަ އެއްޗެހިތަކެއް ތިމާގެ ވަށައިގެން އުޅޭކަން ޤަބޫލުކޮށް، ރައްކާތެރިވެގެން އުޅެނީ ވެސް މަދު ބައެކެވެ. ރައްކާތެރި ނުވުމުގެ ސަބަބުން ހިތާމަވެރި ބިރުވެރި އެތަކެއް ހާދިސާތަކަކާއި ތިމާ ކުރިމަތިލާން ޖެހެއެވެ.\nމިފަދަ ހާދިސާއެއް ދާދި ފަހުން ކެމްބޯޑިއާ ގައި ވެސް ހިނގާފައިވެއެވެ.\nބިރުވެރި ފިލްމެއް ކުޅެ، އެފިލްމުގެ މަންޒަރުތަކެއް ނަގަނިކޮށް، ފިލްމުގައި އެކްޓު ކުރާ ބަޠަލާއާއި ހަގީގަތުގައި ވެސް ޖިންނިއެއް އަވަލީއެވެ.\nއެފިލްމުގައި ބަޠަލާ ކުޅެމުން ދިޔައީ ވެސް ޖިންނިއެއްގެ ރޯލެވެ. ނަމަވެސް ޝޫޓިންގ ތެރެއިން ހަގީގަތުގައި ވެސް ރޫހާނީ ބާރަކުން އޭނާގެ ހަށިގަނޑު ތެރެއަށްވަދެ، އަވަލުމުގެ ސަބަބުން، އޭނާ ވަނީ އެކުގައި މަސައްކަތް ކުރި މީހަކަށް ހަމަލާވެސް ދީފައެވެ.\nއެތަނުގައި ތިބި ބައެއް މީހުން ވަނީ އެހާދިސާ ވީޑިއޯ ކޮށްފައެވެ. އެވީޑިއޯއިން ފެންނަ ގޮތުގައި ޖިންނި އަވަލާފައިވާ އަންހެން މީހާ އިންނަނީ އިށީންދެގެންނެވެ. އަދި އެތަނުގައި ތިބި ބައެއް މީހުން، އޭނާގެ ގައިތެރެއަށް ވަދެގެން އުޅޭ ޖިންނިއާއި މުޢާމަލާތްކޮށް، އެއަންހެން މީހާގެ ހަށިގަނޑު ތެރެއިން ނިކުމެގެން ދިޔުމަށް ބުނަމުން ދިޔައެވެ.\nޖިންނީންގެ އުނދަގުލެއް ޖެހުމުން ސަލާމަތްވެ ރައްކާތެރިވެ ތިބުމަށް، ދީނީ ޢިލްމުވެރިން އަބަދުވެސް ނަސޭޙަތްތެރިވަމުން ދެއެވެ.


Rashuge irumathi faraathun link roadeh hedhigen dhaane: Ali\nރަށުގެ އިރުމަތި ފަރާތުން ލިންކު ރޯޑެއް ހެދިގެންދާނެ: އަލީ\nކުޅުދުއްފުށީގެ އިރުމަތި ފަރާތުން ލިންކް ރޯޑެއް ހެދިގެންދާނެކަމަށް ކުޅުދުއްފުށީ ޕަބުލިކް ވޯކްސްގެ ޕްރޮޖެކްޓް މެއިންޓަނަސް ކޯޑިނޭޓަރ އަލީ މުހައްމަދު ވިދާޅުވެއްޖެ އެވެ.\nޕަބުލިކް ވޯކްސް ސައިޓްގެ ހާލަތާއި އެތަނުން ކުރިއަށްގެންދަން ރާވާފައިވާ މަސައްކަތާ ބެހޭ ގޮތުން ކޭއޯގައި ވާހަކަދައްކަވަމުން އަލީ ވިދާޅުވީ މުވައްސަސާތަކުގެ އެހީތެރިކަމާއެެކު ރަށުގެ އިރުމަތި ފަރާތުން ލިންކް ރޯޑެއް ހެދިގެންދާނެ ކަމަށެވެ.\n"ރަށު ކައުންސިލްގެ ފުރިހަމަ އެއްބާރުލުމާއި އެހީތެރިކަމާއެކު ކުރިއަށް އޮތްތަނުގައި ރަށުގެ އެކި ސަރަހައްދުތަކުގައި ހުރި ޗަކަފެންގަނޑުތަކަށް ވެލިއަޅައި، މަދިރީގެ އުނދަގުލުން ސަލާމަތްވުމަށް ވާގަނޑުތައް ސާފުކޮށް، އަދި ރަށުގެ އިރުމަތި ފަރާތުން ލިންކުރޯޑެއް ހެދިގެންދާނެ." އަލީ ވިދާޅުވި އެވެ.\nސައިޓާ ހަވާލުވިއިރު އެތަނުގައި ހުރި މައްސަލަތަކާ ބެހޭގޮތުން އަލީ ވަނީ ވަރަށް ބޮޑަށް ކަންބޮޑުންފާޅުކުރައްވާ ވާހަކަ ދައްކަވާފަ އެވެ. އެގޮތުން މިއަދު އެތަން އޮތީ ވަރަށް ދަތިހާލެއްގައި، މެޝިނަރީއަށްވެސް ބޭނުންވެފައިވާކަމަށެވެ.\nއަލީ ވިދާޅުވީ ސައިޓް އޮތީ މިވަގުތު ވަރަށް ދަތިހާލުގައި ކަމަށާއި އެގޮތުން ތަނުގައި ހުރި ވެހިކަލްތައް ހުރީ ގުރައުންޑްވެފައިވަކަމަށެވެ. މީގެ ކުރިން މަސައްކަތް ކުރަން ސައިޓްގައި ގެންގުޅުނު ގިނަ ވެހިކަލްތައް ވަނީ ނިމިދިޔަ ސަރުކާރުން ކައިރި ރަށްރަށަށް ގެންގޮސް، ވެހިކަލްތައް އަނބުރާ މިކޮޅަށް ގެނެވޭނެ ކަމުގެވެސް މާބޮޑު އުއްމީދެއްވެސް ނެތް ކަމަށް އޭނާ ވިދާޅުވި އެވެ.\n" ކޮންމެ ރަށެއްގައި ވެސް ރައްޔިތުންނަށް ދޭންޖެހޭ ހިދުމަތްތަކެއްކަން ފާހަގަ ކުރަން އެހެންނަމަވެސް އަޅުގަނޑުގެ ގަބޫލުކުރާގޮތުގައި ކުޅުދުއްފުށީން މެޝިނަރީތައް އެހެން ރަށްރަށަށް ގެންދެވެންޖެހޭނީ މިރަށުގައި އެކަންކަން ކުރެވޭނެ ގޮތެއް ގާއިމުކޮށްދީފައި." އަލީ ވިދާޅުވިއެވެ.\n" ކުޅުދުއްފުށީގެ ރައްޔިތުން އެންމެ ރަގަޅަށް ހިދުމަތް ދިނުމަށް ވަރަށް ބޮޑު ގޮންޖެހުމެއް އެބަހުރި. މަސައްކަތް ކުރެވޭނެ އެންމެ އެކްސްކަވޭޓަރެއްވެސް ނެތް އަދި ބޮޑު ލޮރީއެއް އެބައޮތް އެވެސް އެންމެ ރަނގަޅު ކޮޑިޝަނެއްގައި ނޫން. ރަށުގެ މަގުތައް މީން ދުވަހަކުވެސް ދަށަށްނުދާވަރަށް މިހާރު މަގުތަކުގެ ހާލަތުވަނީ ދަށަށް ގޮސްފައި މިދުވަސްވަރަކީ ވިއްސާރަ ދުވަސް ވަރަކަށް ނުވުމުން ރައްޔިތުންނަށް އެކަމުގެ ތަހައްމަލު ކުރަން ނުޖެހި މިދަނީ " ކޯޑިނޭޓަރ އަލީ ވިދާޅުވި އެވެ.\nއަލީ އިތުރަށް ވިދާޅުވީ ތަނުގައި ހުރި ވެހިކަލްތައް މަރާމާތު ކޮށްލައިގެން މުވައްޒަފުންނާއެކު މިހަފުތާތެރޭގައި މަގުތަކަށް ވެލިއަޅައި ލެވެލް ކުރަންފެށިގެންދާނެކަމަށާއި އެއީ އެއްގޮތަކަށްވެސް ވެހިކަލްތަކަށް ދާއިމި މަރާމާތުތައް ކުރެވިގެން ނޫން ކަމަށެވެ.\nއަދި ކުރިއަށް އޮތީ ވިއްސާރަ މޫސުމެއްކަމުން މަގުތަކުގައި ބޮޑެތި ވަޅުގަނޑުތައް ހުރުމުގެ ސަބަބުން ރައްޔިތުން މިހާރުވެސް ދަތި ފޯރަމުންދާތީ އެކަމަށް ވަގުތީ ހައްލެއް ގެނެސްދިނުމަށް ކަމަށެވެ. އެކަމުން ދާއިމީ ހައްލަކަށް ވެގެންދާނީ މަގުތައް ރަނގަޅު ފެންވަރަކަށް ހެދިގެން ކަމަށް އޭނާ ވިދާޅުވި އެވެ.\nމަގުތައް ރަނގަޅުފެންވަރަކަށް ހެދެންދެންވެސް އެމަގުތައް ބެލެހެއްޓުމަށް ރަނގަޅުފެންވަރުގެ އާ މެޝިނަރީތައް ނުލިބި ކުރިއަށް ނުގެންދެވޭނެކަމަށާއި ފާލުން ނެއްޓިފައިވާ މިމުވައްސަސާ ހަމަމަގަށް އެޅުވުމަށްޓަކާ މިސަރުކާރުންނާއި ރަށުން މަޖިލީހަށް ހޮވިވަޑައިގަތް ދެ މެމްބަރުންނާއި ޕުލޭނިންގ މިނިސްޓަރ އަސްލަމްގެ އެއްބާރުލުން މިކަމުގައި ލިބިގެންދާނެކަމަށް އުއްމީދު ކުރައްވާކަމަށް އަލީ ވިދާޅުވިއެވެ.


SunOnline: Sh. Funadhoo adhi B. Eydhafushi ge covid center hulhuvaifi\nށ. ފުނަދޫ އަދި ބ. އޭދަފުށީގެ ކޮވިޑް ސެންޓަރު ހުޅުވައިފި\nމުއާވިޔަތު އަންވަރު 16 Jul 2020, 23:21\nބ. އޭދަފުށީގައި ގާއިމްކޮށްފައިވާ ކޮވިޑް މެނޭޖްމެންޓް ސެންޓަރު --- ފޮޓޯ: އޭދަފުށި ޓައިމްސް\nށ. ފުނަދޫ އާއި ބ. އޭދަފުށީގައި ގާއިމްކޮށްފައިވާ ކޮވިޑް މެނޭޖްމެންޓް ފެސިލިޓީ ރަސްމީކޮށް ހުޅުވައިފި އެވެ.\nއެ ދެ ރަށުގައި ގާއިމްކޮށްފައިވާ ކޮވިޑް މެނޭޖްމެންޓް ފެސިލިޓީ ރަސްމީކޮށް މިރޭ ހުޅުއްވައިދެއްވީ އެކަމަށްޓަކައި އޮންލައިންކޮށް ބޭއްވި ހާއްސަ ރަސްމިއްޔާތެއްގައި، ޕްލޭނިން މިނިސްޓަރު މުހައްމަދު އަސްލަމެވެ.\nށ، ފުނުދު އާއި ބ. އޭދަފުށީގައި ގާއިމްކޮށްފައިވާ ކޮވިޑް ފެސިލިޓީގައި 20 އައިސީޔޫ ބެޑާއެކު 37 އައިސޮލޭޝަން ބެޑް ހުންނާނެ ކަމަށް ހެލްތް މިނިސްޓްރީން ވަނީ ބުނެފަ އެވެ.\nއެ ބައްދަލުވުގައި ވާހަކަ ދައްކަވަމުން އައިޖީއެމްއެޗްގެ ޑޮކްޓަރު އަދި ކްލިނިކަލް މެނޭޖްމަންޓް އެޑްވައިޒަރީ ގްރޫޕްގައި ހިމެނިވަޑައިގަންނަވާ ޑރ. މޫސާ ހުސައިން ވިދާޅުވީ، ހާލު ސީރިއަސްވާ ހިސާބުން ކޮވިޑްގެ ބަލި މީހުން އެއްތަނުން އަނެއް ތަނަށް އުފުލުމަކީ އުނދަގޫ ކަމެއް ކަމަށާއި އެހެންކަމުން ރާއްޖޭގެ ފަސް ސަރަހައްދުގައި އެފަދަ ފެސިލިޓީތަކެއް ގާއިމް ކުރުމަކީ ލިބޭނެ ބޮޑު ކުރި އެރުމެއް ކަމަށެވެ.\n"ސަރުކާރުން ގާއިމްކޮށްފައިވާ މި ފެސިލިޓީތަކަށް އަޅުގަނޑުމެންގެ ޑޮކްޓަރުން އެތަނަށް ޒިޔާރަތްކޮށް އަޅުގަނޑުމެންގެ ކްލިނިކަލް އެޑްވައިޒް އެބޭފުޅުންނަށް ދީ އަދި އެބޭފުޅުންނާ އެކު ވަރަށް ގާތުން މަސައްކަތްކޮށް ކަންތައް ބަލަމުން މިދަނީ،" ޑރ. މުހައްމަދު އަލީ ވިދާޅުވި އެވެ.\nއެގޮތުން ކޮންމެ ހަފްތާއަކު ނޫނީ ދެ ހަފްތާއިން އެއް ހަފްތާ، އެ ސެންޓަރުތަކުގައި މަސައްކަތް ކުރާ ޑޮކްޓަރުންނާއި ނަރުހުންނާއި ވާހަކަ ދައްކައި އެ ބޭފުޅުންގެ ހުރި އުނދަގޫތައް ދެނެގަނެ ކަމާ ގުޅޭ އިދާރާތަކާއި ހިއްސާ ކުރާނެ ކަމަށް ޑރ. މުހައްމަދު އަލީ ވިދާޅުވި އެވެ.\nރާއްޖޭގެ އަތޮޅުތައް ފަސް ޒޯނަކަށް ބަހާލައިގެން، ފަސް ރަށެއްގައި ކޮވިޑް ފެސިލިޓީ ގާއިމުކުރުމުގެ މަސައްކަތް އަންނަނީ ކުރަމުންނެވެ. ށ. ފުނަދު އާއި ބ. އޭދަފުށީގެ އިތުރުން ލ. ގަމާއި ގއ. ވިލިނގިލި އަދި އައްޑޫ ސިޓީ ގައި ވެސް ކޮވިޑް ފެސިލިޓީތައް ގާއިމުކުރުމުގެ މަސައްކަތް އަންނަނީ ކުރަމުންނެވެ.\nފެށޭ ހަފްތާގައި ލ. ގަން އަދި ގއ. ވިލިނގިލީ އަދި އައްޑޫ ސިޓީ ހިތަދޫގެ ފެސިލީޓޫތައް ނިންމާލެވޭނެ ކަމަށް ހެލްތް މިނިސްޓްރީން ވަނީ ބުނެފަ އެވެ.